﻿၂ စဎွၩ 2 Kings 1

1 တၭ စအၫဟၭ ၥံၫဝ့ၫ အလးခဲၫ့နီၪ မိအၭ ပိၩ့ထၪ့ အံၫစရ့လၭလီၫ. 2 တၭ စအၫဟဇဲအၫ လၩ့ထ့ၬ လၧဆၧဖိး လၧဒူၭ လၧထၭလခီၫလဒူၭ လၧစမ့ရအၫ အဖၧၩ့နီၪ, ဆၫထၪ့ဝ့ၫ တၭ, အၪ့မၧၫ့လၩ့ အၥီၫ့လဖၪတၭ, စံၭဝ့ၫ, ယမိဘျၪဒံၭ လၧဆၧဆၫယီၩဧၪ, လ့ၩအၪ့စၪ့ လၧအ့ၭကြၧၫ့အယွၩ ဘၫအလၭဇံဘၧၭနီၪဆံၭ. 3 ယဟိဝၩအၥီၫ့ စံၭၦတံၡဘၭဖိၪ စအံၫလဲယၫ, ဂဲထုၪ့, လ့ၩထၪ့ဆီး စမ့ရအၫ အစဎွၩ အၥီၫ့လဖၪဘီၪ, စံၭအဝ့ၫၥံၪ, မွဲယွၩလအီၪဘၪ လၧအံၫစရ့လၭ အဖၧၩ့ အကၠီၩ့တၭ, နၥံၪလ့ၩအၪ့စၪ့ဆၧ လၧအ့ၭကြၧၫ့အယွၩ ဘၫအလၭဇံဘၧၭနီၪ, လမွဲဘၪဧၪ. 4 မၩအၥၭဘဲၫနီၪတၭ ယဟိဝၩ စံၭဘဲၫယီၩ, န မိစဲၪ့လၩ့ဘၪ လၧလးမံၫ လၧနလ့ၩထၪ့ လၧအဖၫ့ခိၪအ့ၬ, နမိၥံၫတၡါလီၫ. တၭ စအံၫလဲယၫ စဲၪ့ထၪ့ခွံၬဝ့ၫလီၫ. 5 အၥီၫ့လဖၪ ဂဲၫထဲၩ့ကဒၩထဲၩ့ လၧအအီၪတၭ, အဆၧစံၭအဝ့ၫၥံၪ, ဘိၩ့နဲၪ့ယီၩ နၥံၪ ဂဲၫထဲၩ့ကဒၩထဲၩ့ မွဲဘၪလဲၪ. 6 အဝ့ၫၥံၪစံၭ, ၦၡၩဂဲၫထၪ့ဆီး ပၧၩလဂၩတၭ, စံၭပၧၩ, လ့ၩဆၧ, ထဲၩ့ကဒၩထဲၩ့ လၧစဎွၩ လၧအအၪ့မၧၫ့လၩ့ နၥံၪတၭ, စံၭအဝ့ၫ, ယဟိဝၩ စံၭဘဲၫယီၩ. မွဲယွၩ လအီၪဘၪ လၧအံၫစရ့လၭ အဖၧၩ့အကၠီၩ့တၭ, နအၪ့မၧၫ့လၩ့ ဆၧအၪ့စၪ့ လၧအ့ၭကြၧၫ့အယွၩ ဘၫအလၭဇံဘၧၭနီၪ လမွဲဘၪဧၪ. မၩအၥၭဘဲၫနီၪတၭ နမိစဲၪ့လၩ့ဘၪ လၧလးမံၫ လၧနလ့ၩထၪ့ လၧအဖၫ့ခိၪအ့ၬ. တၭ န မိၥံၫ တၡါလီၫ. 7 တၭ အဆၧစံၭဝ့ၫ, ၦလၧအဂဲၫထၪ့ဆီး နၥံၪတၭ, စံၭနၥံၪ လၧဆၧချဲၩ့နီၪ, မွဲအမၩအၥၭဘဲၫၥ့ၪလဲၪ. 8 တၭ အဝ့ၫၥံၪ စံၭဝ့ၫဒၪ, မွဲၦအီၪလၧအဆီၪ့ အၪအၪလ့ၬတၭ, ခဲးထူၬ အယးဒံၩ့ လၧအခၧၩ့ယးဆၧဖံၭ လီၫ. တၭ အဆၧစံၭဝ့ၫဒၪ, မွဲဝ့ၫ လၧၦတံၡဘၭဖိၪ စအံၫလဲယၫလီၫ. 9 ထီးနီၪလဖၧၫ့ စဎွၩ အၪ့မၧၫ့လၩ့ ၦယဲဆံၫအခိၪ အီၪလၧအၡၩယဲဆံၫ အီၪလၧအဝ့ၫဒၪ အအီၪလီၫ. လ့ၩဝ့ၫ လၧအအီၪတၭ, ယိခွါ, အဆၧဆၧၫ့နၩ့ဝ့ၫ လၧခိၪလီၩ့ ဒၩ့ခိၪတၭ, စံၭဝ့ၫ, ယွၩအၡၩလဂၩဧ့, စဎွၩ စံၭဝ့ၫဒၪ, ဂဲၫလၩ့ဆံၭ. 10 စအံၫလဲယၫ စံၭဆၧၫ့ဆၧတၭ, စံၭ ၦယဲဆံၫအခိၪ, ယ အ့ၪမွဲ ယွၩအၡၩတၭ, မွဲမ့ၪဂဲၫလၩ့ လၧမူၭခိၪ အၪ့ခွံၬနၧၩ, ဒဲနၡၩယဲဆံၫနီၪဆံၭ. မ့ၪဂဲၫလၩ့ လၧမူၭခိၪတၭ, အၪ့ခွံၬ အဝ့ၫ ဒဲအၡၩယဲဆံၫလီၫ. 11 မၩဒီၭလဖၧၫ့ ဆၧအၪ့မၧၫ့လၩ့ ၦယဲဆံၫအခိၪ လဂၩဒၪ အီၪလၧအၡၩယဲဆံၫလီၫ. အဝ့ၫဒၪ ချဲၩ့ဆၧတၭ စံၭဝ့ၫဒၪ, ယွၩအၡၩလဂၩဧ့, စဎွၩ စံၭဝ့ၫဒၪ, ဂဲၫလၩ့ ချဲၫ့ချဲၫ့ဆံၭ. 12 စအံၫလဲယၫ စံၭဆၧၫ့ဆၧတၭ, စံၭအဝ့ၫၥံၪ, ယအ့ၪမွဲ ယွၩအၡၩတၭ, မွဲမ့ၪဂဲၫလၩ့ လၧမူၭခိၪ အၪ့ခွံၬနၧၩ, ဒဲနၡၩယဲဆံၫနီၪဆံၭ. 13 မၩဒီၭလဖၧၫ့, ဆၧအၪ့မၧၫ့လၩ့ ၦယဲဆံၫအခိၪ ၥၧၫ့ဂၩလဂၩ ဒဲအၡၩယဲဆံၫလီၫ. ၦယဲဆံၫအခိၪ ၥၧၫ့ဂၩလဂၩ လ့ၩထၪ့တၭ, ဂဲၫချံၭလၩ့ အခၪ့ လၧစအံၫလဲယၫ အမ့ၬယၫတၭ, အၪ့ကံၩ့အၪ့ယၫဆၧတၭ, စံၭဝ့ၫ, ယွၩအၡၩ လဂၩဧ့, မွဲယၥၭမၧၫ့, ဒဲနခ့ၫနၡၩယဲဆံၫ အၥၭမၧၫ့ယီၩ ကဲၪထၪ့လါ ဆၧလူဒိၪဎွ့ၩဒိၪ လၧနမ့ၬယၫဆံၭ. 14 ယိခွါ, မ့ၪဂဲၫလၩ့ လၧမူၭခိၪတၭ, အၪ့ခွံၬ ၦယဲဆံၫအခိၪ နံၫဂၩ လၧအခၪ့ထံၭနီၪ, ဒဲအၡၩယဲဆံၫလဖၪနီၪလီၫ. တၭ ဘိၩ့နဲၪ့ယီၩ မွဲယၥၭမၧၫ့ ကဲၪထၪ့ ဆၧလူဒိၪဎွ့ၩဒိၪ လၧနမ့ၬယၫဆံၭ. 15 တၭ ယဟိဝၩအၥီၫ့ စံၭစအံၫလဲယၫ, လ့ၩလၩ့ လၧအဝ့ၫဒၪအၥိၭဆံၭ. ထီးၥၭမဲၪ အဝ့ၫလဂ့ၩ. အဆၧဂဲထုၪ့တၭ, လ့ၩလၩ့ လၧအၥိၭ လၧစဎွၩအအီၪလီၫ. 16 တၭ စံၭအဝ့ၫ, ယဟိဝၩ စံၭဝ့ၫ ဘဲၫယီၩ, မွဲနအၪ့မၧၫ့လၩ့ အၥီၫ့လဖၪ ဘဲၫၥိၭ အမိအၪ့စၪ့ဆၧ လၧအ့ၭကြၧၫ့အယွၩ ဘၫအလၭဇံဘၧၭနီၪ, (မွဲယွၩ လၧပမိအၪ့စၪ့ ဆၧချဲၩ့ လအီၪဘၪ လၧအံၫစရ့လၭ အဖၧၩ့ အကၠီၩ့နီၪ, လမွဲဘၪဧၪ.) မၩအၥၭဘဲၫနီၪတၭ, နမိစဲၪ့လၩ့ဘၪ လၧလးမံၫ လၧနလ့ၩထၪ့ဘၭ လၧအဖၫ့ခိၪအ့ၬ. တၭ နမိၥံၫ တၡါလီၫ. 17 အဝ့ၫဒၪ ၥံၫဝ့ၫ ဘဲၫယဟိဝၩအလူ လၧစအံၫလဲယၫ ချဲၩ့ဆၧအၥိၭတၭ, စယဟိရၫ့ ကဲၪစဎွၩ လၧအလး, လၧယုဒၫအစဎွၩ စယဟီၡဖၭ အဖိၪခွၫ စယဟိရၫ့ အနံၪ့ နံၫနံၪ့လနံၪ့လီၫ. အဂဲးဘဲၫယီၩ, အဖိၪခွၫအီၪအ့ၬ. 18 တၭ ဆၧအီၪလၩ့ထး ဘၪဆဲၫ့ လၧစအၫဟဇဲအၫ လၧအမၩဝ့ၫလဖၪနီၪ အီၪကွ့ၭအၥၭ လၧအံၫစရ့လၭ အစဎွၩၥံၪ အလံၬကွ့ၭနဲၪ့ဆၧ အဖၧၩ့ လမွဲဘၪဧၪ.

၂ စဎွၩ 2 Kings 2

1 ထီးယဟိဝၩ မိမၩန့ထၪ့ စအံၫလဲယၫ လၧမူၭခိၪ လၧလံၩ၁ဝံၭ အဖၧၩ့တၭ, ဆၧမၩအၥၭ လၧစအံၫလဲယၫ ဒဲစအံၫလဲၡၫ စဲၪ့ထၪ့ခွံၬ လၧဂံလဂၫလၭလီၫ. 2 တၭ စအံၫလဲယၫ စံၭစအံၫလဲၡၫ, အီၪဒၪခလူၬ ထီးယီၩဆံၭ. အဂဲးဘဲၫယီၩ ယဟိဝၩ အၪ့မၧၫ့လၩ့ယၧၩ လၧဘ့ၫ၁လၭလီၫ. တၭ စအံၫလဲၡၫ စံၭဝ့ၫဒၪ, ယဟိဝၩ မၧၫ့ဝ့ၫ, ဒဲနၥၭ မၧၫ့ဝ့ၫတၭ, ယလၩ့ဖၭ လၧနၧၩအ့ၬ. တၭ အဝ့ၫၥံၪ လ့ၩလၩ့ လၧဘ့ၫ၁လၭလီၫ. 3 မီၪအဖိၪခွၫလဖၪ လၧအအီၪလၧဘ့ၫ၁လၭ အဖၧၩ့နီၪ ဂဲၫလၧစအံၫလဲၡၫ အအီၪတၭ, စံၭဝ့ၫ, ယဟိဝၩ မိမၩန့ခွံၬ နကဆါ လၧနခိၪ လၧမုဆၫလနံၩယီၩ, မွဲနၥ့ၪယၫဆ့ဧၪ. တၭအဆၧစံၭဝ့ၫဒၪ, ယၥ့ၪယၫလီၫ. အီၪလၩ့မါပံၭဆံၭ. 4 တၭ စအံၫလဲယၫ စံၭအဝ့ၫ, စအံၫလဲၡၫဧ့, အီၪဒၪခလူၬ ထီးယီၩဆံၭ. အဂဲးဘဲၫယီၩ ယဟိဝၩ အၪ့မၧၫ့လၩ့ယၧၩ လၧယ့ၫရခိၫလီၫ. တၭ အဆၧစံၭဝ့ၫဒၪ, ယဟိဝၩ မၧၫ့ဝ့ၫ, ဒဲနၥၭ မၧၫ့ဝ့ၫနီၪ ယလၩ့ဖၭ လၧနၧၩအ့ၬ. တၭ အဝ့ၫၥံၪ ဂဲၫဝ့ၫ လၧယ့ၫရခိၫလီၫ. 5 မီၪအဖိၪခွၫၥံၪ လၧအအီၪလၧယ့ၫရခိၫလဖၪ ဂဲၫ လၧစအံၫလဲၡၫ အအီၪတၭ, စံၭဝ့ၫဒၪ, ယဟိဝၩ မိမၩန့ခွံၬ နကဆါ လၧနခိၪ လၧမုဆၫလနံၩယီၩ, မွဲနၥ့ၪယၫဆ့ဧၪ; တၭအဆၧစံၭဝ့ၫဒၪ, ယၥ့ၪယၫလီၫ. အီၪလၩ့မါပံၭဆံၭ. 6 တၭ စအံၫလဲယၫ စံၭဝ့ၫ, အီၪဒၪခလူၬ ထီးယီၩဆံၭ. အဂဲးဘဲၫယီၩ ယဟိဝၩ အၪ့မၧၫ့လၩ့ယၧၩ လၧယီၫဒၫ့လီၫ. တၭအဆၧစံၭဝ့ၫဒၪ, ယဟိဝၩ မၧၫ့ဝ့ၫ, ဒဲနၥၭမၧၫ့ဝ့ၫနီၪ, ယလၩ့ဖၭ လၧနၧၩအ့ၬ. တၭ အဝ့ၫၥံၪ လ့ၩဆၧ နံၫဂၩလူၬလီၫ. 7 ၦၡၩယဲဆံၫ လၧမီၪၥံၪအဖိၪခွၫလဖၪ အကျၩ လ့ၩဝ့ၫတၭ, ဆၧၫ့ထုၪ့ လၧအယဲၩ့ တၭ ယိဆၧလီၫ. တၭ ၦနံၫဂၩနီၪ ဆၧၫ့ထုၪ့ လၧယီၫဒၫ့ အနဲၩ့လီၫ. 8 စအံၫလဲယၫ မၩန့ အၡၫ့တၭ, ထုၫထၪ့ဝ့ၫ တၭ, ထးထံၫတၭ, ထံၫနီၪ လၩ့ဖၭဝ့ၫ နံၫခီၫတၭ, အဝ့ၫၥံၪ လ့ၩခၫ့ဂၬဆၧ လၧခီၫ့ နံၫဂၩလူၬလီၫ. 9 ထီးအဝ့ၫၥံၪ လ့ၩခၫ့ဂၬခွံၬတၭ, ဆၧမၩအၥၭ လၧစအံၫလဲယၫ စံၭစအံၫလဲၡၫ, ဆၧလချုၭမၩန့ထၪ့ခွံၬဒံၭဘၪယၧၩ လၧနအီၪတၭ, အၪ့ကံၩ့ဆၧ လၧယမိမၩ လၧနဂးဆံၭ. တၭ စအံၫလဲၡၫ စံၭဝ့ၫဒၪ, မွဲနၥၭ နံၫစၩ အီၪလါ လၧယလီၩ့ဆံၭ. 10 တၭ အဆၧစံၭဝ့ၫဒၪ, နအၪ့ကံၩ့ ဆၧကၪလမံၩ့လီၫ. ထီးဆၧမၩန့ထၪ့ခွံၬယၧၩ လၧနအီၪတၭ, န အ့ၪဒၪဘၪယၧၩတၭ, ဆၧမိမၩအၥၭ လၧနဂး ဘဲၫနီၪလီၫ. အ့ၪလမွဲဘၪဘဲၫနီၪတၭ, ဆၧကဲၪထၪ့ လၧနဂးအ့ၬ. 11 တၭ လၧအဝ့ၫၥံၪ လ့ၩဆၧလၧယၫ, ဒဲချဲၩ့ဒုၪ့လိၬအၥၭ အဘိၩ့ဘၭနီၪ, ယိခွါ, ဆၧမၩအၥၭ လၧလဲၪ့မ့ၪ ဒဲကၥ့ၪမ့ၪလဖၪ မၩလၩ့ဖၭ အဝ့ၫၥံၪ နံၫဂၩတၭ, စအံၫလဲယၫ လ့ၩထၪ့ လၧမူၭခိၪ လၧလံၩ၁ဝံၭ အဖၧၩ့လီၫ. 12 စအံၫလဲၡၫ ဒၪဘၪဝ့ၫတၭ, ကိၭထၪ့ဆၧ, ယဖါဧ့, ယဖါဧ့, အံၫစရ့လၭ အလဲၪ့, ဒဲအကၥ့ၪလဖၪနီၪဘီၪ! တၭ ဒၪဘၪလၧၩ့ဝ့ၫအ့ၬ. အဝ့ၫဖီၪ့ အကီၩ့အၥိၭဒၪဝ့ၫ တၭ, ၡၫ့ခွံၬဝ့ၫ နံၫကဲၩ့လီၫ. 13 အၪ့မၩန့ထၪ့ စအံၫလဲယၫ အဖၬဘဲၩ့ လၧအလၩ့ထ့ၬခွံၬ လၧအလီၩ့တၭ, ထဲၩ့ကဒၩထဲၩ့တၭ, ဆၧၫ့ထုၪ့ လၧယီၫဒၫ့ အနဲၩ့လီၫ. 14 တၭ မၩန့ စအံၫလဲယၫ အဖၬဘဲၩ့ လၧအလၩ့ထ့ၬခွံၬ လၧအလီၩ့ တၭ, ထးထံၫတၭ, စံၭဝ့ၫဒၪ, ယဟိဝၩ စအံၫလဲယၫအယွၩနီၪ, မွဲအအီၪ ခီၫခီၫလဲၪ; ထးထံၫ ဂီၩ့တၭ, ထံၫလၩ့ဖၭဝ့ၫ နံၫခီၫတၭ, စအံၫလဲၡၫ ခၫ့ဂၬဝ့ၫလီၫ. 15 ထီးမီၪအဖိၪခွၫလဖၪ အီၪလၧယ့ၫရခိၫ ဒၪဘၪတၭ, စံၭဝ့ၫဒၪ, စအံၫလဲယၫ အၥၭ အီၪဝ့ၫ လၧစအံၫလဲၡၫ အလီၩ့လီၫ. အဝ့ၫၥံၪ ဂဲၫအၪ့ဂၬဝ့ၫတၭ, ထွံၩလၩ့ဝ့ၫ လၧအမ့ၬယၫလီၫ. 16 တၭ အဝ့ၫၥံၪနီၪ စံၭအဝ့ၫဒၪ, ယိခွါ, ၦၡၩအဆီၪ့ယဲဆံၫ အီၪလၧနခ့ၫနၡၩလီၫ. ဒုၭလ့ၩလါဝ့ၫ, အၪ့ဎူၫအၪ့ဎၬ နကဆါဆံၭ. ဘၪလဘၪ ယဟိဝၩ အၥၭ မၩန့ထၪ့ဝ့ၫတၭ, လၧခိၪလီၩ့ လဖျိၪ့ဖျိၪ့ဂ့ၩ, လၧခိၪလီၩ့ဆူၭ လစီၪ့စီၪ့ဂ့ၩတၭ, ခွံၬလၩ့ဝ့ၫလီၫ. တၭ အဆၧစံၭဝ့ၫဒၪ, နၥံၪ ထီးအၪ့မၧၫ့လၩ့ လဂ့ၩ. 17 အဝ့ၫၥံၪ ပဂၨၪထၪ့ အခဲၫ့ ထီးအမ့ၬမဲတၭ, အဆၧစံၭဝ့ၫဒၪ, အၪ့မၧၫ့လၩ့ ကဒၪဘီၪ. အဝ့ၫၥံၪ အၪ့မၧၫ့လၩ့ ၦယဲဆံၫတၭ, ၦလဖၪနီၪ အၪ့ဎၬဝ့ၫ ၥၧၫ့နံၩတၭ, ဒၪဘၪဝ့ၫအ့ၬ. 18 တၭ ဂဲၫထဲၩ့ဒီၭဝ့ၫ လၧအအီၪလီၫ. အဂဲးဘဲၫယီၩ အဝ့ၫဒၪ အီၪဒံၭဝ့ၫ လၧယ့ၫရခိၫ အဖၧၩ့လီၫ. တၭ အဆၧစံၭဝ့ၫ, ယစံၭနၥံၪ လ့ၩလဂ့ၩနီၪ, မွဲအ့ၬဧၪ. 19 ဒိၩ့အၡၩၥံၪ စံၭစအံၫလဲၡၫ, ယိခွါ, ဒိၩ့အလးယီၩ ဂ့ၩဝ့ၫ, ဘဲၫယကဆါ ဒၪဘၪအၥိၭ, အ့ၪမွဲ ထံၫနီၪ အၧၩ့ဝ့ၫဒၪတၭ, ဂၪ့ခိၪ ဒုၭမဲၪထၪ့ဆၧအ့ၬ. 20 အဝ့ၫဒၪစံၭ, ဂဲၫဆိၬန့ယၧၩ လၧတခီးအၥၫ့ နးဖျိၪ့တၭ, ဒုၭနုၬ ထံၫလၪ လၧအဖၧၩ့ဆံၭ. တၭ အဝ့ၫၥံၪ ဂဲၫဆိၬဝ့ၫ လၧအအီၪ လီၫ. 21 အဝ့ၫဒၪ လ့ၩထၪ့ဝ့ၫ လၧထံၫထၪ့ဖျိၭ အအီၪတၭ, ခွံၬလၩ့ ထံၫလၪ လၧအဖၧၩ့တၭ, စံၭဝ့ၫဒၪ, ယဟိဝၩ စံၭဘဲၫယီၩ, ယ မၩအွံၪထၪ့ထဲၩ့ယူၭ ထံၫယီၩယူၭ, ထီးယီၩ လၧယၫ ဆၧၥံၫ, ဒဲဆၧလဒုၭကဲၪထၪ့ဘၪ ဆၧနီၪ အီၪလၧၩ့အ့ၬ. 22 တၭ ထံၫလဖၪနီၪ အွံၪထၪ့ထဲၩ့ဝ့ၫ ထီးမုဆၫလနံၩယီၩ ဘဲၫစအံၫလဲၡၫ အဆၧချဲၩ့ လၧအချဲၩ့ဝ့ၫ အၥိၭ နီၪလီၫ. 23 အဝ့ၫဒၪ လ့ၩထၪ့ လၧဘ့ၫ၁လၭတၭ, လ့ၩထၪ့ လၧဖၧၩ့ၥၭ အဘိၩ့ဘၭနီၪ, ဖိၪၥၪဆံၭလဖၪ ဂဲၫထၪ့ လၧဒိၩ့ဖၧၩ့, ဒုၪဒွ့ၪဝ့ၫတၭ, စံၭဝ့ၫ, လ့ၩထၪ့ဘီၪ, ၦချၩခိၪဧ့; လ့ၩထၪ့ဘီၪ, ၦချၩခိၪဧ့; 24 အဝ့ၫဒၪ ထဲၩ့ကဒၩထဲၩ့တၭ, ယိဝ့ၫတၭ, ဆိၪအၧၩ့ အဝ့ၫၥံၪ လၧယဟိဝၩ အမံၩ့လီၫ. ဖူၫထၫ့မိ နံၫဒုၩ ဂဲၫထၪ့ လၧၥံၪ့လစီၪ့ အကျၩတၭ, ၡၫ့ခွံၬဖိၪၥၪလဖၪ လံဆံၫနံၫဂၩ လၧအကျၩ နီၪလီၫ. 25 အဝ့ၫဒၪ စဲၪ့ထၪ့ခွံၬ ထီးနီၪ လ့ၩထီၩ့လၧခိၪလီၩ့ ကၫမလၭတၭ, စဲၪ့ထၪ့ခွံၬ ထီးနီၪ ထဲၩ့ထဲၩ့ လၧစမ့ရအၫလီၫ.

၂ စဎွၩ 2 Kings 3

1 တၭ လၧယုဒၫ အစဎွၩ စယဟီၡဖၭ အနံၪ့ လဆံၫဎိၭနံၪ့လနံၪ့နီၪ, စအၫဟၭ အဖိၪခွၫ စယဟိရၫ့ ကဲၪၥၫ့ စဎွၩ လၧအံၫစရ့လၭ အဖၫ့ခိၪ လၧစမ့ရအၫ အဖၧၩ့တၭ, ကဲၪ စဎွၩ လဆံၫနံၫနံၪ့လီၫ. 2 အဝ့ၫဒၪ မၩ ဆၧအၧၩ့ လၧယဟိဝၩ အမ့ၬယၫ လါနၫ့တၭ, မီၪ့ဎီၩ့ လၧအမိအဖါအ့ၬ. အဂဲးဘဲၫယီၩ ၥုၭခွံၬ ဘၫအလၭ အဆၧဂၩ့ လၧအဖါ တဲၩ့ဝ့ၫလီၫ. 3 မွဲလါနၫ့ဘဲၫနီၪတၭ, ဘုၭထၬအၥၭ လၧစနံဘၭ အဖိၪခွၫ စယ့ၫရဘိအၫ့ အဆၧဒဲၩဘၭ လၧအဒုၭမၩ အံၫစရ့လၭ လၧဆၧဒဲၩဘၭတၭ, ခွံၬၡိၭခွံၬဝ့ၫအ့ၬ. 4 မိအၭ အစဎွၩ မ့ၡၫမွဲ ၥိၪအကဆါတၭ, ဖ့ၪလၫ့ ၥိၪဖိၪ လကုၬ အီၪလၧအဆီၪ့ လၧအံၫစရ့လၭ အစဎွၩလီၫ. 5 ထီးစအၫဟၭ ၥံၫဝ့ၫတၭ, ဆၧမၩအၥၭ လၧမိအၭ အစဎွၩ ပိၩ့ထၪ့ အံၫစရ့လၭလီၫ. 6 တၭ ဆၧလၧမုလနံၩနီၪ စဎွၩ ယဟိရၫ့ စဲၪ့ထၪ့ခွံၬ လၧစမ့ရအၫတၭ, ဝံထၪ့နၬထၪ့ အံၫစရ့လၭ ထီးအလူၬလီၫ. 7 လ့ၩဆၧတၭ အၪ့မၧၫ့လၩ့ ဆၧ လၧယုဒၫ အစဎွၩ ယဟီၡဖၭ အအီၪ, စံၭဝ့ၫဒၪ, မိအၭ အစဎွၩ ပိၩ့ထၪ့ယူၭ ယၧၩယူၭ. မွဲနမိလ့ၩဆၧ လၧယၥိၭ ထၫ့ဒၩ မိအၭ လၧပမိဒုၭၥုၭ အဂဲးဆ့ဧၪ. တၭ အဆၧစံၭဝ့ၫဒၪ, ယမိလ့ၩဆၧလီၫ. ယမွဲဘဲၫနၧၩအၥိၭ, ယၡၩခမျၧး ဘဲၫနၡၩခမျၧးအၥိၭ, ယကၥ့ၪလဖၪ ဘဲၫနကၥ့ၪလဖၪ အၥိၭနီၪလီၫ. 8 တၭ စံၭဝ့ၫဒၪ, ပမိဘၪလ့ၩ လၧဖၧၩ့ၥၭ လဘီၩ့ဘီၩ့လဲၪ. တၭ အဆၧစံၭဆၧၫ့ဝ့ၫဒၪ, ဖၧၩ့ၥၭ ခၫ့ဂၬ အံဒၧၫ့ အၡါမုနၧၫ့ဖၫနီၪလီၫ. 9 အံၫစရ့လၭ အစဎွၩ လ့ၩဆၧ, ဒဲယုဒၫအစဎွၩ, ဒဲအံဒၧၫ့အစဎွၩတၭ, လ့ၩဎဲၪ့ဆၧ နွ့ၫနံၩဖၧၩ့ၥၭတၭ, လၧၦၥုၭမုခမျၧးအဂး, ဒဲလၧဆၧဖိၪဆၧဎါအဒိၩ့ လၧအဖိၬအခဲၫ့ အဂးနီၪ ထံၫအီၪအ့ၬ. 10 တၭ အံၫစရ့လၭ အစဎွၩ စံၭဝ့ၫဒၪ, အၩလါ, ယဟိဝၩ ကိၭကီၪ့ စဎွၩ ၥၧၫ့ဂၩယီၩ ဘဲၫၥိၭ အမိဖ့ၪလၫ့ခွံၬဝ့ၫ လၧမိအၭ အစူၪဖၧၩ့ဖီၩ! 11 အ့ၪမွဲ စယဟီၡဖၭ စံၭဝ့ၫဒၪ, ဘဲၫၥိၭ ပမိအၪ့စၪ့ ယဟိဝၩတၭ, မွဲယဟိဝၩအမီၪ လဂၩဂၩ လအီၪဘၪ ထီးယီၩဧၪ. အံၫစရ့လၭ အစဎွၩ အခ့ၫအၡၩလဂၩ စံၭဆၧၫ့ဆၧတၭ စံၭဝ့ၫဒၪ, စၡ့ဖၭ အဖိၪခွၫ စအံၫလဲၡၫ လၧအဂါလၩ့ထံၫ လၧစအံၫလဲယၫ အစူၪလီၩ့ လဂၩ အီၪထီးယီၩလီၫ. 12 တၭ စယဟီၡဖၭ စံၭဝ့ၫဒၪ, ယဟိဝၩအလူ အီၪလၧအဝ့ၫလီၫ. တၭ အံၫစရ့လၭအစဎွၩ, ဒဲစယဟီၡဖၭ, ဒဲအံဒၧၫ့အစဎွၩ လ့ၩထၪ့ လၧအအီၪလီၫ. 13 တၭ စအံၫလဲၡၫ စံၭ အံၫစရ့လၭ အစဎွၩ, ဆၧဘၪဆဲၫ့ လၧနၧၩ ဒဲယၧၩမွဲ ဆၧနီၪလမံၩ့လဲၪ. လ့ၩ လၧနဖါ အမီၪလဖၪ အအီၪ, ဒဲလၧနမိ အမီၪလဖၪ အအီၪဆံၭ. တၭ အံၫစရ့လၭအစဎွၩ စံၭဝ့ၫ, မွဲအ့ၬ. အဂဲးဘဲၫယီၩ ယဟိဝၩ ကိၭကီၪ့ ၦၥၧၫ့ဂၩယီၩ ဘဲၫၥိၭ အမိဖ့ၪလၫ့ခွံၬဝ့ၫ လၧမိအၭ အစူၪဖၧၩ့လီၫ. 14 စအံၫလဲၡၫ စံၭဝ့ၫဒၪ, ၦခမျၧး လၧအယဟိဝၩ မၧၫ့ဝ့ၫ လၧယဆၧၫ့ထုၪ့ လၧအမ့ၬယၫနီၪ, မွဲမၬ, အ့ၪလမွဲဘၪ လၧယယိမ့ၬ ယုဒၫအစဎွၩ ယဟီၡဖၭတၭ, ယယိဆၧ လၧနအီၪအ့ၬ. တၭ ယဒၪဘၪနၧၩဆ့အ့ၬ. 15 တၭ ဘိၩ့နဲၪ့ယီၩ ဂဲၫဆိၬန့ယၧၩ ၦဒံၩ့ဆၧဖိၪ နးဂၩဆံၭ; ထီးၦဒံၩ့ဆၧဖိၪ ဒံၩ့ဆၧ အဘိၩ့ဘၭတၭ, ဆၧမၩအၥၭ လၧယဟိဝၩအစူၪ အီၪလၧအလီၩ့လီၫ. 16 တၭ အဆၧစံၭဝ့ၫဒၪ, ယဟိဝၩ စံၭဘဲၫယီၩ, လၧခိၪလီၩ့ဆူၭဖၧၩ့ယီၩ မၩထံၫကၠီၪ့ ထီးအဎံၩ့ဆံၭ. 17 အဂဲးဘဲၫယီၩ ယဟိဝၩ စံၭဘဲၫယီၩ, နၥံၪ လဒၪဘၪလံၩ, ဒဲဆၧဂဲၫဆၧၩ့လၩ့နီၪ, နၥံၪ လဒၪဘၪ လါနၫ့ဘိၩ, ဆၧဖၧၩ့ယီၩ မိဎွ့ၩဝ့ၫ လၧထံၫ ဘဲၫၥိၭ နၥံၪ မိအီၩဆၧ, နၥံၪဝ့ၫဒၪ, ဒဲနၥံၪ အဆၧဖိၪဆၧဎါ, ဒဲနၥံၪ အဆၧဖိၪဆၧဎါ အဒိၩ့လဖၪလီၫ. 18 တၭ ဆၧယီၩ မွဲ ဆၧဎွံၫလမံၩ့ လၧယဟိဝၩ အမ့ၬယၫလီၫ. မိဖ့ၪလၫ့ခွံၬဆ့ ၦမိအၭဖိၪလဖၪ လၧနၥံၪ အစူၪဖၧၩ့လီၫ. 19 နၥံၪ မိဘၪ ကျီၪ့ခွံၬ ကယဲ ဒိၩ့ အီၪလၧအခိၪဒၧၩ့ ဒဲကယဲ ဒိၩ့ လၧဆၧရွံန့ဝ့ၫတၭ, မိဘၪခူၬလၩ့ခွံၬ ကယဲ ၥံၪ့လၧအဂ့ၩ တၭ, နၥံၪ မိဘၪ ဆွံၫဘံၭ ကယဲ ထံၫထၪ့ဖျိၭ, ဒဲကယဲ ဂၪ့ခိၪ အဝၩ့ဂ့ၩ မိဘၪ မၩဂၭဂီၩ့ လၧလိးလဖၪလီၫ. 20 လၧမုဆဲၪ့ထၪ့နီၪ ထီးၦမၩဘိၪ့ ဆၧမၩဘိၪ့ကိၪမုၬ အဘိၩ့ဘၭ ယိခွါ, ဆၧမၩအၥၭ လၧထံၫဂဲၫ လၧအံဒၧၫ့ အဖၧၩ့ၥၭတၭ, ခးဎွ့ၩဝ့ၫ လၧထံၫလီၫ. 21 တၭ ထီးၦမိအၭဖိၪ ထီးအလူၬ နါဂၧၫ့ လၧစဎွၩလဖၪ ဂဲၫဒုၭဆၧ လၧအဝ့ၫၥံၪတၭ, ဒုၭအီၪကီၪ့ ကယဲ ၦလၧအၥိၭထၪ့စူၪဝဲၩၥ့ၪ, ဒဲၦလၧအၥၭၡါနဲၪ့ဝ့ၫလဖၪ, ဆၧၫ့ထုၪ့ လၧခးအနဲၩ့ထံၭ နီၪလီၫ. 22 မုဆဲၪ့ထၪ့နီၪ အဝ့ၫၥံၪ ဂဲထုၪ့ ဂီၩဂီၩတၭ, မုအဂိး ဆ့ၭဘၪ ထံၫဖံၭခိၪတၭ, ၦမိအၭဖိၪ ဒၪဘၪ ထံၫ လၧဝါလခီၫ ဝီၩဝ့ၫ ဘဲၫဆၧၥွံၪအၥိၭနီၪလီၫ. 23 တၭ စံၭဝ့ၫဒၪ, အယီၩမွဲ ဆၧၥွံၪလီၫ. စဎွၩလဖၪ ဘၪ ဆၧမၩၥံၫယူၭဝ့ၫ တၡါတၭ, ကျီၪ့လိၬအၥၭယူၭတၭ, ဘိၩ့နဲၪ့ယီၩ, မိအၭဧ့, ဂဲၫ လၧဆၧအၪ့ဂူၬန့ အအီၪဆံၭ. 24 အဝ့ၫၥံၪ ဂဲၫဝ့ၫ လၧအံၫစရ့လၭ ၥုၪ့တဲၩအလးတၭ, ၦအံၫစရ့လၭဖိၪ ဂဲထုၪ့တၭ, ကျီၪ့ခွံၬ ၦမိအၭဖိၪတၭ, အဝ့ၫၥံၪ စဲၪ့ဝ့ၫ လၧအမ့ၬယၫတၭ, ၦလဖၪနီၪ ကျီၪ့ခွံၬဆၧတၭ, လ့ၩဆၧ, ဒဲဖ့ၬခွံၬ ၦမိအၭဖိၪ ဆီၪ့ဆီၪ့လ့ၬလီၫ. 25 တၭ မၩလၩ့ဎီး အဝ့ၫၥံၪ အဒိၩ့လဖၪ, ဒဲလၧကယဲ ဂၪ့ခိၪအဝၩ့ လၧအဂ့ၩ အဖၫ့ခိၪနီၪ လဂၩခွံၬလိးလဖျိၪ့ လဂၩခွံၬလိးလဖျိၪ့ တၭ, မၩဎွ့ၩဝ့ၫလီၫ. အဝ့ၫၥံၪ ဆွံၫဘံၭ ထံၫထၪ့ဖျိၭ ထီးအလူၬတၭ, ခူၬလၩ့ခွံၬ ၥံၪ့အဂ့ၩ ထီးအလူၬလီၫ. အီၪက့ၪလၩ့ထးဝ့ၫ ကၧၫဟၫရစ့ၭ အခိၪဒၧၩ့; မွဲလါနၫ့ဘိၩ ၦခွံၬဖလီဖိၪ လ့ၩဎဲၪ့ဆၧတၭ ခၭဝ့ၫလီၫ. 26 မိအၭ အစဎွၩ ဒၪဘၪဝ့ၫ လၧဆၧဒုၭၥုၭ ဆီၪ့လၨၪ လၧအဂးတၭ, မၩန့ ၦၡၩနွ့ၫယၩ လၧအထုၭထၪ့နၭ, ဘဲၫၥိၭ အမိဘုၪ့ဖျီၫ့ဆၧ လၧအံဒၧၫ့ အစဎွၩ အအီၪတၭ, မၩဝ့ၫၥ့ၪအ့ၬ. 27 ထီးနီၪလဖၧၫ့ မၩန့ အဖိၪဝဲၡါ လၧအကြၨၭကဲၪ စဎွၩ လၧအလးတၭ လုထၪ့ဝ့ၫ လၧဆၧလုမ့ၪ လၧဒိၩ့ခိၪဒၧၩ့ အဖၫ့ခိၪလီၫ. ဆၧၥၭခိထၪ့ဖၭဒိၪ အီၪလၧအံၫစရ့လၭ အကျၩနီၪတၭ, အဝ့ၫၥံၪ စဲၪ့ထၪ့ခွံၬ လၧအအီၪတၭ, ထဲၩ့ထဲၩ့ လၧအခးဒၪဝ့ၫနီၪလီၫ.

1 ၦမုၪလဂၩ လၧမီၪအဖိၪခွၫလဖၪ အမၫၥံၪအကျၩ နီၪ, ကိၭထၪ့ စအံၫလဲၡၫတၭ, စံၭဝ့ၫဒၪ, နခ့ၫနၡၩ ယဝၩလဂၩ ၥံၫယူၭတၭ, နၥ့ၪယၫ လၧနခ့ၫနၡၩ ၥၭမဲၪ ယဟိဝၩ လီၫ. တၭ မါဆါနီၪ ဂဲၫဝ့ၫ ဘဲၫၥိၭ အမိမၩန့ အၪ့မၧၫ့ဎီး ယဖိၪခွၫ နံၫဂၩလူၬလီၫ. 2 တၭ စအံၫလဲၡၫ စံၭဝ့ၫ, ယ မိဘၪမၩ ဆၧနီၪလၫ လၧနဂး လမံၩ့လဲၪ; နဆၧအီၪလၧဂံၪ့ဖၧၩ့ မွဲ ဆၧနီၪလမံၩ့လဲၪ, လီၩဘၪယၧၩဆံၭ. တၭ အဝ့ၫဒၪ လီၩဘၪဝ့ၫ, နဎီးမုၪ အဆၧအီၪလၧဂံၪ့ဖၧၩ့ နးမံၩ့အ့ၬ; အီၪန့ၫ ၥိၪလပလၫ့လီၫ. 3 တၭ အဝ့ၫဒၪစံၭ, လ့ၩဘီၪ, အၪ့ကံၩ့အၪ့လီးဖၧၩ့လဖၪ လၧကယဲ ၦအီၪလၧနနဲၩ့ထံၭ ကိၭဂၩဒ့ၭ, ဖၧၩ့အီၪခီၫလဖၪဆံၭ; မၩန့ ၡၩဖျိၪ့ လဂ့ၩ, 4 ထီးန အ့ၪဂဲၫနုၬယူၭတၭ, မၩဘံၭထၬ တရၫ့ လၧနလးခဲၫ့, ဒဲလၧနဖိၪခွၫၥံၪ အလးခဲၫ့တၭ, နမိဘၪဂါလၩ့ လၧကယဲဖၧၩ့လဖၪနီၪ အဖၧၩ့ ထီးအလူၬတၭ, ကယဲ ဆၧလၧအဎွ့ၩဝ့ၫနီၪ နမိဘၪအီၪက့ၪ လစီၪ့ဒၪလီၫ. 5 ၦမုၪနီၪ စဲၪ့ထၪ့ခွံၬ လၧအအီၪတၭ, ကၭဘံၭထၬ တရၫ့ လၧအလးခဲၫ့, ဒဲလၧအဖိၪခွၫၥံၪ အလးခဲၫ့လီၫ. အဝ့ၫၥံၪနီၪ ဂဲၫဆိၬဆၧ လၧအအီၪတၭ, အဝ့ၫဂါလၩ့ဆၧ လီၫ. 6 ထီးဖၧၩ့ဎွ့ၩဝ့ၫတၭ, ဆၧမၩအၥၭ လၧအစံၭ အဖိၪခွၫ ဂဲၫဆိၬဒံၭ ဖၧၩ့နးဖျိၪ့ဆံၭ. တၭ အဆၧစံၭဝ့ၫဖၧၩ့ အီၪလၧၩ့အ့ၬ. တၭ ၥိၪအီၪပထုၬဝ့ၫလီၫ. 7 ထီးနီၪလဖၧၫ့ ၦမုၪဂဲၫဝ့ၫတၭ, လီၩဘၪယွၩအၡၩတၭ, အဝ့ၫဒၪစံၭ, လ့ၩအၪ့ဆၫခွံၬ ၥိၪတၭ လိၭလၩ့ထူၭခွံၬ နမါတၭ, မၧၫ့နဝ့ၫ, ဒဲနဖိၪခွၫလဖၪနီၪ လၧဆၧအီၪလၩ့ထးလဖၪနီၪဆံၭ. 8 ဆၧမၩအၥၭ လၧမုလနံၩ လၧစအံၫလဲၡၫ လ့ၩထီၩ့လၧရှုနံၫ့, ၦမုၪလၧအကဲၪဒိၪ အီၪထီးနီၪ လဂၩတၭ, အဝ့ၫ အၪ့ဂူၬ ဒုၭအၪ့ဝ့ၫ လၧကိၪလီၫ. ထီးဒၪ အလ့ၩဖီၩ့ခွံၬ အလးလဖၧၫ့ဖၧၫ့ ဆၧမၩအၥၭ လၧအလ့ၩနုၬ အၪ့ကိၪ ထီးနီၪလီၫ. 9 တၭ ၦမုၪ လီၩဘၪအဝၩ, ယိခွါ, ယဒၪ လၧၦလဂၩယီၩ, မွဲယွၩအၡၩဆံၫ့ဎံၪလီၫ. အဝ့ၫဒၪ လဲးလီၩ့လၧပအီၪယီၩ လထံၪဎးလီၫ. 10 မွဲပတဲၩ့ဝဲၩလါဒူၭ ဖိၪလၧဆၧဒီၪ့အလီၩ့ လၧအဂးဆံၭ. တၭ အီၪက့ၪလၩ့ အလးမံၫ ဒဲစပွဲ ဒဲလးဆၧၫ့နၩ့ နးဖျိၪ့, ဒဲမ့ၪဒိၩ့ နးဖျိၪ့ ထီးနီၪ လၧအဂးဆံၭ. ထီးအဝ့ၫဒၪ အ့ၪဂဲၫလၧပအီၪတၭ, ဆၧမိမၩအၥၭ လၧအမိကၠၪအၥၭလၧနီၪလီၫ. 11 ဆၧမၩအၥၭ လၧမုလနံၩ လၧအဂဲၫဝ့ၫနီၪတၭ, ကၠၪအၥၭ လၧဒူၭဖိၪအဖၧၩ့နီၪတၭ မံၫဝ့ၫ ထီးနီၪလီၫ. 12 လီၩဘၪ အခ့ၫအၡၩ စဂံၫဟၫဇဲၫနီၪ, ကိၭန့ ၦရှုနံၫ့မုၪလဂၩနီၪဆံၭ. ထီး အကိၭဝ့ၫနီၪတၭ, ၦမုၪ ဂဲၫဆၧၫ့ထုၪ့ လၧအမ့ၬယၫလီၫ. 13 အဝ့ၫဒၪ အၪ့မၧၫ့ အခ့ၫအၡၩ စံၭၦမုၪ, ယိခွါ, နယိထဲၩ့ခွါထဲၩ့ မၩဆၧၩ့ပၧၩ လၧကယဲ ဆၧထီးအလူၬယီၩလီၫ. ပမိမၩ လၧနဂး လၧဆၧနီၪလမံၩ့လဲၪ. ၦချဲၩ့ဆၧ လၧနဂး လၧစဎွၩမွဲဂ့ၩ, ၦၥုၭမုခမျၧးအခိၪမွဲဂ့ၩ, အလးအီၪ ဧၪ. တၭ အဝ့ၫဒၪစံၭ, ယအီၪလၧယၡၩလဆၨၩဒၪ ယဝ့ၫအကျၩလီၫ. 14 တၭ အဝ့ၫဒၪစံၭ ပဘၪမၩလၧအဂး လၧဆၧနီၪလမံၩ့လဲၪ. စဂံၫဟၫဇဲၫ စံၭဝ့ၫ, မွဲမၬ အဖိၪ လအီၪဘၪတၭ, အဝၩ အၥၭၡါယူၭလီၫ. 15 တၭ အဝ့ၫနီၪ စံၭ, ကိၭန့ အဝ့ၫဆံၭ. ထီးအကိၭဝ့ၫတၭ, အဝ့ၫ ဆၧၫ့ထုၪ့ လၧတရၫ့ဖၧၩ့လီၫ. 16 စအံၫလဲၡၫ စံၭဝ့ၫဒၪ, ထီးအထီယီၩ ဆၧၫ့ထဲၩ့အလးတၭ, ဘဲၫဆၧမၧၫ့အထီနီၪ, နမိဖိၭဘၪ ဖိၪခွၫလဂၩလီၫ. တၭ ၦမုၪနီၪ စံၭဝ့ၫဒၪ, မွဲအ့ၬ. ယကဆါ, ယွၩအၡၩဧ့, ချဲၩ့ဘျံၭချဲၩ့ဘျၪဆၧ လၧနဎီးမုၪ လဂ့ၩ. 17 ၦမုၪနီၪ ဒၧၩ့ထၪ့တၭ, အီၪဖျဲၪန့ အဖိၪခွၫ ထီးအထီ လၧစအံၫလဲၡၫ လီၩဘၪဝ့ၫ, ဘဲၫဆၧမၧၫ့အထီနီၪလီၫ. 18 ထီးဖိၪၥၪ ဒိၪထၪ့တၭ, အလနံၩနီၪ ဆၧမၩအၥၭ လၧအလ့ၩထၪ့ လၧအဖါအအီၪ, လၧၦကူၭဘုၪလဖၪ အအီၪလီၫ. 19 စံၭအဖါ, ယခိၪဎွံၪ, ယခိၪဎွံၪတၭ, အဝ့ၫဒၪ စံၭဖိၪၥၪခွၫလဂၩ, လ့ၩထၪ့ဆိၬဝ့ၫ လၧအမိအအီၪဆံၭ. 20 အဝ့ၫ မၩန့ဆိၬထၪ့ဝ့ၫ လၧအမိအအီၪတၭ, ဖိၪၥၪနီၪ ဆၧၫ့နၩ့ လၧအဂူၫလၬ ထီးမုထုၪ့တၭ, ၥံၫဝ့ၫလီၫ. 21 အမိ လ့ၩထၪ့တၭ အီၪက့ၪလၩ့ဝ့ၫ လၧယွၩအၡၩ အလးမံၫ အဖၫ့ခိၪတၭ, ကၭဘံၭထၬ အလးခဲၫ့တၭ, စဲၪ့ထၪ့ဝ့ၫလီၫ. 22 တၭ ကိၭထၪ့ လၧအဝၩ, စံၭဝ့ၫ, အၪ့မၧၫ့လၩ့န့ယၧၩ လၧဖိၪၥၪခွၫနးဂၩ, ဒဲကၥ့ၪယီၩ့နးဒုၩ, ဘဲၫၥိၭ ယမိလ့ၩစဲၪ့လၧယွၩ အၡၩအအီၪ ဒဲဂဲၫထဲၩ့ထဲၩ့နီၪ ဆံၭ. 23 တၭ အဝ့ၫဒၪ စံၭ, နမိလ့ၩလၧအအီၪလၧမုဆၫလနံၩယီၩ မွဲဘၪလဲၪ. လၩၥံၫအနံၩမွဲအ့ၬ, မးၥံၫအနံၩမွဲဆ့အ့ၬ. တၭ ၦမုၪစံၭဝ့ၫဒၪ, ဆၧဘၪအမုၬလီၫ. 24 တဲၩ့ဝဲၩ ကၥ့ၪယီၩ့အပီၩ့တၭ, စံၭအခ့ၫအၡၩ, နၫ့တၭ လ့ၩဆၧဆံၭ. ယ အ့ၪလအၪ့မၧၫ့ဘၪ နၧၩတၭ, မၩလၩ့ၡီ နနၫ့ဆၧလဂ့ၩ. 25 တၭ လ့ၩဆၧ ထီၩ့လၧယွၩအၡၩ အအီၪလၧခိၪလီၩ့ ကၫမလၭလီၫ. ထီးယွၩအၡၩ ဒၪဘၪ အဝ့ၫ လၧအယဲၩ့တၭ, ဆၧမၩအၥၭ လၧအစံၭ အခ့ၫအၡၩ, စဂံၫဟၫဇဲၫ, ယိခွါ, ၦရှုနံၫ့မုၪလဂၩနီၪဘီၪ. 26 ဘိၩ့နဲၪ့ယီၩ လ့ၩစဲၪ့အၪ့ဂၬအဝ့ၫ တၭ, စံၭအဝ့ၫ, နအီၪမုၬဆ့ဧၪ, နဝၩနီၪ အီၪမုၬဆ့ဧၪ, ဖိၪၥၪနီၪ အီၪမုၬဆ့ဧၪနီၪဆံၭ. တၭ ၦမုၪနီၪ စံၭဝ့ၫဒၪ, အီၪမုၬဝ့ၫလီၫ. 27 ထီးအထီၩ့လၧယွၩအၡၩ အအီၪလၧခိၪလီၩ့ခိၪတၭ, ဖီၪ့ထၬ အခၪ့တၭ, စဂံၫဟၫဇဲၫ ၥုၭဘူၭ အၥၭ ဘဲၫၥိၭ အမိထွၫခွံၬဝ့ၫလီၫ. တၭ ယွၩအၡၩ စံၭဝ့ၫ, အီၪဒၪဝ့ၫဆံၭ. အဂဲးဘဲၫယီၩ အၥုၪ့ခိအၥၭဝီၩ လၧအဖၧၩ့တၭ, ယဟိဝၩ အီၪက့ၪၥူၪခွံၬဝ့ၫ လၧယၧၩတၭ, လီၩဘၪယၧၩအ့ၬ. 28 တၭ ၦမုၪနီၪ စံၭ, ယအၪ့ကံၩ့န့ ဖိၪၥၪလဂၩ လၧယကဆါဆ့ဧၪ, ယစံၭအၪ့လီၫန့ယၧၩ လဂ့ၩ, မွဲအ့ၬဧၪ. 29 အဝ့ၫဒၪ စံၭစဂံၫဟၫဇဲၫ, ခဲးထူၬ နယးဒံၩ့တၭ, မၩန့ ယနိၪထိၭဘီၩ့ လၧယစူၪဖၧၩ့, ဒဲလ့ၩဆၧ ဆံၭ. န အ့ၪဘၪခီၩ့ ၦလဂၩဂၩတၭ, ချဲၩ့ဒုၪ့လဂ့ၩ တၭ, ၦလဂၩဂၩ အ့ၪချဲၩ့ဒုၪ့နၧၩတၭ, စံၭဆၧၫ့ လဂ့ၩ. တၭ အီၪက့ၪလၩ့ ယနိၪထိၭဘီၩ့ လၧဖိၪၥၪအမ့ၬ အဖၫ့ခိၪဆံၭ. 30 တၭ ဖိၪၥၪအမိစံၭ, ယဟိဝၩ မၧၫ့ဝ့ၫ ဒဲနၥၭမၧၫ့ဝ့ၫနီၪ, ယစဲၪ့ထၪ့ခွံၬ လၧနအီၪအ့ၬ. အဝ့ၫဒၪ ဂဲထုၪ့တၭ ဖိၬအခဲၫ့လီၫ. 31 စဂံၫဟၫဇဲၫ လ့ၩဝ့ၫ လၧအဝ့ၫၥံၪ အမ့ၬယၫတၭ, အီၪက့ၪလၩ့ နိၪထိၭဘီၩ့ လၧဖိၪၥၪအမ့ၬ အဖၫ့ခိၪ; မွဲလါနၫ့ဘိၩ ဆၧအလူအီၪအ့ၬ. ဆၧနါဂၧၫ့ဆ့ အ့ၬ. အခိးမွဲ အဝ့ၫလ့ၩဒီၭ ဘဲၫၥိၭ အမိအၪ့ဂၬ အဝ့ၫဒၪ တၭ, လီၩဘၪ အဝ့ၫ, စံၭဝ့ၫ, ဖိၪၥၪ နၪ့ထၪ့ အၥၭအ့ၬ. 32 စအံၫလဲၡၫ ဂဲၫနုၬ လၧဂံၪ့ဖၧၩ့တၭ, ဖိၪၥၪ ၥံၫယူၭတၭ, မံၫနၩ့ဝ့ၫ လၧအလးမံၫ အဖၫ့ခိၪလီၫ. 33 မၩအၥၭဘဲၫနီၪတၭ, အဝ့ၫဒၪ လ့ၩနုၬဝ့ၫတၭ, ကၭဘံၭထၬ တရၫ့ ဘဲၫၥိၭ အမိအီၪနံၫဂၩတၭ, အၪ့ကံၩ့အၪ့ယၫ ယဟိဝၩ လီၫ. 34 လ့ၩထၪ့ မံၫနၩ့ လၧဖိၪၥၪနီၪ အဖၫ့ခိၪတၭ, အီၪက့ၪ အနိၭ လၧအနီၪလဂၩ အနိၭ အဖၫ့ခိၪ, ဒဲအမ့ၬၥၪ လၧအဝ့ၫဒၪအမ့ၬၥၪ အဖၫ့ခိၪ, အစူၪ လၧအဝ့ၫဒၪအစူၪ အဖၫ့ခိၪတၭ, စီၪ့လၩ့အၥၭ လၧဖိၪၥၪ အဖၫ့ခိၪတၭ, ဖိၪၥၪ အယၪ လၧၩ့ထၪ့ဝ့ၫလီၫ. 35 ထီးနီၪလဖၧၫ့ အဝ့ၫဒၪထဲၩ့ တၭ လဲးလီၩ့ဆၧ လၧဂံၪ့ဖၧၩ့တၭ, လ့ၩထၪ့ စီၪ့လၩ့အၥၭ လၧအဖၫ့ခိၪတၭ, ဖိၪၥၪ ကဆ့ၪထၪ့ နွ့ၫဖၧၫ့တၭ, ဖိၪၥၪ စၪ့ထၪ့အမ့ၬလီၫ. 36 အဝ့ၫ ကိၭန့ စဂံၫဟၫဇဲၫတၭ, စံၭဝ့ၫဒၪ, ကိၭန့ ၦရှုနံၫ့မုၪ လဂၩနီၪဆံၭ. အဝ့ၫ ကိၭန့ဝ့ၫ လီၫ. ၦမုၪ ဂဲၫနုၬဝ့ၫ လၧအအီၪတၭ, အဝ့ၫဒၪ စံၭ မၩန့ထၪ့ နဖိၪခွၫဆံၭ. 37 ထီးနီၪလဖၧၫ့ ၦမုၪ လ့ၩနုၬဝ့ၫတၭ, ထိၪလၩ့ထံၩဖါအၥၭ လၧအခၪ့ထံၭတၭ, ၡီၫ့လၩ့အၥၭ ထီၩ့လၩ့လၧဂၪ့ခိၪ, မၩန့ထၪ့ အဖိၪခွၫတၭ, လ့ၩထၪ့ လၧခီၫ့လီၫ. 38 စအံၫလဲၡၫ ဂဲၫထဲၩ့ထဲၩ့ဒီၭ လၧဂံလဂၫလၭတၭ, ဆၧၥၭဝံလၩ့ဒိၩ အီၪဝ့ၫ လၧခးဖၧၩ့နီၪလီၫ. တၭ မီၪလဖၪ အဖိၪခွၫၥံၪ အီၪဆၧၫ့နၩ့ဝ့ၫ လၧအမ့ၬယၫတၭ; အဝ့ၫဒၪ စံၭအခ့ၫအၡၩ, ဒီၩ့ထၪ့ဖၧၩ့ဖၭဒိၪတၭ, အၪ့ဎွံ ဆၧအၪ့ဎွံ လၧမီၪအဖိၪခွၫလဖၪ အဂးဆံၭ. 39 တၭ ၦလဂၩ, လ့ၩဝ့ၫ လၧမံၩ့လၬကျၩ ဘဲၫၥိၭ အမိအၪ့မၩ ဆၧဒိၭဆၧလၪလီၫ. တၭဒၪဘၪဆၧမုအမံၩ့, ဒဲအၪ့မၩ ထံၫလုၩမံၩ့အၥၪ လၧအလီၩ့ဎွ့ၩ အဖိၫ့ဝ့ၫန့တၭ, ဂဲၫထဲၩ့ဒုၭ နုၬဝ့ၫ လၧဖၧၩ့ဖၧၩ့လီၫ. အဂဲးဘဲၫယီၩ ၥ့ၪယၫဝ့ၫအ့ၬ. 40 တၭ ဂါလၩ့ဝ့ၫ ဘဲၫၥိၭ ၦၡၩ မိအၪ့ဆၧလီၫ. အဝ့ၫၥံၪ အၪ့ ဆၧအၪ့ဎွံ အဘိၩ့ဘၭတၭ, ကိၭၡၭထၪ့တၭ, စံၭဝ့ၫဒၪ, ယွၩအၡၩဧ့, ဆၧၥံၫ အီၪဝ့ၫ လၧဖၧၩ့ဖၧၩ့လီၫ. တၭ အၪ့ဝ့ၫၥ့ၪအ့ၬ. 41 အဝ့ၫဒၪ စံၭ, ဂဲၫဆိၬ ကိၪမုၬဆံၭ. တၭ ဒုၭလၩ့ဝ့ၫ လၧဖၧၩ့ဖၧၩ့တၭ, စံၭဝ့ၫဒၪ, ဂါလၩ့ လၧၦခမျၧး အဂး ဘဲၫၥိၭ အမိအၪ့ဆၧနီၪဆံၭ. တၭ ဆၧအၧၩ့ အီၪလၧဖၧၩ့ဖၧၩ့ နးမံၩ့အ့ၬ. 42 ၦလဂၩ ဂဲၫဝ့ၫ လၧဘၫအလၭၡလံၡၫတၭ, ဂဲၫဆိၬန့ ယွၩအၡၩ လၧကိၪအလီၪ့ နံၫဆံၫ မၩဝ့ၫ လၧဘုၪမုယီၩ အၥၪဆိၫ, ဒဲဘုၪအဆဲၩလဖၪ လၧထိၪ့ဖၧၩ့လီၫ. တၭ စံၭဝ့ၫဒၪ, ဖ့ၪလၫ့ ၦခမျၧး ဘဲၫၥိၭ အမိအၪ့ဆၧဆံၭ. 43 တၭ အခ့ၫအၡၩ စံၭဝ့ၫ, ဘဲၫၥ့ၪလဲၪ, မွဲယမိအီၪက့ၪလၩ့ အယီၩ လၧၦလယၩ အမ့ၬယၫနီၪ ဆ့ဧၪ, တၭ အဝ့ၫ စံၭဒီၭဝ့ၫ, ဖ့ၪလၫ့ ၦခမျၧး ဘဲၫၥိၭ အမိအၪ့ဆၧဆံၭ. အဂဲးဘဲၫယီၩ ယဟိဝၩ စံၭဘဲၫယီၩ, အဝ့ၫၥံၪ မိအၪ့ဆၧ ဒဲမိအီၪက့ၪလၩ့ထးဆၧလီၫ. 44 အဝ့ၫၥံၪ အီၪက့ၪလၩ့ဝ့ၫ လၧအဝ့ၫၥံၪ အမ့ၬယၫတၭ, အဝ့ၫၥံၪ အၪ့ဆၧတၭ, အီၪက့ၪလၩ့ထးဝ့ၫ, ဘဲၫယဟိဝၩအလူအၥိၭ နီၪလီၫ.

၂ စဎွၩ 2 Kings 5

1 ခးစံရအၫ အစဎွၩ အၥုၭမုခမျၧးအခိၪ စနၫအမၫ့ မွဲၦအဒိၪ လၧအကဆါ အမ့ၬယၫတၭ, အဆၧယိမ့ၬဝ့ၫ လီၫ. အဂဲးဘဲၫယီၩ ယဟိဝၩ ဖ့ၪလၫ့ ဆၧမၩဖီၩ့မၩဖျ့ၭ စံရအၫ လၧအဝ့ၫဒၪ အစူၪဖၧၩ့လီၫ. တၭမွဲၦအဆီၪ့ လၧအၥၭဒူၩ လါနၫ့တၭ, မွဲၦခံၫထူၬဆၫအၧၩ့လဂၩလီၫ. 2 ၦစံရအၫဖိၪ ဂဲၫယူၭ လၧၦလဒီၪ့လဒီၪ့လဖၪတၭ, ထဲၩ့ဆိၬထၪ့ခွံၬ လၧခးအံၫစရ့လၭအဖၧၩ့ အၪ့မၧၫ့ဎီး ဖိၪၥၪမုၪအဆံၭ လဂၩတၭ, အဝ့ၫဒၪ အီၪမၩ စနၫအမၫ့ အမၫ အခ့ၫအၡၩ အဆၧလီၫ. 3 တၭ စံၭအကဆါမုၪ, မွဲယကဆါ အီၪလါလၧမီၪအမ့ၬယၫ လၧအအီၪဝ့ၫ လၧစမ့ရအၫ အဖၧၩ့နီၪဆံၭ. အဝ့ၫဒၪ မိမၩဘျၪထဲၩ့ဝ့ၫ လၧဆၧခံၫထူၬဆၫအၧၩ့လီၫ. 4 ၦလ့ၩနုၬတၭ, လီၩဘၪ အကဆါတၭ, စံၭဝ့ၫဒၪ, ဖိၪၥၪမုၪ လၧအဂဲၫ လၧခးအံၫစရ့လၭလဂၩ ချဲၩ့ဆၧ ဘဲၫအံၩဘဲၫအိၩလီၫ. 5 တၭ စံရအၫ အစဎွၩ စံၭဝ့ၫဒၪ, ဂဲၫဘီၪ, လ့ၩဆၧဆံၭ. ယမိဖ့ၪယု လံၬနးဘံၪ့ လၧအံၫစရ့လၭ အစဎွၩလီၫ. အဝ့ၫဒၪ လ့ၩဆၧတၭ, လ့ၩဆိၬ စ့ၩဆံၫကံကၫ ဒဲထီၫ့အဘံၪ့ ဎူၫထီၫ့, ဒဲဆၧကီၩ့ဆၧၥိၭ လၧၦမိလုထၪ့ အၥၭဆံၫဖၧၫ့ အဂးလီၫ. 6 တၭ အဝ့ၫဒၪ ဂဲၫဆိၬ လံၬလဘံၪ့နီၪ လၧအံၫစရ့လၭ အစဎွၩ အအီၪလၧအစံၭဝ့ၫ, ဘိၩ့နဲၪ့ယီၩ ထီး လံၬလဘံၪ့ယီၩ အ့ၪထီၩ့လၧနအီၪတၭ, ယိခွါ, ယအၪ့မၧၫ့လၩ့ ယခ့ၫယၡၩ စနၫအမၫ့ လၧနအီၪ ဘဲၫၥိၭ နမိမၩဘျၪထဲၩ့ဝ့ၫ လၧဆၧခံၫထူၬဆၫအၧၩ့နီၪလီၫ. 7 ထီးအံၫစရ့လၭ အစဎွၩ ဖီ လံၬလဘံၪ့နီၪတၭ, ဆၧမၩအၥၭ လၧအၡၫ့ အကီၩ့အၥိၭ စံၭဝ့ၫဒၪ, ယမွဲယွၩ လၧအမၩၥံၫဆၧ ဒဲမၩမၧၫ့ဆၧတၭ, ၦလဂၩနီၪ အၪ့မၧၫ့ ၦၡၩလဂၩ, ဘဲၫၥိၭ ဆၧမိမၩဘျၪထဲၩ့ အဆၧခံၫထူၬဆၫအၧၩ့နီၪ ဆ့ဧၪ; မၩအၥၭဘဲၫနီၪတၭ ၥ့ၪယၫ, ဒဲယိ လၧၦလဂၩနီၪ အၪ့ဎၬ ဆၧလမံၩ့မံၩ့ ထၫ့ဒၩယၧၩလီၫ. 8 ထီးယွၩအၡၩ စအံၫလဲၡၫ နါဂၧၫ့ဝ့ၫ လၧအံၫစရ့လၭ အစဎွၩ ၡၫ့ အကီၩ့အၥိၭတၭ, ဆၧမၩအၥၭ လၧအအၪ့မၧၫ့လၩ့ ဆၧ လၧစဎွၩ အအီၪတၭ, စံၭဝ့ၫဒၪ, နၡၫ့ နကီၩ့နၥိၭနီၪ မွဲဘၪလဲၪ မွဲၦလဂၩနီၪ ဂဲၫလါ လၧယအီၪဆံၭ. တၭ မိၥ့ၪယၫဝ့ၫ လၧမီၪ အီၪလၧအံၫစရ့လၭ အဖၧၩ့ လဂၩလီၫ. 9 တၭ စနၫအမၫ့ ဂဲၫ လၧကၥ့ၪလဖၪ, ဒဲအလဲၪ့ကၥ့ၪတၭ, ဆၧၫ့ထုၪ့ လၧစအံၫလဲၡၫ အဂံၪ့ အတရၫ့ထံၭ လီၫ. 10 စအံၫလဲၡၫ အၪ့မၧၫ့လၩ့ အၥီၫ့လဂၩ လ့ၩလၧအအီၪတၭ, စံၭဝ့ၫဒၪ, လ့ၩအၪ့လူထံၫ လၧယီၫဒၫ့ အဖၧၩ့ နးနွ့ၫဖၧၫ့ဆံၭ. နဖံၭနယၪ မိဂဲၫထဲၩ့ထဲၩ့တၭ, နမိဆံၫ့ထၪ့လီၫ. 11 တၭ စနၫအမၫ့ အၥၭထၪ့တၭ, စဲၪ့ထၪ့ဝ့ၫ တၭ, စံၭဝ့ၫဒၪ, ယိခွါ, ယစံၭ, အဝ့ၫဒၪ မိဂဲၫထၪ့ လၧယအီၪ, ဒဲမိဆၧၫ့ထုၪ့, ဒဲမိကိၭထၪ့ အယွၩ ယဟိဝၩနီၪ အမံၩ့, ဒဲဖၧၫ့လ့ၬ အလး လၧအစူၪနီၪ, ဒဲမၩဘျၪထဲၩ့ ခံၫထူၬဆၫအၧၩ့လီၫ. 12 ဒမၭစကၧၭ အထံၫချိၬ အၭဘနၫ, ဒဲဖါဖၫနီၪ ဂ့ၩနဲၪ့ အံၫစရ့လၭ အထံၫလဖၪ ထီးအလူၬ, မွဲအ့ၬဧၪ. ယမိအၪ့လူထံၫ လၧအဖၧၩ့တၭ, မိဆံၫ့ထၪ့ မွဲအ့ၬဧၪ. ကၠၪခွံၬအၥၭတၭ, စဲၪ့ထၪ့ဝ့ၫ လၧအၥၭထၪ့ လီၫ. 13 အခ့ၫအၡၩ ၥုၭဘူၭအၥၭတၭ, ချဲၩ့ဆၧ လၧအဝ့ၫ တၭ, စံၭဝ့ၫ, ယဖါဧ့, မီၪလဂၩနီၪ အ့ၪအၪ့မၧၫ့နၧၩ လၧဆၧဖၭဒိၪလမံၩ့တၭ, နမိမၩ, မွဲအ့ၬဧၪ; ထီးအစံၭနၧၩ အၪ့လူထံၫတၭ, ဆံၫ့ထၪ့ဆံၭနီၪ, မၩဝ့ၫ အလးအီၪ အၪနဲၪ့ဒံၭ ဆံၭအၪလဲၪ. 14 ထီးနီၪလဖၧၫ့ အဝ့ၫ လ့ၩလၩ့တၭ, ဘၧၩ့လၩ့အၥၭ လၧယီၫဒၫ့အဖၧၩ့ နွ့ၫဖၧၫ့, ဘဲၫယွၩအၡၩ စံၭဝ့ၫအၥိၭနီၪလီၫ. တၭအဖံၭအယၪ ဂဲၫထဲၩ့ထဲၩ့ ဘဲၫဖိၪၥၪဆံၭလဂၩ အယၪအၥိၭနီၪတၭ, ဆံၫ့ထၪ့ဝ့ၫလီၫ. 15 အဝ့ၫဒၪ ထဲၩ့ကဒၩထဲၩ့ လၧယွၩအၡၩ အအီၪနီၪ, အဝ့ၫဒၪ ဒဲအၡၩလဒီၪ့ ထီးအလူၬတၭ, ဂဲၫဆၧၫ့ထုၪ့ လၧအမ့ၬယၫတၭ, စံၭဝ့ၫဒၪ, ယိခွါ, ဘိၩ့နဲၪ့ယီၩ ယၥ့ၪယၫ လၧဂၪ့ခိၪ ထၧၫ့ဖျိၪ့ယၫ ယွၩ အီၪအ့ၬ; အီၪန့ၫ အံၫစရ့လၭ လစီၪ့လီၫ. ဘိၩ့နဲၪ့ယီၩ မၩန့လါ ဆၧဆိၪဂ့ၩ လၧနခ့ၫနၡၩဆံၭ. 16 တၭ အဝ့ၫဒၪ စံၭဝ့ၫ, ယဟိဝၩ လၧယဆၧၫ့ထုၪ့ လၧအမ့ၬယၫ မၧၫ့ဝ့ၫနီၪ, ယမၩန့ဆၧအ့ၬ. တၭ အဝ့ၫဒၪ ပဂၨၪထၪ့ အခဲၫ့ လါနၫ့တၭ, မၩဝ့ၫအ့ၬ. 17 တၭ စနၫအမၫ့ စံၭဝ့ၫဒၪ, မွဲၦမိဖ့ၪလၫ့လါ နခ့ၫနၡၩ လၧဂၪ့ခိၪဘျဲၩဆိၬ လၧကၥ့ၪယီၩ့ နံၫဒုၩအ့ၬဧၪ. အဂဲးဘဲၫယီၩ ဆၧလုမ့ၪမွဲဂ့ၩ, ဆၧလုမွဲဂ့ၩ, နခ့ၫနၡၩ လုထၪ့လၧၩ့ လၧယွၩအဂူၫဂၩအ့ၬ. မိလုထၪ့ဆၧန့ၫ ယဟိဝၩ လဂၩဎးလီၫ. 18 လၧဆၧယီၩလမံၩ့ မွဲယဟိဝၩဖျါ နခ့ၫနၡၩ အဆၧမၪဆံၭ. ထီးယကဆါ လ့ၩနုၬ လၧရံၭမိၫ့ အဂံၪ့ဖၧၩ့ ဘဲၫၥိၭ အမိဘိၪ့ဆၧဘၩဆၧနီၪ, ဒဲဒိၭနဲၩ့အၥၭ လၧယစူၪ, ဒဲယကူၭလၩ့ လၧရံၭမိၫ့ အဂံၪ့ဖၧၩ့တၭ; ထီးယ အ့ၪကူၭလၩ့ လၧရံၭမိၫ့ အဂံၪ့ဖၧၩ့နီၪ, မွဲယဟိဝၩ ဖျါခွံၬလါ နခ့ၫနၡၩ အဆၧမၪ လမံၩ့နီၪဆံၭ. 19 တၭ အဝ့ၫဒၪစံၭ, လ့ၩဆၧမုၬမုၬဆံၭ. အဝ့ၫစဲၪ့ထၪ့, ယဲၩ့ဖိၭဖၫ့လထၩ့ လ့ၩကၪယူၭလီၫ. 20 ယွၩအၡၩ စအံၫလဲၡၫ အခ့ၫအၡၩ စဂံၫဟၫဇဲၫ စံၭဝ့ၫဒၪ, ယိခွါ, ယကဆါ ယၫ့ၥၭ ၦစံရအၫဖိၪ စနၫအမၫ့ယီၩ လၧအလထိးဆၧၫ့ဘၪ ဆၧလၧအဂဲၫဆိၬဝ့ၫ လၧအစူၪနီၪလီၫ. ယဟိဝၩ မၧၫ့ဝ့ၫနီၪ, ယမိလီၩ့ဆီးဝ့ၫ ဒဲမၩန့ ဆၧလမံၩ့မံၩ့ လၧအဝ့ၫလီၫ. 21 တၭ စဂံၫဟၫဇဲၫ လီၩ့ဆီး စနၫအမၫ့ တၭ, စနၫအမၫ့ ဒၪဘၪ အစဲၪ့ဖိၬအခဲၫ့တၭ, စဲၪ့လၩ့ဝ့ၫ လၧလဲၪ့ကၥ့ၪ အဖၧၩ့; ဘဲၫၥိၭ အမိလ့ၩ အၪ့ဂၬဝ့ၫတၭ, စံၭဝ့ၫဒၪ, ဆၧအီၪမုၬ ထီးအလူၬဆ့ဧၪ. 22 တၭ အဝ့ၫဒၪစံၭ, မုၬထီးအလူၬလီၫ. ယကဆါ အၪ့မၧၫ့လၩ့ယၧၩ တၭ, စံၭဝ့ၫဒၪ, ယိခွါ, ဘိၩ့နဲၪ့ယီၩ ဒၪလ့ၬ, ၦဖိၪၥၪခွၫ လၧမီၪအဖိၪခွၫအကျၩ နံၫဂၩ ဂဲၫလၧယအီၪ, လၧအံဖြံၫ့လီၫ. ဖ့ၪလၫ့လါ အဝ့ၫၥံၪ လၧစ့ၩလကံကၫ, ဒဲလၧဆၧကီၩ့ဆၧၥိၭ လၧၦမိလုထၪ့အၥၭ နံၫဖၧၫ့ အဂးဆံၭ. 23 တၭ စနၫအမၫ့ စံၭဝ့ၫဒၪ, မွဲအဘၪနၥၭ လၧနမၩန့ နံၫကံကၫဆံၭ. ပဂၨၪထၪ့ အခဲၫ့တၭ, စၧၩ့ထၬ စ့ၩနံၫကံကၫ လၧထိၪ့ နံၫဖျိၪ့အဖၧၩ့ အီၪလၧဆၧအကီၩ့အၥိၭ လၧၦလုထၪ့အၥၭ နံၫဖၧၫ့ အဂးနီၪတၭ, အီၪက့ၪထၪ့ဝ့ၫ လၧအခ့ၫအၡၩ နံၫဂၩ အလီၩ့တၭ, အဝ့ၫၥံၪ ဆိၬဝ့ၫ လၧအမ့ၬယၫလီၫ. 24 ၦလ့ၩဝ့ၫ ထီၩ့လၧဆၧစီၩ့ခိၪတၭ, အဝ့ၫ မၩန့ဝ့ၫ လၧအဝ့ၫၥံၪ အစူၪဖၧၩ့တၭ, အီၪက့ၪဝ့ၫ လၧဂံၪ့ဖၧၩ့, ဒဲဖျါခွံၬ ၦၡၩလဖၪတၭ, အဝ့ၫၥံၪ ထဲၩ့ထဲၩ့ဝ့ၫဒၪ လီၫ. 25 အဝ့ၫဒၪ လ့ၩနုၬ ဆၧၫ့ထုၪ့ လၧအကဆါ အမ့ၬယၫ တၭ, စအံၫလဲၡၫ စံၭအဝ့ၫ, စဂံၫဟၫဇဲၫဧ့, မွဲနလ့ၩ ခီၫခီၫလဲၪ; တၭ အဝ့ၫ စံၭဆၧၫ့ဝ့ၫဒၪ, နခ့ၫနၡၩ လ့ၩဆၧ လၧအံၩလၧအိၩ နးစီၪ့အ့ၬ. 26 အဝ့ၫဒၪ စံၭအဝ့ၫ, ထီးၦလဂၩနီၪ စဲၪ့လၩ့ လၧလဲၪ့ကၥ့ၪ ဘဲၫၥိၭ အမိဂဲၫထဲၩ့အၪ့ဂၬ နၧၩတၭ, ယၥၭအီၪဆ့မွဲအ့ၬဧၪ. မွဲအဆၧၫ့အထီ လၧၦမိဒိၭန့စ့ၩ, ဒဲဒိၭန့ ဆၧအကီၩ့အၥိၭၥံၪ, ဒဲၥံၪ့အလဲအိၫ့ အကျိၭၥံၪ, ဒဲစဘံၭမုအလးၥံၪ, ဒဲၥိၪၥံၪဘ့ၪၥံၪ, ဒဲချီဖၫၥံၪ, ဒဲဆၧအဎီးအၡၩခွၫၥံၪ, ဒဲဆၧအဎီးအၡၩမုၪၥံၪနီၪဧၪ. 27 မၩအၥၭဘဲၫနီၪတၭ, စနၫအမၫ့ အခံၫထူၬဆၫအၧၩ့ မိဘုၭထၬ လၧနၧၩ, ဒဲလၧနချံၫနၥၪ လၩ့ဆိၩလၩ့ကၠၪလီၫ. တၭ အဝ့ၫဒၪ စဲၪ့ထၪ့ဝ့ၫ လၧအအီၪတၭ, ဘၪ ဆၧခံၫထူၬဆၫအၧၩ့, ဘွၩ ဘဲၫမူၭခိၪဖီၫ အၥိၭနီၪလီၫ.

၂ စဎွၩ 2 Kings 6

1 တၭ မီၪလဖၪ အဖိၪခွၫၥံၪနီၪ စံၭစအံၫလဲၡၫ, ယိခွါ, ဆၧအလး ထီးပအီၪလၧနၥိၭယီၩ မွဲအံၪ့လၨၪ လၧပဂး လီၫ. 2 ဒုၭလ့ၩလါပၧၩ လၧယီၫဒၫ့တၭ, ဂဲၫထဲၩ့ဆိၬ လဂၩၥံၪ့လကုၭ, လဂၩၥံၪ့လကုၭ လၧယီၩတၭ, ဒုၭမၩ ပၧၩ လၧဆၧအလး ထီးပမိအီၪဘၪနီၪဆံၭ. တၭ အဝ့ၫဒၪ စံၭဆၧၫ့ဝ့ၫ, လ့ၩကဒၪဘီၪ. 3 တၭ ၦလဂၩ စံၭဝ့ၫ, နဝ့ၫဒၪ လ့ၩလါ လၧနခ့ၫနၡၩအၥိၭဆံၭ. တၭ အဆၧစံၭဆၧၫ့ဝ့ၫ, ယမိလ့ၩလီၫ. 4 အခိးမွဲ အလ့ၩ လၧအဝ့ၫၥံၪ အၥိၭတၭ, ထီၩ့ဝ့ၫ လၧယီၫဒၫ့တၭ, အဝ့ၫၥံၪ ခူၬလၩ့ ၥံၪ့ လီၫ. 5 ၦလဂၩ ခူၬလၩ့ ၥံၪ့လထံၭတၭ, အကွၩ လၩ့ထ့ၬ လၧထံၫကျၩတၭ, အဝ့ၫဒၪ ကိၭထၪ့ဆၧ စံၭဝ့ၫ, အၩလါ, ကဆါဧ့, အဂဲးဘဲၫယီၩ မွဲဆၧအၪ့လီးန့ဝ့ၫလီၫ. 6 တၭ ယွၩအၡၩ စံၭဝ့ၫဒၪ, မွဲအလၩ့ထ့ၬ ခီၫခီၫလဲၪ. အဆၧဒုၭနဲၪဝ့ၫ အလးတၭ, အဝ့ၫဒၪ ဖ့ၬန့ နိၪကဲၩ့ လဘီၩ့တၭ, ခွံၬလၩ့ဝ့ၫ ထီးနီၪတၭ, ထၭနီၪ ထၪ့ဖီၫဝ့ၫလီၫ. 7 တၭ အဝ့ၫဒၪစံၭ, မၩန့ထၪ့ လၧနအီၪဘီၪ, အဝ့ၫ ယူၬစိၩအစူၪ တၭ, မၩန့ဝ့ၫလီၫ. 8 ထီးအထီနီၪ စံရအၫ အစဎွၩ ဒုၭဆၧထၫ့ဒၩ အံၫစရ့လၭတၭ, ကိၪ့လိၬအၥၭ လၧအခ့ၫအၡၩ, စံၭဝ့ၫဒၪ, ယ ၥုၪ့တဲၩ အလး မိအီၪ ထီးအံၩထီးအိၩလီၫ. 9 ယွၩအၡၩ အၪ့မၧၫ့လၩ့ ဆၧ လၧအံၫစရ့လၭ အစဎွၩ အအီၪတၭ, စံၭဝ့ၫဒၪ, ထီးလၩ့နၥၭ ဘဲၫၥိၭ နထီးလ့ၩဖီၩ့ခွံၬအလး ထီးနီၪ လဂ့ၩ. အဂဲးဘဲၫယီၩ ၦစံရအၫဖိၪ ဂဲၫလၩ့ ထီးနီၪလီၫ. 10 တၭ အံၫစရ့လၭ အစဎွၩ အၪ့မၧၫ့လၩ့ ဆၧ လၧအလး လၧယွၩအၡၩ လီၩဘၪဝ့ၫ လၧအဂဲးအကၠီၪ့ ဒဲၥီၪ့ဝ့ၫ လၧအဘၪ ထီးလၩ့အၥၭတၭ, ဒုၭဖီၩ့ဖျ့ၭလၩ့အၥၭ ထီးနီၪလဖၧၫ့ နံၫဖၧၫ့ကၭအ့ၬ. 11 အခိးမွဲ စံရအၫ အစဎွၩ အၥုၪ့ခိအၥၭဝီၩ လၧဆၧလမံၩ့နီၪ အကၠီၩ့တၭ, ကိၭန့ အခ့ၫအၡၩတၭ, စံၭအဝ့ၫၥံၪ, ၦလၧပကျၩ လၧအအီၪဝ့ၫ လၧအံၫစရ့လၭ အဂး လဂၩဂၩလဲၪနီၪ, နၥံၪ ဒုၭနဲၪယၧၩ အ့ၬဧၪ. 12 တၭ အခ့ၫအၡၩလဂၩ စံၭဝ့ၫဒၪ, အီၪနးဂၩအ့ၬ, ယကဆါ, စဎွၩဧ့. အ့ၪမွဲ မီၪစအံၫလဲၡၫ လၧအအီၪဝ့ၫ လၧအံၫစရ့လၭအကျၩ လဂၩနီၪ, လီၩဘၪ အံၫစရ့လၭ အစဎွၩ လၧဆၧချဲၩ့ လၧနချဲၩ့ဆၧ လၧနဒူၭဖၧၩ့လီၫ. 13 တၭ အဆၧစံၭဝ့ၫဒၪ, လ့ၩ ယိဂူၪဘီၪ, မွဲအအီၪ ခီၫခီၫလဲၪနီၪ, ယိခွါဆံၭ. ဘဲၫၥိၭ အမိအၪ့မၧၫ့လၩ့ ဆၧတၭ, ဂဲၫထဲၩ့ဆိၬဝ့ၫလီၫ. တၭ ဆၧလီၩဘၪ အဝ့ၫဒၪ, စံၭဝ့ၫ, ယိခွါ, အီၪဝ့ၫ လၧဒိၥၫ့ အဖၧၩ့လီၫ. 14 အဝ့ၫဒၪ အၪ့မၧၫ့လၩ့ ကၥ့ၪလဖၪ, ဒဲလဲၪ့ၥုၭလဖၪ, ဒဲၥုၭမုခမျၧး ဂဲၫဝ့ၫ လၧမုနၩလခီၫတၭ, ဝၩ့ထၬ ဒိၩ့နီၪလီၫ. 15 ယွၩအၡၩ အခ့ၫအၡၩ ဂဲထုၪ့ ဂီၩဂီၩ စဲၪ့ထၪ့ဝ့ၫ တၭ, ယိခွါ, ၦၥုၭမုခမျၧး ဝၩ့ထၬဒိၩ့နီၪ အီၪလၧကၥ့ၪလဖၪ, ဒဲလဲၪ့ၥုၭလဖၪလီၫ. တၭ အခ့ၫအၡၩ စံၭအဝ့ၫ, အၩလါ, ယကဆါဧ့, ပမိမၩ ဘဲၫၥ့ၪလဲၪ. 16 တၭ အဆၧစံၭဝ့ၫဒၪ, ၥၭမဲၪလဂ့ၩ. အဂဲးဘဲၫယီၩ ၦအီၪလၧပၥိၭယီၩ အၪနဲၪ့ ၦအီၪလၧအဝ့ၫၥံၪ အၥိၭလီၫ. 17 စအံၫလဲၡၫ ဘၩဆိၪဖၪဆၧတၭ, စံၭဝ့ၫဒၪ, ယဟိဝၩဧ့, ဝဲထၪ့ အဝ့ၫဒၪ အမ့ၬၥၪ ဘဲၫၥိၭ အမိဒၪဘၪဆၧ ဆံၭ. တၭ ယဟိဝၩ, ဝဲထၪ့ ၦဖိၪၥၪခွၫလဂၩနီၪ အမ့ၬၥၪတၭ, အဆၧဒၪဘၪဝ့ၫတၭ, ယိခွါ, ခိၪလီၩ့ ထိၩ့ချိၬ ဎွ့ၩလၧကၥ့ၪ, ဒဲလဲၪ့မ့ၪ, အီၪဝၬဖီၩ့ စအံၫလဲၡၫနီၪလီၫ. 18 ၦဂဲၫလၩ့ လၧအအီၪ တၭ, စအံၫလဲၡၫ ဘၩဆိၪဖၪ ယဟိဝၩတၭ, စံၭဝ့ၫဒၪ, ထးလါ ၦခမျၧးယီၩ လၧအမ့ၬဘျီၪဆံၭ. တၭ ဆၧထးဝ့ၫ လၧအမ့ၬဘျီၪ ဘဲၫစအံၫလဲၡၫအလူ အၥိၭနီၪလီၫ. 19 တၭ စအံၫလဲၡၫ စံၭအဝ့ၫၥံၪ, ဖၧၩ့ၥၭယီၩ မွဲအ့ၬ, ဒဲဒိၩ့ယီၩ မွဲအ့ၬ. ဖိၬယခဲၫ့ဆံၭ. တၭ ယမိဒုၭလ့ၩ နၥံၪ လၧၦလၧနၥံၪအၪ့ဎၬဝ့ၫ အအီၪလီၫ. တၭ လ့ၩၥိၫ့ဝ့ၫ လၧစမ့ရအၫ အဖၧၩ့လီၫ. 20 ထီးအထီၩ့လၧစမ့ရအၫ အဖၧၩ့ တၭ, ဆၧမၩအၥၭ လၧစအံၫလဲၡၫ စံၭဝ့ၫဒၪ, ယဟိဝၩဧ့, ဝဲထၪ့ ၦလဖၪယီၩ အမ့ၬၥၪ ဘဲၫၥိၭ အမိဒၪဘၪဆၧ ဆံၭ. တၭ ယဟိဝၩ ဝဲထၪ့ အဝ့ၫၥံၪ အမ့ၬၥၪတၭ, ဒၪဘၪဆၧတၭ, ယိခွါ, အီၪဝ့ၫ လၧစမ့ရအၫ အၥၭကျၩလီၫ. 21 ထီးအံၫစရ့လၭ အစဎွၩ ဒၪဘၪဝ့ၫတၭ စံၭစအံၫလဲၡၫ, ယဖါဧ့, မွဲယမိကျီၪ့ဆ့ဧၪ, ယမိကျီၪ့ဆ့ဧၪ, တၭ အဆၧစံၭဝ့ၫဒၪ, ကျီၪ့လဂ့ၩ. 22 နမိကျီၪ့ဘၪ ၦလၧနဖီၪ့န့ အၪ့မၧၫ့ဎီးဝ့ၫ လၧနနၭ ဒဲနချံၪဆ့ဧၪ, အီၪက့ၪလၩ့ ကိၪ ဒဲထံၫ လၧအဝ့ၫၥံၪ အမ့ၬယၫ ဘဲၫၥိၭ အမိအၪ့ဆၧ ဒဲအီၩဆၧ, ဒဲထဲၩ့ဝ့ၫ လၧအကဆါ အအီၪနီၪဆံၭ. 23 တၭ အဝ့ၫဒၪ တဲၩ့ဝဲၩ ဆၧအၪ့ဆၧအီၩ အၪအၪလ့ၬ လၧအဝ့ၫၥံၪအဂး တၭ, အဝ့ၫၥံၪ အၪ့ဆၧ ဒဲအီၩဆၧတၭ, စဎွၩ ဖျါခွံၬဝ့ၫ တၭ, အဝ့ၫၥံၪ ထဲၩ့ဝ့ၫ လၧအကဆါ အအီၪလီၫ. တၭ စံရအၫ အၡၩအဒီၪ့လဖၪ ဂဲၫလၧၩ့ လၧအံၫစရ့လၭ အခးဖၧၩ့အ့ၬ. 24 လၧခဲၫ့ထဲၩ့တၭ ဆၧမၩအၥၭ လၧစံရအၫ အစဎွၩ ဘံၫ့ဟၫဒၭ ဒုၭအီၪကီၪ့ အၥုၭမုခမျၧး ထီးအလူၬတၭ, လ့ၩထၪ့ ဝၩ့ထၬ စမ့ရအၫနီၪလီၫ. 25 ဆၧၥၭဝံလၩ့ဒိၩဖၭဒိၪ အီၪဝ့ၫ လၧစမ့ရအၫ အဖၧၩ့တၭ, ယိခွါ, ၦၡၩၥံၪ ဝၩ့ထၬဝ့ၫ ထီးကၥ့ၪယီၩ့ အခိၪဎွံၪ အီၪဝ့ၫ လၧစ့ၩအဘံၪ့ ဎိၭဆံၫအဂး, ဒဲထိၪလွံ အအ့ၪလတလိၭ လံပိၩ့လပိၩ့ လၧစ့ၩ ယဲဘံၪ့အဂးလီၫ. 26 ထီးအံၫစရ့လၭ အစဎွၩ လ့ၩဖီၩ့ခွံၬဆၧ လၧဒိၩ့ခိၪဒၧၩ့ အဖၫ့ခိၪတၭ, ၦမုၪလဂၩ ကိၭထၪ့ အဝ့ၫတၭ, စံၭဝ့ၫ မၩဖီၩ့မၩဖျ့ၭဆၧ, ယကဆါ, စဎွၩဧ့, 27 တၭ အဝ့ၫဒၪစံၭ, ယဟိဝၩ အ့ၪလမၩဖီၩ့မၩဖျ့ၭဘၪ နၧၩတၭ, ယမိမၩဖီၩ့မၩဖျ့ၭနၧၩ ခီၫခီၫလဲၪ, လၧခရဲးဖၧၩ့ဧၪ, မွဲလၧၦဘံၭစဘံၭၥၪ အလးနီၪလဲၪ. 28 တၭ စဎွၩ စံၭအဝ့ၫ, ဆၧဘၪနၧၩနီၪ, မွဲဆၧနီၪလမံၩ့လဲၪ. တၭ အဝ့ၫဒၪစံၭ, ၦမုၪလဂၩယီၩ စံၭယၧၩ, ဖ့ၪလၫ့ နဖိၪခွၫ ဘဲၫၥိၭ ပမိအၪ့ဝ့ၫ လၧမုဆၫလနံၩယီၩဆံၭ, တၭ ပမိအၪ့ ယဖိၪခွၫ ကဲဂီၩခိၬလနံၩလီၫ. 29 အခိးမွဲ ပအၪ့ဎွံထၪ့ ယဖိၪခွၫ ပအၪ့ခွံၬဝ့ၫတၭ, လၧမုဆဲၪ့ထၪ့လနံၩနီၪ, ယ စံၭၦမုၪယီၩ ဖ့ၪလၫ့ နဖိၪခွၫ ဘဲၫၥိၭ ပမိအၪ့ဝ့ၫဆံၭ. တၭ အဝ့ၫဒၪ အီၪက့ၪၥူၪခွံၬယူၭ အဖိၪခွၫယူၭ. 30 ထီး စဎွၩ နါဂၧၫ့ ၦမုၪ အဆၧချဲၩ့နီၪတၭ, ဆၧမၩအၥၭ လၧအၡၫ့ အကီၩ့အၥိၭ, ဒဲလ့ၩဖီၩ့ခွံၬ လၧဒိၩ့ခိၪဒၧၩ့ အဖၫ့ခိၪတၭ, ၦခမျၧး ယိဆၧတၭ, ယိခွါ, ရၧၬအဆၧယၬ အီၪဝ့ၫ လၧအယၪ အလီၩ့လီၫ. 31 ထီးနီၪလဖၧၫ့ စံၭဝ့ၫဒၪ, စၡ့ဖၭ အဖိၪခွၫ စအံၫလဲၡၫ အခိၪဎွံၪ အ့ၪအီၪဒံၭ လၧအလီၩ့ လၧမုဆၫလနံၩယီၩတၭ, မွဲယွၩမၩယၧၩ ဘဲၫနီၪ, ဒဲအၪနဲၪ့ အနီၪဆံၭ. 32 စအံၫလဲၡၫ ဆၧၫ့နၩ့ လၧအဂံၪ့ဖၧၩ့တၭ, ၦၥုၪ့က့ၭၥၭၡါ ဆၧၫ့နၩ့ လၧအၥိၭတၭ, စဎွၩ အၪ့မၧၫ့လၩ့ ၦလဂၩ လၧအမ့ၬယၫလီၫ. တၭ အၥီၫ့ လချုၭထီၩ့ဒံၭဘၪ လၧအအီၪတၭ, စအံၫလဲၡၫ စံၭ ၦၥုၪ့က့ၭၥၭၡါလဖၪနီၪ, ၦမၩၥံၫဘၪ ၦၡၩလဂၩ အဖိၪခွၫယီၩ, အၪ့မၧၫ့လၩ့ ဆၧ ဘဲၫၥိၭ အမိမၩန့ခွံၬ ယခိၪဎွံၪနီၪ, ယိခွါ, နၥံၪဝ့ၫဆံၭ. ယိခွါ, ထီးအၥီၫ့ အ့ၪဂဲၫထီၩ့တၭ, ကၭဘံၭထၬ တရၫ့ တၭ ဖီၪ့ထၬခၧၫ့ အဝ့ၫ လၧတရၫ့ထံၭနီၪဆံၭ. အကဆါ အခၪ့ ၥီၫဝ့ၫ လၧအလးခဲၫ့နီၪ မွဲအ့ၬဧၪ. 33 အဝ့ၫ ချဲၩ့ဆၧ လၧအဝ့ၫၥံၪ အဘိၩ့ဘၭတၭ, ယိခွါ, အၥီၫ့လဂၩနီၪ, ဂဲၫလၩ့ လၧအအီၪလီၫ. အဝ့ၫဒၪ စံၭ, ယိခွါ, ဆၧအၧၩ့ယီၩ ဂဲၫလၧယဟိဝၩ လီၫ. ယမိယိလါဒံၭ ယဟိဝၩ အဖၧၩ့ၥၭနီၪ, မွဲဘၪလဲၪ.

၂ စဎွၩ 2 Kings 7

1 တၭ စအံၫလဲၡၫ စံၭဝ့ၫဒၪ, ခိၭနၪ ယဟိဝၩအလူဆံၭ; ယဟိဝၩ စံၭဘဲၫယီၩ, ကဲဂီၩခိၬ ဆၧၫ့ထဲၩ့ အလး ဘဲၫယီၩကၪယူၭ, ကိၪမုၬ လစ့အၫ မိအီၪလၧစ့ၩ လၡက့လၭအဂး, ဒဲဘုၪမုယီၩ နံၫစ့အၫ လၧစ့ၩလၡက့လၭ အဂး လၧစမ့ရအၫ အတရၫ့ဖၧၩ့လီၫ. 2 တၭ ၦဒိၪ လၧစဎွၩ ဒိၭနဲၩ့အၥၭ လၧအစူၪလဂၩ, စံၭဆၧၫ့ ယွၩအၡၩတၭ, စံၭဝ့ၫဒၪ, ယိခွါ, ယဟိဝၩ အ့ၪမၩဖိးဆၧ လၧမူၭခိၪတၭ, ဆၧယီၩ မိမၩအၥၭဆ့ဧၪ; တၭ အဝ့ၫဒၪစံၭ, ယိခွါ နမိဒၪဘၪ လၧနမ့ၬၥၪ လါနၫ့ဘိၩ, နအၪ့ဘၪဝ့ၫအ့ၬ. 3 ၦခံၫထူၬဆၫအၧၩ့ လံဂၩ အီၪဝ့ၫ လၧဆၧလ့ၩနုၬ လၧတရၫ့ အဖၧၩ့နီၪတၭ, စံၭဝ့ၫ, လဂၩဒဲလဂၩ, ပဆၧၫ့နၩ့ ထီးယီၩ ထီးပၥံၫနီၪ မွဲဘၪလဲၪ. 4 ပ အ့ၪစံၭ ပမိလ့ၩနုၬ လၧဒိၩ့ဖၧၩ့တၭ, ဆၧၥၭဝံလၩ့ဒိၩ အီၪဝ့ၫ လၧဒိၩ့ဖၧၩ့ နီၪ, ပမိၥံၫ ထီးနီၪလီၫ. ပ အ့ၪဆၧၫ့နၩ့ ထီးယီၩတၭ, ပမိၥံၫဆ့လီၫ. ဘိၩ့နဲၪ့ယီၩ, ဂဲၫဘီၪ, မွဲပလ့ၩၡီၩ့ လၧၦစံရအၫဖိၪ အၥုၭမုခမျၧး အကျၩဆံၭ. အဝ့ၫၥံၪ အ့ၪဒုၭမၧၫ့ဒံၭပၧၩတၭ, ပမိမၧၫ့ဒံၭလီၫ. တၭ အ့ၪမၩၥံၫ လါနၫ့ပၧၩတၭ, န့ၫ ပမိၥံၫလီၫ. 5 တၭ လၧမုဂၪလၩ့နီၪ အဝ့ၫၥံၪ ဂဲထုၪ့ ဘဲၫၥိၭ အမိလ့ၩ လၧၦစံရအၫဖိၪ ၥုၪ့တဲၩအလး အနဲၩ့ထံၭနီၪတၭ, ယိခွါ, ၦအီၪဝ့ၫ နးဂၩအ့ၬ. 6 တၭ ယဟိဝၩ ဒုၭနါဂၧၫ့ယူၭ ၦစံရအၫဖိၪ အၥုၭမုခမျၧး လၧလဲၪ့ၥုၭၥံၪအၥီၫ, ဒဲကၥ့ၪၥံၪအၥီၫ, ဆၧၥုၭမုခမျၧး အၥီၫတၭ, အဝ့ၫၥံၪ လဂၩဒဲလဂၩ, စံၭဝ့ၫဒၪ, ယိခွါ, အံၫစရ့လၭ အစဎွၩ အၪ့လံၩ့ ထၫ့ဒၩပၧၩ လၧစ့ၩ လၧၦဟံၥၭဖိၪ အစဎွၩလဖၪ, ဒဲၦအံဇံၭဖိၪ အစဎွၩလဖၪ, ဘဲၫၥိၭ အမိဂဲၫလၩ့ဘၪပၧၩလီၫ. 7 အခိးမွဲ ဆၧခံၭလၩ့မံၭမူၭနီၪ အဝ့ၫၥံၪ ဂဲထုၪ့ စဲၪ့ခွံၬတၭ, အီၪက့ၪလၩ့ထး အတဲၩၥံၪ, ဒဲအကၥ့ၪလဖၪ, ဒဲအကၥ့ၪယီၩ့လဖၪ, လၧၥုၪ့တဲၩအလး ဘဲၫအအီၪဝ့ၫ အၥိၭနီၪတၭ, စဲၪ့ဖျိၭဝ့ၫ လၧအၥၭမၧၫ့ အဂးလီၫ. 8 ၦခံၫထူၬဆၫအၧၩ့လဖၪနီၪ ဂဲၫထီၩ့လၧဆၧၥုၪ့တဲၩ အလးအနဲၩ့ထံၭ, ဒဲလ့ၩနုၬ လၧတဲၩလဖျိၪ့ အဖၧၩ့တၭ, အၪ့ဆၧအီၩဆၧတၭ, ဆိၬထၪ့န့ခွံၬ ကျိၪၥံၪစ့ၩၥံၪ, ဒဲထီၫ့ၥံၪလွ့ၫၥံၪ, ဒဲဆၧကီၩ့ဆၧၥိၭ ထီးနီၪတၭ, လ့ၩအီၪက့ၪၥူၪဝ့ၫတၭ, ဂဲၫထဲၩ့တၭ, လ့ၩနုၬ လၧတဲၩအဂူၫဂၩ လဖျိၪ့တၭ, ဆိၬခွံၬဆၧ ထီးနီၪတၭ, လ့ၩအီၪက့ၪၥူၪဝ့ၫ လီၫ. 9 တၭ အဝ့ၫၥံၪ လဂၩဒဲလဂၩ, စံၭလိၬအၥၭ, ပမၩတီၩအ့ၬ; ဆၧလၧမုဆၫလနံၩယီၩ မွဲဆၧၥၭထိၬအပရၧၫ့ အမုလနံၩတၭ, ပဝ့ၫဒၪယီၩ ပအီၪလၩ့မါပံၭလီၫ. ပ အ့ၪအီၪခိၭ ထီးဆၧဖၩ့ထၪ့တၭ, ဆၧအၧၩ့လမံၩ့ မိဘၪပၧၩလီၫ. တၭ ဘိၩ့နဲၪ့ယီၩ ဂဲၫဘီၪ. မွဲပမိလ့ၩလီၩဘၪ စဎွၩ အၡၩဂံၪ့ဖိၪဆံၭ. 10 ဂဲၫဝ့ၫတၭ, ကိၭထၪ့ လၧၦပၧၩ့ဒိၩ့ အတရၫ့တၭ, လီၩဘၪဆၧ လၧအဝ့ၫ, စံၭဝ့ၫဒၪ, ပလ့ၩ လၧၦစံရအၫဖိၪ ၥုၪ့တဲၩအလးတၭ, ယိခွါ, ၦၡၩ အီၪထီးနီၪ နးဂၩအ့ၬ. တၭ ၦၡၩအၥီၫ အီၪဆ့အ့ၬ. အီၪလၧကၥ့ၪ စၧၩ့ထၬအၥၭ ဒဲကၥ့ၪယီၩ့ၥံၪ စၧၩ့ထၬအၥၭ, ဒဲတဲၩလဖၪ ဘဲၫအလးလးအၥိၭနီၪလီၫ. 11 အဝ့ၫဒၪ ကိၭထၪ့ဝ့ၫ လၧၦပၧၩ့တရၫ့လဖၪတၭ, အဝ့ၫၥံၪ လီၩဘၪ စဎွၩ အၡၩဂံၪ့ဖိၪ လၧအအီၪဝ့ၫ လၧအဖၧၩ့လခီၫ လီၫ. 12 စဎွၩ ဂဲထုၪ့ လၧမုနၩလခီၫတၭ, စံၭအခ့ၫအၡၩ, ဆၧလၧၦစံရအၫဖိၪ မၩပၧၩယီၩ ပမိဒုၭနဲၪ နၥံၪလီၫ. အဝ့ၫၥံၪ ၥ့ၪယၫဝ့ၫ လၧဆၧၥၭဝံ ပၥၭတၭ, စဲၪ့ထၪ့ဝ့ၫ လၧၦၥုၪ့တဲၩအလး ဘဲၫၥိၭ အမိအီၪက့ၪၥူၪအၥၭ လၧမံၩ့လၬကျၩတၭ, စံၭဝ့ၫဒၪ, ထီးအဝ့ၫၥံၪ အ့ၪစဲၪ့ထၪ့ဝ့ၫ လၧဒိၩ့ဖၧၩ့တၭ, ပမိဖီၪ့န့ မၧၫ့ဝ့ၫတၭ, လ့ၩနုၬ လၧဒိၩ့ဖၧၩ့လီၫ. 13 အခ့ၫအၡၩလဂၩ စံၭဆၧၫ့ဆၧတၭ, စံၭဝ့ၫဒၪ, ဒုၭမၩန့လါ ၦလဖၪ လၧကၥ့ၪယဲဒုၩ လၧအအီၪထးဒံၭ, လၧအအီၪလၩ့ထး လၧဒိၩ့ဖၧၩ့, (ယိခွါ, အဝ့ၫၥံၪ မၩအၥၭ ဘဲၫအံၫစရ့လၭ အၡၩခမျၧး ထီးအလူၬ လၧအအီၪလၩ့ထး လၧအဖၧၩ့ အၥိၭ, ယိခွါ, အဝ့ၫၥံၪ မၩအၥၭ ဘဲၫ အံၫစရ့လၭ ခမျၧး ထီးအလူၬ လၧအလူၬယူၭအၥိၭ,) မွဲပအၪ့မၧၫ့လၩ့ ၦလဖၪ လ့ၩယိဆၧဆံၭ. 14 မၩအၥၭဘဲၫနီၪတၭ, အဝ့ၫၥံၪ မၩန့ လဲၪ့ၥုၭအကၥ့ၪ နံၫဒုၩတၭ, စဎွၩ အၪ့မၧၫ့ အလ့ၩဆီး ၦစံရအၫဖိၪ အၥုၭမုခမျၧး တၭ, စံၭဝ့ၫဒၪ, လ့ၩဆၧတၭ, ယိခွါဆံၭ. 15 အဝ့ၫၥံၪ လ့ၩဆီးဝ့ၫ ထီၩ့လၧယီၫဒၫ့တၭ, ယိခွါ, ဖၧၩ့ၥၭ ထၧၫ့ဘီၩ့ယၫ ဎွ့ၩ လၧဆၧအကီၩ့အၥိၭ ဒဲဆၧအဎၧၩ့အဎီ လၧၦစံရအၫဖိၪ ခွံၬၡိၭခွံၬ လၧအၥၭမဲၪဆၧအကၠီၩ့လီၫ. အၥီၫ့လဖၪနီၪ ဂဲၫထဲၩ့ကဒၩထဲၩ့တၭ, လီၩဘၪစဎွၩ လီၫ. 16 တၭ ၦခမျၧး စဲၪ့ထၪ့ အၪ့ဂူၬန့ ဆၧအီၪလၧၦစံရအၫဖိၪ အတဲၩဖၧၩ့လီၫ. ထီးနီၪလဖၧၫ့ ကိၪမုၬ လစ့အၫ အီၪဝ့ၫ လၧစ့ၩ လၡက့လၭအဂး, ဒဲဘုၪမုယီၩ နံၫစ့အၫ လၧစ့ၩ လၡက့လၭအဂး, ဘဲၫယဟိဝၩအလူအၥိၭ နီၪလီၫ. 17 တၭ စဎွၩ အီၪက့ၪလၩ့ ၦဒိၪ လၧအဒိၭနဲၩ့အၥၭ လၧအစူၪအလီၩ့လဂၩ လၧအဘၪပၧၩ့တရၫ့လီၫ. ၦခမျၧး ယဲးဘၪ အဝ့ၫ လၧတရၫ့ အဖၧၩ့တၭ, ၥံၫဝ့ၫ, ဘဲၫယွၩအၡၩ စံၭဝ့ၫအၥိၭ လၧစဎွၩ ဂဲၫလၧအအီၪ အခၫ နီၪလီၫ. 18 တၭ ဆၧလၧၫ့ထၪ့ဎွ့ၩထၪ့ ဘဲၫယွၩအၡၩ ချဲၩ့ဆၧ လၧစဎွၩ အၥိၭနီၪ, လၧအစံၭဝ့ၫ, ဘုၪမုယီၩ နံၫစ့အၫ လၧစ့ၩ လၡက့လၭအဂး, ဒဲကိၪမုၬ လစ့အၫ လၧစ့ၩ လၡက့လၭ အဂးနီၪ မိအီၪ ကဲဂီၩခိၬလနံၩ အခၫယီၩ ကၪယူၭ, လၧစမ့ရအၫ အတရၫ့ဖၧၩ့နီၪလီၫ. 19 တၭ ၦဒိၪလဂၩနီၪ စံၭဆၧၫ့ ယွၩအၡၩ, စံၭဝ့ၫဒၪ, ယိခွါ, ယဟိဝၩ အ့ၪမၩဖိးဆၧ လၧမူၭခိၪတၭ, ဆၧမိမၩအၥၭ ဘဲၫဆၧလမံၩ့နီၪအၥိၭ ဆ့ဧၪ. တၭ အဝ့ၫဒၪစံၭ, ယိခွါ, နမိဒၪဘၪ လၧနမ့ၬၥၪ လါနၫ့တၭ, နအၪ့ဘၪဝ့ၫအ့ၬ, 20 တၭ ဆၧမၩအၥၭ လၧအဂး ဘဲၫနီၪလီၫ. ၦခမျၧး ယဲးလၩ့ဘၪ အဝ့ၫ လၧတရၫ့ဖၧၩ့တၭ, ၥံၫဝ့ၫလီၫ.

၂ စဎွၩ 2 Kings 8

1 စအံၫလဲၡၫ ချဲၩ့ဒုၪ့ ၦမုၪ လၧအဒုၭမၧၫ့ထၪ့ထဲၩ့ အဖိၪခွၫလဂၩနီၪတၭ, စံၭဝ့ၫ, ဂဲထုၪ့, လ့ၩဆၧ, နဝ့ၫဒၪ ဒဲနၡၩဂံၪ့ဖိၪလဖၪတၭ, အီၪၦမွံၩ ထီးဒၪအလး လၧနမိအီၪ ၦမွံၩဆံၭ. အဂဲးဘဲၫယီၩ ယဟိဝၩ ကိၭန့ ဆၧၥၭဝံလၩ့ဒိၩတၭ, မိဂဲၫဘၪဆ့ ထံၫၥံၪခးၥံၪ နွ့ၫနံၪ့လီၫ. 2 ၦမုၪနီၪ ဂဲထုၪ့တၭ, မၩဝ့ၫ ဘဲၫယွၩအၡၩအလူ အၥိၭတၭ, လ့ၩဆၧ, အဝ့ၫဒၪ ဒဲအၡၩဂံၪ့ဖိၪလဖၪတၭ, အီၪၦမွံၩ လၧၦဖလံၡၫဖိၪ အခးဖၧၩ့ နွ့ၫနံၪ့လီၫ. 3 တၭ နွ့ၫနံၪ့အထုၬနီၪ ဆၧမၩအၥၭ လၧၦမုၪလဂၩနီၪ, ဂဲၫထဲၩ့ထဲၩ့ လၧၦဖလံၡၫဖိၪ အခးဖၧၩ့တၭ, လ့ၩကိၭထၪ့ စဎွၩ လၧအဂံၪ့အဂး ဒဲလၧအဂၪ့ခိၪအဂးလီၫ. 4 တၭ စဎွၩ ချဲၩ့ဆၧ လၧယွၩအၡၩ အခ့ၫအၡၩ, စဂံၫဟၫဇဲၫ, စံၭဝ့ၫဒၪ, ကယဲ ဆၧလၧအဒိၪလဖၪ လၧစအံၫလဲၡၫ မၩယူၭဝ့ၫနီၪ, လီၩဘၪယၧၩ ထီးအလူၬဆံၭ. 5 အဝ့ၫ လီၩဘၪ စဎွၩ လၧအဒုၭမၧၫ့ထၪ့ ဆၧၥံၫ အဘိၩ့ဘၭတၭ, ယိခွါ, ဆၧမၩအၥၭ လၧၦမုၪ လၧအဆၧဒုၭမၧၫ့ထၪ့ထဲၩ့ အဖိၪခွၫလဂၩနီၪ, ကိၭထၪ့ စဎွၩ လၧအဂံၪ့အဂး, ဒဲလၧအဂၪ့ခိၪအဂးလီၫ. တၭ စဂံၫဟၫဇဲၫ စံၭဝ့ၫဒၪ, ယကဆါ, စဎွၩဧ့, အဝ့ၫဒၪယီၩ မွဲၦမုၪနီၪတၭ, အဝ့ၫဒၪယီၩ မွဲအဖိၪခွၫ လၧစအံၫလဲၡၫ ဒုၭမၧၫ့ထၪ့ထဲၩ့ဝ့ၫလီၫ. 6 တၭ စဎွၩ အၪ့စၪ့ ၦမုၪတၭ, အဆၧလီၩဘၪဝ့ၫလီၫ. စဎွၩ အီၪက့ၪလၩ့ ၦဒိၪလဂၩ လၧအဂးတၭ, စံၭဝ့ၫဒၪ, ခီၫလၧမုနံၩ လၧအဝ့ၫဒၪ စဲၪ့ထၪ့ခွံၬ လၧဂၪ့ခိၪနီၪ ခီးဘိၩ့နဲၪ့ယီၩနီၪ ဖ့ၪထဲၩ့ ကယဲ အဆၧ, ဒဲအဂၪ့ခိၪ အဆၧၥၪ ထီးအလူၬဆံၭ. 7 စအံၫလဲၡၫ ဂဲၫထီၩ့လၧဒမၭစကၧၭတၭ, စံရအၫ အစဎွၩ ဘံၫ့ဟၫဒၭနီၪ ဘၪ ဆၧဆၫတၭ, ၦလီၩဘၪ အဝ့ၫ, စံၭဝ့ၫဒၪ, ယွၩအၡၩ ဂဲၫထီးယီၩလီၫ. 8 စဎွၩ စံၭစဟၭဇအ့လၭ မၩန့ လၬဆီၪ့ လၧနစူၪဖၧၩ့တၭ, လ့ၩလၧယွၩအၡၩ အအီၪတၭ, အၪ့စၪ့ ယဟိဝၩ လၧအဝ့ၫ အစူၪဖၧၩ့ တၭ, စံၭ, ဆၧဆၫယီၩ မိဘျၪထဲၩ့ဆ့ဧၪ, နီၪဆံၭ. 9 စဟၫဇအ့လၭနီၪ လ့ၩလၧအအီၪ, လၬဆီၪ့ အီၪလၧအစူၪဖၧၩ့, ကယဲ ဆၧဂ့ၩ လၧဒမၭစကၧၭ ဘျဲၩဆိၬ ကလအူၭ လံဆံၫတၭ, ဂဲၫဝ့ၫ, ဒဲဆၧၫ့ထုၪ့ လၧအမ့ၬယၫတၭ, စံၭဝ့ၫဒၪ, နဖိၪခွၫ, စံရအၫ အစဎွၩ ဘံၫ့ဟၫဒၭ အၪ့မၧၫ့လၩ့ ယၧၩ လၧနအီၪတၭ, စံၭဝ့ၫဒၪ, ဆၧဆၫယီၩ မိဘျၪထဲၩ့ ဒဲယမိမၧၫ့ဒံၭဆ့ဧၪ. 10 တၭ စအံၫလဲၡၫ စံၭအဝ့ၫ, လ့ၩ လီၩဘၪဝ့ၫ, မၧၫ့ဒံၭတၭ, နမၧၫ့နီၪ အလးအီၪ လါနၫ့ တၭ, ယဟိဝၩ ဒုၭနဲၪယၧၩ လၧနမိၥံၫ တၡါလီၫ. 11 အီၪက့ၪ အမ့ၬ, ဒဲယိဆၧ ထံၫထံၫ ထီးအမ့ၬမဲတၭ, ယွၩအၡၩ အမ့ၬထံၫလၩ့လီၫ. 12 တၭ စဟၫဇအ့လၭ စံၭဝ့ၫဒၪ, ယကဆါ အမ့ၬထံၫလၩ့နီၪ, မွဲဘၪလဲၪ. တၭ အဝ့ၫဒၪစံၭ, အဂဲးဘဲၫယီၩ ယၥ့ၪယၫ ဆၧအၧၩ့ လၧနမိမၩ ၦအံၫစရ့လၭဖိၪလီၫ. အထိၬလဖၪနီၪ နမိဆူၭထၪ့ခွံၬ လၧမ့ၪ တၭ, အဖိၪၥၪခွၫလဖၪနီၪ နမိမၩၥံၫ လၧနၭတၭ, နမိခွံၬလၩ့ခွံၬ အဖိၪဆံၭတၭ, နမိဎွ့ၭဖၭ ၦမုၪ လၧအဒၧၩ့လီၫ. 13 တၭ စဟၫဇအ့လၭ စံၭဝ့ၫဒၪ, မွဲဘဲၫၥ့ၪလဲၪ, နခ့ၫနၡၩ မွဲထွံၪလဒုၩ လၧအမိမၩ ဆၧဒိၪလမံၩ့နီၪဆ့ဧၪ. တၭ စအံၫလဲၡၫ စံၭဆၧၫ့ဝ့ၫဒၪ, ယဟိဝၩ ဒုၭနဲၪယူၭယၧၩ လၧနမိကဲၪထၪ့ စံရအၫ အစဎွၩလီၫ. 14 အဝ့ၫဒၪ စဲၪ့ထၪ့ခွံၬ လၧစအံၫလဲၡၫ အအီၪတၭ, ဂဲၫဝ့ၫ လၧအကဆါ အအီၪနီၪ, အဝ့ၫဒၪစံၭ, မွဲစအံၫလဲၡၫ စံၭနၧၩ လၧဆၧနီၪလမံၩ့လဲၪ; အဝ့ၫဒၪ စံၭဆၧၫ့ဝ့ၫ, စံၭယၧၩ, နမိဘျၪထဲၩ့ တၡါလီၫ. 15 တၭ လၧမုဆဲၪ့ထၪ့လနံၩနီၪ ဆၧမၩအၥၭ လၧအမၩန့ ဆၧကဲၩ့ယၬတၪ့ လဘံၪ့တၭ, စုၪလၩ့ဝ့ၫ လၧထံၫကျၩတၭ, ဒၩလၩ့ဝ့ၫ လၧစဎွၩအမ့ၬ အဖၫ့ခိၪ တၭ, အဆၧၥံၫဝ့ၫဒၪတၭ, စဟၭဇအ့လၭ ကဲၪ စဎွၩ လၧအလးလီၫ. 16 တၭ အံၫစရ့လၭ အစဎွၩ အၫဟၭ အဖိၪခွၫ စယိရၫ့ အနံၪ့ ယဲနံၪ့လနံၪ့နီၪ (စယဟီၡဖၭမွဲ ယုဒၫအစဎွၩ) ယုဒၫ အစဎွၩ စယဟီၡဖၭ အဖိၪခွၫ စယဟိရၫ့ ကဲၪၥၫ့ စဎွၩလီၫ. 17 လၧအကဲၪၥၫ့ စဎွၩနီၪ အၥၭၡါ ၥၧၫ့ဆံၫနံၫနံၪ့တၭ, ကဲၪစဎွၩ လၧယရုစလံၫ့ အဖၧၩ့နီၪ ဎိၭနံၪ့လီၫ. 18 တၭ ဖိၬအံၫစရ့လၭလဖၪ အဖၧၩ့ၥၭ, ဘဲၫ စအၫဟၭ အၡၩဂံၪ့ဖိၪ အၥိၭနီၪလီၫ. အဂဲးဘဲၫယီၩ စအၫဟၭ အဖိၪမုၪလဂၩမွဲ အမၫတၭ, အဝ့ၫဒၪ မၩဆၧအၧၩ့ လၧယဟိဝၩ အမ့ၬယၫဆ့လီၫ. 19 လါနၫ့တၭ ယဟိဝၩ မၩဂၭဂီၩ့ ယုဒၫနီၪ အၥၭလအီၪဘၪ, လၧအခ့ၫအၡၩ စဒၫဝံၭအကၠီၩ့, ဘဲၫအစံၭဝဲၩ လၧအမိဖ့ၪလၫ့ အဖိၪအလံၩ လၧဆၧဖၩ့လဖျိၪ့ လထံၪဎးဘီၩ့ဎးအၥိၭနီၪလီၫ. 20 လၧအနံၩလဖၪနီၪ အံဒၧၫ့ ပိၩ့ထၪ့ဆၧတၭ, စဲၪ့ထၪ့ခွံၬ လၧယုဒၫ အစူၪဖၫ့လၬတၭ, အီၪက့ၪထၪ့ စဎွၩ လၧအနၫ့ဆါၥံၪ အဖၫ့ခိၪလီၫ. 21 စယိရၫ့ အီၪက့ၪလၩ့အၥၭ လၧစဇၫအၧၫ အစူၪဖၧၩ့ ဒဲလဲၪ့ကၥ့ၪ ထီးအလူၬ အီၪလၧအၥိၭတၭ; ဂဲထုၪ့ လၧမုနၩလခီၫတၭ, ကျီၪ့ခွံၬ ၦအံဒၧၫ့ဖိၪ လၧအအီၪဝၬဖီၩ့ဝ့ၫ ဒဲလဲၪ့ၥုၭအခိၪလဖၪတၭ, ၦခမျၧးၥံၪ စဲၪ့ဖျိၭ လၧအတဲၩလဖၪ အဖၧၩ့လီၫ. 22 တၭ အံဒၧၫ့ ပိၩ့ထၪ့ဆၧတၭ, စဲၪ့ထၪ့ခွံၬ လၧယုဒၫ အစူၪဖၫ့လၬ ထီးမုဆၫလနံၩယီၩ လီၫ. ထီးနီၪလဖၧၫ့ လံဘနၫ ပိၩ့ထၪ့ ဆၧအဆၧၫ့အထီ လဖၧၫ့ဎးလီၫ. 23 ဆၧအီၪလၩ့ထး ဘၪဆဲၫ့ လၧစယိရၫ့, ဒဲကယဲ ဆၧလၧအမၩဝ့ၫနီၪ ကွ့ၭအၥၭ လၧယုဒၫ အစဎွၩ အလံၬကွ့ၭနဲၪ့ဆၧ အဖၧၩ့နီၪ, မွဲအ့ၬဧၪ. 24 စယိရၫ့ မံၫဝ့ၫ လၧအဖါၥံၪ အၥိၭတၭ, ၦခုၪ့လၩ့ဘၧၩ့ခွံၬဝ့ၫ လၧအဖါၥံၪ အၥိၭ လၧစဒၫဝံၭ အဒိၩ့ဖၧၩ့တၭ, အဖိၪခွၫ စအၫဟဇဲအၫ ကဲၪထၪ့ စဎွၩ လၧအလးနီၪလီၫ. 25 အံၫစရ့လၭ အစဎွၩ အၫဟၭ အဖိၪခွၫ စယိရၫ့ အနံၪ့ လဆံၫနံၫနံၪ့နီၪ, ယုဒၫ အစဎွၩ စယဟိရၫ့ အဖိၪခွၫ စအၫဟဇဲအၫ ကဲၪၥၫ့ စဎွၩလီၫ. 26 လၧစအၫဟဇဲအၫ ကဲၪၥၫ့ စဎွၩနီၪ အၥၭၡါယူၭ နံၫဆံၫနံၫနံၪ့တၭ, ကဲၪစဎွၩ လၧယရုစလံၫ့ အဖၧၩ့ လနံၪ့လီၫ. အမိအမံၩ့မွဲ နးအၫ၁လဲအၫ, အံၫစရ့လၭ အစဎွၩ အီမြဲၫ အဖိၪမုၪနီၪလီၫ. 27 အဝ့ၫ ဖိၬစအၫဟၭ အၡၩဂံၪ့ဖိၪ အဖၧၩ့ၥၭတၭ, မၩဆၧအၧၩ့ လၧယဟိဝၩ အမ့ၬယၫ, ဘဲၫ စအၫဟၭ အၡၩဂံၪ့ဖိၪ အၥိၭနီၪလီၫ. အဂဲးဘဲၫယီၩ မွဲအမၬ လၧစအၫဟၭ အၡၩဂံၪ့ဖိၪ အကျၩလီၫ. 28 အဝ့ၫဒၪ လ့ၩ လၧစအၫဟၭ အဖိၪခွၫ စယိရၫ့အၥိၭ လၧဆၧဒုၭၥုၭ လၧစံရအၫ အစဎွၩ ဟၭဇအ့လၭ လၧရၫမီၭဂံလအၭ အဖၧၩ့တၭ, ၦစံရအၫဖိၪ ဆ့ၭ စယိရၫ့လီၫ. 29 တၭ စဎွၩ ယိရၫ့ ထဲၩ့ကဒၩထဲၩ့ လၧယံၭစရ့လၭ, ဘဲၫၥိၭ အဆၧဖၧၩ့လး လၧၦစံရအၫဖိၪ မၩဝ့ၫ လၧရၫမၫ ထီးအဒုၭၥုၭ လၧစံရအၫ အစဎွၩ ဟၭဇအ့လၭ လဂၩနီၪ မိဘျၪထဲၩ့ဝ့ၫလီၫ. တၭ ယုဒၫ အစဎွၩ ယဟိရၫ့ အဖိၪခွၫ စအၫဟဇဲအၫနီၪ လ့ၩလၩ့အီၪၡီၩ့ စအၫဟၭ အဖိၪခွၫ စယိရၫ့ လၧယံၭစရ့လၭ အဖၧၩ့နီၪ; အဂဲးဘဲၫယီၩ ဆၫဝ့ၫလီၫ.

၂ စဎွၩ 2 Kings 9

1 မီၪစအံၫလဲၡၫနီၪ ကိၭန့ မီၪလဖၪ အဖိၪခွၫလဂၩတၭ, စံၭဝ့ၫ, ခဲးထူၬ နယးဒံၩ့တၭ, မၩန့ ၥိၪလပလၫ့ယီၩ လၧနစူၪဖၧၩ့တၭ, လ့ၩလၧရၫမီၭဂံလအၭဆံၭ. 2 ထီးန အ့ၪထီၩ့ထီးနီၪတၭ, ယိ စနံၫ့ၡံၫ အဖိၪခွၫ စယဟီၡဖၭ အဖိၪခွၫ စယံဟုၫ ထီးနီၪတၭ, လ့ၩနုၬ, ဒုၭဂဲထုၪ့ အဝ့ၫ လၧအထၧၫ့ဖုဝဲၥံၪ အကျၩတၭ, ဒုၭလ့ၩနုၬဝ့ၫ လၧဒူၭ လၧယၫလခီၫ အဖၧၩ့ဆံၭ. 3 ထီးနီၪလဖၧၫ့ မၩန့ ၥိၪလပလၫ့ ဂါလၩ့ လၧအခိၪဎွံၪတၭ, စံၭ, ယဟိဝၩ စံၭဘဲၫယီၩ, ယဂုၪနၧၩ လၧစဎွၩ လၧအံၫစရ့လၭ အဖၫ့ခိၪလီၫ. ထီးနီၪလဖၧၫ့ ဝဲထၪ့ တရၫ့, စဲၪ့ထၪ့ခွံၬ, အီၪယံၬအီၪနး လဂ့ၩ. 4 တၭ ဖိၪၥၪခွၫ, မီၪလဂၩနီၪ, လ့ၩထီၩ့လၧရၫမီၭ ဂံလအၭနီၪလီၫ. 5 လ့ၩထီၩ့ဝ့ၫတၭ, ယိခွါ, ၥုၭမုခမျၧး အခိၪလဖၪ ဆၧၫ့နၩ့ဝ့ၫတၭ, အဝ့ၫဒၪစံၭ, ယချဲၩ့ဆၧ လၧနၧၩ အလးအီၪ, ဆၧအခိၪဧ့, တၭ စယံဟုၫ စံၭဝ့ၫဒၪ, လၧၦထီးအလူၬယီၩ အကျၩနီၪ, လဂၩဂၩလဲၪ. တၭ အဝ့ၫဒၪစံၭ, လၧနၧၩ, ဆၧအခိၪဧ့, 6 အဝ့ၫဒၪ ဂဲထုၪ့ လ့ၩနုၬ လၧဂံၪ့ဖၧၩ့ တၭ, ၦလဂၩနီၪ ဂါလၩ့ ၥိၪ လၧအခိၪဎွံၪ အဖၫ့ခိၪတၭ, စံၭဝ့ၫ, ယဟိဝၩ အံၫစရ့လၭအယွၩ စံၭဘဲၫယီၩ, ယဂုၪနၧၩ လၧစဎွၩ လၧယဟိဝၩ အၡၩခမျၧး အဖၫ့ခိၪ, လၧအံၫစရ့လၭ အဖၫ့ခိၪလီၫ. 7 တၭ နမိကျီၪ့ခွံၬ နကဆါ စအၫဟၭ အၡၩဂံၪ့ဖိၪ, ဘဲၫၥိၭ ယမိမၩဆၧၫ့ ဆၧအၧၩ့ လၧယခ့ၫယၡၩ မီၪလဖၪအၥွံၪ, ဒဲယဟိဝၩ အခ့ၫအၡၩ ထီးအလူၬအၥွံၪ, လၧနးယ့ၭဇဘ့လၭ အစူၪဖၧၩ့လီၫ. 8 စအၫဟၭ အၡၩဂံၪ့ဖိၪ ထီးအလူၬ မိထီၩ့လၧဆၧဂၭဂီၩ့တၭ, ယမိဒၪ့ထ့ၬခွံၬ ၦဘၪဆဲၫ့ လၧစအၫဟၭ လၧကယဲ အခွၫလဖၪ ထီးအလူၬ ဒဲၦလၧအဘၪ ဆၧဒုၭထၬဝ့ၫ ဒဲအီၪလၩ့ထးဝ့ၫ လၧအံၫစရ့လၭ အဖၧၩ့လီၫ. 9 တၭ ယမိအီၪက့ၪ စအၫဟၭ အဂံၪ့ ဘဲၫစနံဘၭ အဖိၪခွၫ စယ့ၫရဘိအၫ့ အဂံၪ့အၥိၭနီၪ, ဒဲဘဲၫ စအဟဲယၫ အဖိၪခွၫ စဘၫအၡၫ အဂံၪ့အၥိၭနီၪလီၫ. 10 ထွံၪလဖၪ မိအၪ့ နးယ့ၭဇဘ့လၭ လၧယံၭစရ့လၭ အလးဖၧၩ့တၭ, ၦခုၪ့လၩ့ဘၧၩ့ခွံၬဝ့ၫ အီၪနးဂၩအ့ၬ. အဝ့ၫဒၪ ဝဲထၪ့ တရၫ့ တၭ, စဲၪ့ထၪ့ခွံၬဝ့ၫလီၫ. 11 စယံဟုၫ ဂဲၫထၪ့ လၧအကဆါ အခ့ၫအၡၩၥံၪအအီၪ တၭ, အလဂၩ စံၭအဝ့ၫ, ဆၧအမုၬဆ့ဧၪ. ၦအဖျုလဂၩနီၪ ဂဲၫလၧနအီၪ, မွဲဘၪလဲၪ. တၭ အဝ့ၫ လီၩဘၪ အဝ့ၫၥံၪ, နၥံၪ ၥ့ၪယၫ ၦလဂၩနီၪ ဒဲအချဲၩ့ဆၧဆ့လီၫ. 12 တၭ အဝ့ၫၥံၪစံၭဝ့ၫ, နချဲၩ့ဆၧဘၪအ့ၬ. လီၩဘၪလါပၧၩ ဆံၭ. အဆၧစံၭဝ့ၫ အဝ့ၫဒၪ စံၭယၧၩ ဘဲၫအံၩဘဲၫအိၩ တၭ, စံၭဝ့ၫဒၪ, ယဟိဝၩ စံၭဘဲၫယီၩ, ယဂုၪယူၭနၧၩ လၧစဎွၩ လၧအံၫစရ့လၭ အဖၫ့ခိၪယူၭ. 13 ထီးနီၪလဖၧၫ့ အဝ့ၫၥံၪ မၩဝ့ၫ ချဲၫ့ချဲၫ့တၭ, မၩန့ လဂၩအဖၬဘဲၩ့ဒၪဝ့ၫ, လဂၩအဖၬဘဲၩ့ဒၪဝ့ၫတၭ, ဒၩလၩ့ဝ့ၫ လၧဎၫ့အၥွၫဒၪလ့ၬ အဖၫ့ခိၪ, လၧအဝ့ၫလဂၩ အဖၫ့လၬတၭ, အူၪထၪ့ ခွ့ၩလဖၪတၭ စံၭဝ့ၫဒၪ, စယံဟုၫ ကဲၪယူၭ စဎွၩယူၭ. 14 တၭ စနံၫ့ၡံၫ အဖိၪခွၫ စယဟီၡဖၭ အဖိၪခွၫ စယံဟုၫနီၪ, အုၩ့လၩ့ ဆၧထၫ့ဒၩ စယိရၫ့လီၫ. (တၭ စယိရၫ့ ပၧၩ့ ရၫမီၭဂံလအၭ, အဝ့ၫဒၪ ဒဲအံၫစရ့လၭ ထီးအလူၬ, လၧစံရအၫ အစဎွၩ ဟၭဇအ့လၭ အကၠီၩ့လီၫ. 15 တၭ စဎွၩ ယိရၫ့ ဂဲၫထဲၩ့ကဒၩထဲၩ့, ဘဲၫၥိၭ အဖၧၩ့လး လၧၦစံရအၫဖိၪ မၩဝ့ၫ, ထီးအဒုၭၥုၭ လၧစံရအၫ အစဎွၩ ဟၭဇအ့လၭလဂၩနီၪ မိဘျၪထဲၩ့လီၫ.) တၭ စယံဟုၫ စံၭဝ့ၫဒၪ, အ့ၪဘၪနၥံၪအၥၭတၭ, ထီးဒုၭစဲၪ့ထၪ့ဖီၩ့ဖျ့ၭ ၦလၧဒိၩ့ဖၧၩ့, ဘဲၫၥိၭ အမိလ့ၩလီၩဘၪ ဆၧလၧယံၭစရ့လၭအဖၧၩ့နီၪ နးဂၩလဂ့ၩ. 16 စယံဟုၫ ထူၬ လဲၪ့ၥုၭတၭ, လ့ၩထီၩ့လၧယံၭစရ့လၭ လီၫ. အဂဲးဘဲၫယီၩ စယိရၫ့ မံၫနၩ့ဝ့ၫ ထီးနီၪလီၫ. တၭ ယုဒၫ အစဎွၩ စအၫဟဇဲအၫ ဂဲၫလၩ့အီၪၡီၩ့ စယိရၫ့ ထီးနီၪလီၫ. 17 ၦခိၭဆၧလဂၩ ဆၧၫ့ထုၪ့ လၧတၨၭထီၫ အဖၫ့ခိၪ လၧယံၭစရ့လၭအဖၧၩ့တၭ, ဒၪဘၪ စယံဟုၫ အၡၩလဒီၪ့ ဂဲၫဝ့ၫတၭ, စံၭဝ့ၫဒၪ, ယဒၪဘၪ ၦလဒီၪ့ လီၫ. စယိရၫ့ စံၭဝ့ၫဒၪ, မၩန့ ၦကၥ့ၪၥုၭဖိၪ လဂၩတၭ, အၪ့မၧၫ့ အလ့ၩ အၪ့ဂၬဝ့ၫတၭ, မိဘၪစံၭ, ဆၧဘၪလိၬအိၭလိၬဆ့ဧၪ. 18 ၦထူၬကၥ့ၪလဂၩ လ့ၩအၪ့ဂၬဝ့ၫတၭ, စံၭဝ့ၫဒၪ, စဎွၩ စံၭဘဲၫယီၩ, ဆၧဘၪလိၬအိၭလိၬဆ့ဧၪ. တၭ စယံဟုၫ စံၭဝ့ၫဒၪ, ဆၧဘၪလိၬအိၭလိၬ ဘၪဆဲၫ့ လၧနၧၩ ဘဲၫၥ့ၪလဲၪ. ထဲၩ့ထဲၩ့လၧယလးခဲၫ့ဘီၪ. ၦခိၭဆၧလဂၩနီၪ ဒုၭနဲၪဝ့ၫ, စံၭဝ့ၫဒၪ, အၥီၫ့လဂၩ ထီၩ့လၧအဝ့ၫၥံၪ အအီၪတၭ, ဂဲၫထဲၩ့ကဒၩထဲၩ့အ့ၬ. 19 အဝ့ၫဒၪ အၪ့မၧၫ့ ၦကၥ့ၪၥုၭဖိၪ နံၫဂၩလဂၩတၭ, အဆၧထီၩ့လၧအဝ့ၫၥံၪ အအီၪတၭ, စံၭဝ့ၫဒၪ, စဎွၩစံၭဘဲၫယီၩ, ဆၧဘၪလိၬအိၭလိၬဆ့ဧၪ. စယံဟုၫ စံၭဝ့ၫဒၪ, ဆၧဘၪလိၬအိၭလိၬ ဘၪဆဲၫ့ လၧနၧၩ ဘဲၫၥ့ၪလဲၪ. ထဲၩ့ထဲၩ့လၧယလးခဲၫ့ဘီၪ. 20 ၦခိၭဆၧလဂၩနီၪ ဒုၭနဲၪဝ့ၫတၭ, စံၭဝ့ၫဒၪ, ထီၩ့လၧအဝ့ၫၥံၪ အအီၪတၭ, ဂဲၫထဲၩ့ကဒၩထဲၩ့ အ့ၬ. တၭ နၫ့ဆၧနီၪ မၩအၥၭ ဘဲၫစနံၫ့ၡံၫ အဖိၪခွၫ စယံဟုၫ အနၫ့ဆၧအၥိၭနီၪလီၫ. အဂဲးဘဲၫယီၩ နၫ့ဆၧဆီၪ့ ဘဲၫၦဖျုအၥိၭလီၫ. 21 တၭ စယိရၫ့ စံၭဝ့ၫဒၪ, တဲၩ့ဝဲၩဆၧ ဆံၭ. တၭ ၦၡၩ တဲၩ့ဝဲၩ အလဲၪ့ၥုၭနီၪလီၫ. တၭ အံၫစရ့လၭ အစဎွၩ ယိရၫ့ ဒဲယုဒၩအစဎွၩ စအၫဟဇဲအၫနီၪ စဲၪ့ထၪ့ဝ့ၫ, လဂၩလၧအလဲၪ့ၥုၭအဖၧၩ့, လဂၩလၧအလဲၪ့ၥုၭအဖၧၩ့တၭ, လ့ၩထၪ့ ထၫ့ဒၩ စယံဟုၫတၭ, ဒၪဘၪ အဝ့ၫ ထီးၦယံၭစရ့လၭဖိၪ စနၫဘီၭ အလးဖၧၩ့နီၪလီၫ. 22 ထီးစယိရၫ့ ဒၪဘၪ စယံဟုၫတၭ, ဆၧမၩအၥၭ လၧအစံၭ, ဆၧဘၪလိၬအိၭလိၬဆ့ဧၪ, စယံဟုၫဧ့, တၭ အဝ့ၫဒၪစံၭ, လၧနမိ အဆၧလဲးဆၧဘျၪၥံၪ, ဒဲအမၩဆၧ ယူၬမုၪ အဆၧမၩ အီၪအၪမံၩ့ အဘိၩ့ဘၭတၭ, ဆၧဘၪလိၬအိၭလိၬ မိအီၪ ဘဲၫၥ့ၪလဲၪ. 23 စယိရၫ့ ကၠၪကဒၩ အစူၪတၭ, စဲၪ့ဖျိၭတၭ, စံၭစအၫဟဇဲအၫ, ဆၧပိၩ့ထၪ့ယူၭ စအၫဟဇဲအၫဧ့, 24 တၭ စယံဟုၫ ဖဲၪ့ထၪ့ အချံၪတၭ, ခၭဘၪ စယိရၫ့ လၧအစူၪဒူၪနံၫခီၫ အဘိၩ့ဆၧၩ့တၭ, ဖျါလဘံၪ့နီၪ နုၬဖျီၫ့ထၪ့ထဲၩ့ လၧအၥၭလီၫ. တၭ လၩ့ဘျၭဝ့ၫ လၧအလဲၪ့ၥုၭ အဖၧၩ့လီၫ. 25 စယံဟုၫ လီၩဘၪ အၥုၭဖိၪအခိၪ စဘံဒကၫ, မၩန့ထၪ့တၭ, ခွံၬလၩ့ခွံၬ အဝ့ၫ လၧၦယံၭစရ့လၭဖိၪ စနၫဘီၭ အဂၪ့ခိၪ အဝၩ့ဖၧၩ့ဆံၭ. အဂဲးဘဲၫယီၩ လၧယၧၩဒဲနၧၩ ပထူၬၡီၩ့ ကၥ့ၪ နံၫဂၩ လၧအဝ့ၫအဖါ စအၫဟၭ အလးခဲၫ့နီၪ ယဟိဝၩအီၪက့ၪ ဆၧအဎၧၫ့ယီၩ လၧအလီၩ့နီၪ, နၪ့ထၪ့ထဲၩ့ဆံၭ. 26 မွဲယူၭ, လၧမုဂၪလနံၩနီၪ ယဒၪဘၪယူၭ စနၫဘီၭ အၥွံၪ, ဒဲအဖိၪခွၫလဖၪအၥွံၪနီၪ, ယဟိဝၩ စံၭဝ့ၫဒၪ, တၭ ယမိဖ့ၪကၪဆၧ လၧနၧၩ လၧဆၧအလးလစီၪ့ယီၩ, ယဟိဝၩ စံၭဝ့ၫဒၪလီၫ. ဘိၩ့နဲၪ့ယီၩ မၩန့ထၪ့, ခွံၬလၩ့ခွံၬ အဝ့ၫ လၧဆၧအလးဖၧၩ့, ဘဲၫယဟိဝၩအလူအၥိၭနီၪ ဆံၭ. 27 ထီး ယုဒၫ အစဎွၩ အၫဟဇဲအၫ ဒၪဘၪဝ့ၫတၭ, စဲၪ့ဝ့ၫ လၧကျိၭဂံၪ့ အဖၧၩ့ၥၭတၭ, စယံဟုၫ လီၩ့ဆီးဝ့ၫတၭ, စံၭဝ့ၫဒၪ, ကျီၪ့ခွံၬဆ့ အဝ့ၫ လၧအလဲၪ့ၥုၭအဖၧၩ့ဆံၭ. အီၪဝ့ၫ လၧဆၧလ့ၩထၪ့ လၧဂၧၫ, လၧအအီၪဝ့ၫ လၧအံၭဘျံၫအၫ့ အနဲၩ့လီၫ. တၭ အဝ့ၫဒၪ စဲၪ့ခွံၬဝ့ၫ ထီၩ့လၧမဂံၭဒိၫတၭ, ၥံၫဝ့ၫ ထီးနီၪလီၫ. 28 အခ့ၫအၡၩ ဆိၬဝ့ၫ လၧအလဲၪ့ၥုၭအဖၧၩ့ ထီၩ့လၧယရုစလံၫ့တၭ, ခုၪ့လၩ့ဘၧၩ့ခွံၬဝ့ၫ လၧအၥွၪခိၪအဖၧၩ့, အီၪလၧအဖါလဖၪအၥိၭ လၧစဒၫဝံၭ အဒိၩ့ဖၧၩ့လီၫ. 29 တၭ စအၫဟၭ အဖိၪခွၫ စယိရၫ့ အနံၪ့ လဆံၫလနံၪ့နီၪ စအၫဟဇဲအၫ ကဲၪၥၫ့ စဎွၩ လၧယုဒၫ အဖၫ့ခိၪလီၫ. 30 ထီးစယံဟုၫ ဂဲၫထီၩ့ဝ့ၫ လၧယံၭစရ့လၭတၭ, နးယ့ၭဇဘ့လၭ နါဂၧၫ့ဝ့ၫတၭ, ဂုၪအမ့ၬ ဖုၪ့အခိၪ, ယိလၩ့ဆၧ လၧဆၧဖိးလီၫ. 31 စယံဟုၫ လၩ့နုၬ လၧတရၫ့ဖၧၩ့တၭ, ၦမုၪနီၪ စံၭဝ့ၫဒၪ, စဇံၫ့မရဲၫ လၧအမၩၥံၫ အကဆါနီၪ, အီၪလၧဆၧဘၪလိၬအိၭလိၬဆ့ဧၪ. 32 စယံဟုၫ ဘိၭထၪ့ အခိၪ လၧဆၧဖိးတၭ, စံၭဝ့ၫဒၪ, ၦအီၪလၧယအီၪလခီၫ မွဲပလၫလဂၩလဲၪ; တၭ ၦဖၫဆွံၪ နံၫဂၩၥၧၫ့ဂၩ ယိလၩ့ အဝ့ၫလီၫ. 33 တၭ အဆၧစံၭဝ့ၫဒၪ, ခွံၬလၩ့ ၦမုၪနီၪဆံၭ, ၦခွံၬလၩ့ဝ့ၫတၭ, အၥွံၪဎွံၪအၥၭ လၧဆၧဒီၪ့အလီၩ့, ဒဲလၧကၥ့ၪလဖၪ အလီၩ့တၭ, ကၥ့ၪလဖၪ ယဲးလၩ့ထဲးဝ့ၫ လၧအခၪ့ အဖၫ့လၬလီၫ. 34 အဝ့ၫဒၪ ဂဲၫနုၬဝ့ၫတၭ, အၪ့ဆၧ ဒဲအီၩဆၧတၭ, စံၭဝ့ၫဒၪ, လ့ၩယိ ၦမုၪ လၧအဘၪဆိၪအၧၩ့ဝ့ၫ လဂၩယီၩတၭ, ခုၪ့လၩ့ဘၧၩ့ခွံၬဝ့ၫ ဆံၭ. အဂဲးဘဲၫယီၩ မွဲစဎွၩအဖိၪမုၪလီၫ. 35 ၦလ့ၩဝ့ၫ ဘဲၫၥိၭ အမိခုၪ့လၩ့ဘၧၩ့ခွံၬ အဝ့ၫ လါနၫ့တၭ, ဒၪန့ဝ့ၫန့ၫ အခိၪဎွံၪလဲၫ, ဒဲအခၪ့ ဒဲအစူၪယၫၥၭလီၫ. 36 ၦဂဲၫထဲၩ့ထဲၩ့ လီၩဘၪဝ့ၫလီၫ. အဝ့ၫဒၪစံၭ, အယီၩမွဲ ယဟိဝၩအလူ လၧအချဲၩ့ဆၧ လၧအခ့ၫအၡၩ, ၦတံၡဘၭဖိၪ စအံၫလဲယၫတၭ, စံၭဝ့ၫဒၪ, လၧယံၭစရ့လၭ အလးဖၧၩ့နီၪ ထွံၪလဖၪ မိအၪ့ နးယ့ၭဇဘ့လၭ အဖံၭအယၪ, 37 ဒဲနးယ့ၭဇဘ့လၭအစွၪ မိမၩအၥၭ ဘဲၫဆၧအ့ၪလၧဂၪ့ခိၪအဝၩ့ လၧယံၭစရ့လၭ အလးဖၧၩ့နီၪ, ဘဲၫၥိၭ ၦမိစံၭဘၪဝ့ၫ, အယီၩမွဲ နးယ့ၭဇဘ့လၭနီၪ, လဂ့ၩ.

၂ စဎွၩ 2 Kings 10

1 တၭ စအၫဟၭ အဖိၪခွၫ အီၪလၧစမ့ရအၫ အဖၧၩ့ နွ့ၫဆံၫလီၫ. စယံဟုၫ ကွ့ၭ လံၬလဖၪတၭ, ဖ့ၪယုဝ့ၫ လၧစမ့ရအၫ လၧယံၭစရ့လၭ အၦဒိၪဖၭဒိၪ အအီၪ, လၧၦၥုၪ့က့ၭၥၭၡါ အအီၪနီၪ, ဒဲလၧၦလၧအယိ စအၫဟၭ အဖိၪလဖၪတၭ, စံၭဝ့ၫဒၪ, 2 ထီးလံၬလဘံၪ့ယီၩ အ့ၪထီၩ့လၧနၥံၪ အအီၪတၭ, မွဲနၥံၪအကဆါ အဖိၪခွၫလဖၪ အီၪလၧနၥံၪအၥိၭ, ဒဲလဲၪ့ၥုၭလဖၪ, ဒဲကၥ့ၪလဖၪ, ဒဲဒိၩ့ အီၪလၧအခိၪဒၧၩ့လဖျိၪ့ဆ့, ဒဲစူၪဝဲၩ အီၪလၧနၥံၪအၥိၭတၭ, 3 အၪ့ဎၬယိ နၥံၪ အကဆါ အဖိၪခွၫ လၧအဂ့ၩထုၬ, ကြၨၭထုၬလဂၩတၭ, အီၪက့ၪထၪ့ လၧအဖါ အလးဆီၩ့ဆီ အဖၫ့ခိၪတၭ, ဒုၭၥုၭ လၧနၥံၪ အကဆါ အၡၩဂံၪ့ဖိၪ အဂးနီၪဆံၭ. 4 မွဲလါနၫ့ဘိၩ အဝ့ၫၥံၪ ၥၭမဲၪဆၧ ဒိၪဒိၪလ့ၬတၭ, စံၭဝ့ၫဒၪ, ယိခွါ, စဎွၩ နံၫဂၩ ဆၧၫ့ထုၪ့ လၧအမ့ၬယၫ လၥ့ၪဘၪတၭ, ပဝ့ၫဒၪယီၩ ပမိဆၧၫ့ထုၪ့ ဘဲၫၥ့ၪလဲၪ. 5 တၭ ၦလၧအပၧၩ့ဂံၪ့လဂၩ, ဒဲၦလၧအပၧၩ့ဒိၩ့လဂၩ, ၦၥုၪ့က့ၭၥၭၡါဆ့, ဒဲၦယိထဲၩ့ခွါထဲၩ့ ဖိၪဒံၩဖိၪၥၪလဖၪနီၪ အၪ့မၧၫ့လၩ့ ဆၧ လၧစယံဟုၫအအီၪတၭ, စံၭဝ့ၫဒၪ ပမွဲ နခ့ၫနၡၩတၭ, ပမိမၩ ကယဲ ဆၧလၧနအၪ့မၧၫ့ပၧၩ ထီးအလူၬ, ပမိအီၪက့ၪလၩ့ စဎွၩ နးဂၩအ့ၬ. မၩနဝ့ၫ ဆၧလၧအဂ့ၩ လၧနမ့ၬၥၪဖၧၩ့ ဆံၭ. 6 ထီးနီၪလဖၧၫ့ အဝ့ၫဒၪ ကွ့ၭလံၬ နံၫဖၧၫ့လဖၧၫ့တၭ, စံၭဝ့ၫဒၪ, နၥံၪ အ့ၪအီၪလၧယဂး, နၥံၪ အ့ၪခိၭနၪယလူ တၭ, မၩန့ နၥံၪ အကဆါ အဖိၪခွၫလဖၪ အခိၪဎွံၪတၭ, ကဲဂီၩခိၬ လၧအဆၧၫ့အထီယီၩ, ဂဲၫ လၧယအီၪလၧယံၭစရ့လၭ အဖၧၩ့ဆံၭ. (တၭ ၦပၧၩ့စဎွၩအဖိၪခွၫ နွ့ၫဆံၫနီၪ အီၪဝ့ၫ လၧဒိၩ့အၦဒိၪလဖၪ လၧအလုအၪ့ အဝ့ၫၥံၪအၥိၭလီၫ.) 7 ထီးလံၬလဘံၪ့နီၪ ထီၩ့ဝ့ၫလၧအဝ့ၫၥံၪ အအီၪတၭ, ဆၧမၩအၥၭ လၧအဝ့ၫၥံၪ မၩန့ စဎွၩအဖိၪခွၫလဖၪတၭ, မၩၥံၫ ၦနွ့ၫဆံၫတၭ, ဒုၭနုၬ အခိၪဎွံၪလဖၪ လၧဒၩ့ဖၧၩ့တၭ, ဖ့ၪယုဝ့ၫ လၧယံၭစရ့လၭ လီၫ. 8 အၥီၫ့လဂၩ ဂဲၫဝ့ၫတၭ, လီၩဘၪ အဝ့ၫ, စံၭဝ့ၫဒၪ, ၦဂဲၫဆိၬစဎွၩအဖိၪခွၫလဖၪ အခိၪဎွံၪလီၫ. အဝ့ၫဒၪစံၭ, အီၪက့ၪလၩ့ အဝ့ၫၥံၪ လၧအပိၩ့ နးနံၫပိၩ့ လၧဆၧလ့ၩနုၬ လၧတရၫ့ဖၧၩ့ ထီးမုဆဲၪ့ထၪ့နီၪဆံၭ. 9 မုဆဲၪ့ထၪ့နီၪ ဆၧမၩအၥၭ လၧအစဲၪ့ထၪ့ဝ့ၫတၭ, ဆၧၫ့ထုၪ့ စံၭၦခမျၧး ထီးအလူၬ, နၥံၪမွဲ ၦအတီၩလီၫ. ယိခွါ, ယဝ့ၫဒၪယီၩ ယပိၩ့ထၪ့ ယကဆါ, ဒဲမၩၥံၫဝ့ၫလီၫ. မွဲပလၫ မၩၥံၫ ၦထီးအလူၬယီၩ လဂၩလဲၪ. 10 ၥ့ၪယၫတၡါ ဆၧလၧယဟိဝၩ အဆၧချဲၩ့ လၧယဟိဝၩချဲၩ့ လၧစအၫဟၭအဂံၪ့ အဂဲးအကၠီၪ့နီၪ လလၩ့ထ့ၬဘၪ လၧဂၪ့ခိၪ နးထံၪဘၪနီၪဆံၭ. အဂဲးဘဲၫယီၩ ယဟိဝၩ မၩ ဘဲၫအချဲၩ့ဆၧ လၧအခ့ၫအၡၩ စအံၫလဲယၫနီၪလီၫ. 11 တၭ စယံဟုၫ မၩၥံၫ ကယဲ ၦလၧအအီၪလၩ့ထး လၧစအၫဟၭ အၡၩဂံၪ့ဖိၪအကျၩ လၧယံၭစရ့လၭ အဖၧၩ့, ဒဲအၦဒိၪဖၭဒိၪလဖၪ ထီးအလူၬ, အဘူၭအထံး, ဒဲအၡၩလုဆၧလဖၪ ထီးအအီၪက့ၪလၩ့ထး လၧအဂး နးဂၩအ့ၬ. 12 အဝ့ၫဒၪ စဲၪ့ထၪ့ခွံၬတၭ, လ့ၩထီၩ့လၧစမ့ရအၫလီၫ. လၧအဝ့ၫဒၪ အီၪလၧၦထံၬၥိၪဆီၪ့အဂံၪ့ လၧဖၧၩ့ၥၭနဲၩ့ နီၪ, 13 စယံဟုၫ ဘၪခီၩ့ လၧယုဒၫအစဎွၩ အၫဟဇဲအၫ အထၧၫ့ဖုဝဲလဖၪတၭ, စံၭဝ့ၫဒၪ, နၥံၪဝ့ၫယီၩ နၥံၪမွဲ ၦလဖၪလဲၪ, အဝ့ၫၥံၪ စံၭဆၧၫ့ဆၧ, ပမွဲစအၫဟဇဲအၫ အထၧၫ့ဖုဝဲလဖၪတၭ, ပလ့ၩလၩ့ ဘဲၫၥိၭ ပမိချဲၩ့ဒုၪ့ စဎွၩအဖိၪ, ဒဲနးဎွၩမုၪ အဖိၪလဖၪလီၫ. 14 တၭ အဆၧစံၭဝ့ၫဒၪ, ဖီၪ့န့မၧၫ့ အဝ့ၫၥံၪဆံၭ. ၦလဖၪနီၪ ဖီၪ့န့မၧၫ့ အဝ့ၫၥံၪတၭ, မၩၥံၫဝ့ၫ လၧၦထံၬၥိၪဆီၪ့အဂံၪ့ အကမၫနဲၩ့ထံၭနီၪ, ၦလံဆံၫနံၫဂၩတၭ, အီၪက့ၪလၩ့ထးဝ့ၫ နးဂၩအ့ၬ. 15 အဝ့ၫဒၪ စဲၪ့ထၪ့ ထီးနီၪ, ဘၪခီၩ့ လၧစရံခၭ အဖိၪခွၫ စယီနဒၭလဂၩ ဂဲၫအၪ့ဂၬဝ့ၫတၭ, အဆၧချဲၩ့ဒုၪ့ဝ့ၫတၭ, စံၭဝ့ၫ, မွဲနၥၭတီၩ ဘဲၫယၥၭအီၪ လၧနၥၭအၥိၭနီၪဆ့ဧၪ. တၭ စယီနဒၭ စံၭဝ့ၫဒၪ, မွဲယူၭ. အ့ၪမွဲဘဲၫနီၪတၭ, ဖ့ၪလၫ့ယၧၩ လၧနစူၪဆံၭ. အဆၧဖ့ၪလၫ့ဝ့ၫ လၧအစူၪတၭ, ထုၭထၪ့ဝ့ၫ လၧအအီၪလၧလဲၪ့ၥုၭအဖၧၩ့ လီၫ. 16 စယံဟုၫ စံၭဝ့ၫဒၪ, ဂဲၫလၧယၥိၭတၭ, ဒၪဘၪ ယၥၭဆီၪ့ လၧယဟိဝၩ အဂးဆံၭ. တၭ ဒုၭထူၬ အဝ့ၫ လၧအလဲၪ့ၥုၭနီၪလီၫ. 17 ထီး အဂဲၫထီၩ့လၧစမ့ရအၫတၭ, မၩၥံၫ ကယဲ ၦလၧအအီၪလၩ့ထး ဘၪဆဲၫ့ လၧစအၫဟၭ လၧစမ့ရအၫအဖၧၩ့ ထီးအမၩဂၭဂီၩ့ခွံၬဝ့ၫ, ဘဲၫ ယဟိဝၩအလူ လၧအချဲၩ့ဝ့ၫ လၧစအံၫလဲယၫ အၥိၭနီၪလီၫ. 18 စယံဟုၫ ဒုၭအီၪကိၩ့အီၪကိၪ့ ၦခမျၧး ထီးအလူၬ တၭ, စံၭအဝ့ၫၥံၪ, စအၫဟၭ မၩ ဘၫအလၭ အဆၧ လဆံၭဖိၪလီၫ. အ့ၪမွဲ စယံဟုၫ မိမၩဝ့ၫ အၪအၪလ့ၬလီၫ. 19 တၭ ဘိၩ့နဲၪ့ယီၩ ကိၭန့ယၧၩ လၧဘၫအလၭ အမီၪ ထီးအလူၬ, အခ့ၫအၡၩ ထီးအလူၬ, ဒဲအၡၩလုဆၧ ထီးအလူၬဆံၭ. ဒုၭအီၪလၩ့ထး နးဂၩလဂ့ၩ, အဂဲးဘဲၫယီၩ ယအီၪလၧဆၧလုဖၭဒိၪ လၧဘၫအလၭ အဂးလီၫ. ၦလၧအလအီၪဘၪနီၪ မိမၧၫ့ဝ့ၫ နးဂၩအ့ၬ. တၭ စယံဟုၫ မၩဝ့ၫ လၧဆၧအၪ့လီၫ ဘဲၫၥိၭ အမိမၩၥံၫ ၦၡၩ ဘၩ ဘၫအလၭလဖၪနီၪလီၫ. 20 တၭ စယံဟုၫ စံၭဝ့ၫဒၪ, ကိၭထၪ့ ဆၧအီၪကီၪ့ဆံၫ့ဎံၪ လၧဘၫအလၭ အဂးဆံၭ. တၭ ၦၡၩ ကိၭထၪ့ဝ့ၫလီၫ. 21 စယံဟုၫ အၪ့မၧၫ့လၩ့ ဆၧ လၧအံၫစရ့လၭအကျၩ ထီးအလူၬတၭ, ၦလၧအဘၩဘၫအလၭလဖၪ ဂဲၫဝ့ၫ ထီးအလူၬတၭ, ၦလၧအလဂဲၫဘၪ အီၪလၩ့ထး နးဂၩအ့ၬ. အဝ့ၫၥံၪ ဂဲၫလၧဘၫအလၭ အဂံၪ့ဖၧၩ့တၭ ဘၫအလၭ အဂံၪ့ဎွ့ၩဝ့ၫ ထၧၫ့ဖျိၪ့ယၫလီၫ. 22 အဝ့ၫဒၪ စံၭ ၦလၧအပၧၩ့ဆၧကီၩ့ဆၧၥိၭ, ဂဲၫဆိၬ ဆၧအကီၩ့အၥိၭ လၧၦၡၩ ဘၩ ဘၫအလၭအဂး ထီးအလူၬ ဆံၭ. 23 တၭ အဝ့ၫဒၪ ဂဲၫဆိၬ ဆၧကီၩ့ဆၧၥိၭနီၪလီၫ. စယံဟုၫ ဒဲစရံခၭ အဖိၪခွၫ စယီနဒၭ လ့ၩနုၬဝ့ၫ လၧဘၫအလၭ အဂံၪ့ဖၧၩ့တၭ, စံၭၦလၧအဘၩဘၫအလၭလဖၪနီၪ, အၪ့ဎၬယိ ထံၫထံၫဆၭဆၭတၭ, ယိခွါ, ဘဲၫၥိၭ ယဟိဝၩ အခ့ၫအၡၩ ထီးအီၪဘၪလၧနၥံၪအကျၩ ထီးယီၩ နးဂၩလဂ့ၩ. မွဲအအီၪန့ၫ ၦဘၩဘၫအလၭၥံၪနီၪ ဆံၭ. 24 ထီးအဝ့ၫၥံၪ ဂဲၫနုၬ ဘဲၫၥိၭ အမိလုထၪ့ ဆၧလု ဒဲဆၧလုမ့ၪတၭ, စယံဟုၫ အီၪက့ၪလၩ့ ၦဎိၭဆံၫ လၧခီၫ့ တၭ, စံၭဝ့ၫဒၪ, ၦလၧယအီၪက့ၪ လၧနၥံၪအစူၪဖၧၩ့ အ့ၪဖီၩ့ဖျ့ၭ လဂၩဂၩတၭ, ၦလၧအဒုၭဖီၩ့ဖျ့ၭလဂၩနီၪ အဝ့ၫအၥၭမၧၫ့ လၧၦလဂၩနီၪ အၥၭမၧၫ့အဂးလီၫ. 25 ထီးၦလုထၪ့ ဆၧလုမ့ၪ ဂီၩ့တၭ, ဆၧမၩအၥၭ လၧစယံဟုၫ စံၭၦခိၭထၬဆၧ, ဒဲၦၥုၭအခိၪလဖၪ, လ့ၩနုၬ မၩၥံၫ အဝ့ၫၥံၪဆံၭ. ဒုၭဂဲၫထၪ့ နးဂၩလဂ့ၩ. တၭ အဝ့ၫၥံၪ ကျီၪ့ခွံၬဝ့ၫ လၧနၭအနါတၭ, ၦခိၭထၬဆၧ, ဒဲၦၥုၭဖိၪ အခိၪလဖၪ, ခွံၬၡိၭခွံၬ အဝ့ၫၥံၪတၭ, လ့ၩဝ့ၫ လၧဘၫအလၭ အဂံၪ့အဒိၩ့နီၪလီၫ. 26 အဝ့ၫၥံၪ ဂဲၫဆိၬထၪ့ခွံၬ ဆၧဂၩ့ၥံၪ အီၪဝ့ၫလၧဘၫအလၭ အဂံၪ့ဖၧၩ့တၭ, ဆူၭထၪ့ခွံၬဝ့ၫ လၧမ့ၪလီၫ. 27 မၩလၩ့ဘျ့ၭ ဘၫအလၭ အဆၧဂၩ့တၭ မၩလၩ့ဎီးခွံၬ ဘၫအလၭ အဂံၪ့တၭ, အီၪက့ၪဝ့ၫ လၧဂၭလိၫအလး ထီးမုဆၫလနံၩယီၩလီၫ. 28 စယံဟုၫ မၩဂၭဂီၩ့ခွံၬ ဘၫအလၭ လၧအံၫစရ့လၭ အဖၧၩ့ ဘဲၫနီၪၥိၭလီၫ. 29 မွဲလါနၫ့ဘိၩ စနံဘၭ အဖိၪခွၫ စယ့ၫရဘိအၫ့ လၧအဒုၭမၩ အံၫစရ့လၭ အဆၧဒဲၩဘၭ လဂၩနီၪ, စယံဟုၫ လီၩ့ဖိၬ အခဲၫ့, ဘဲၫၦစံၭဆၧအၥိၭ, ချီဖိၪထီၫ့ၥံၪ လၧအအီၪဝ့ၫ လၧဘ့ၫ၁လၭ အဖၧၩ့, ဒဲလၧဒၫ့အဖၧၩ့လီၫ. 30 ယဟိဝၩ စံၭစယံဟုၫ, မွဲနမၩ ဆၧဂ့ၩ လၧနမၩဆၧတီၩ လၧယမ့ၬယၫ, ဒဲမၩ စအၫဟၭ အဂံၪ့ဖိၪ ဘဲၫ ကယဲ ဆၧလၧအအီၪဝ့ၫ လၧယၥၭခံဖၧၩ့တၭ, နဖိၪ မိဆၧၫ့နၩ့ လၧအံၫစရ့လၭ အလးဆီၩ့ဆီနီၪ ထီၩ့လၩ့ လၧလံဆိၩ လဆိၩလီၫ. 31 အ့ၪမွဲ စယံဟုၫ ထီးလၩ့အၥၭ ဘဲၫၥိၭ အမိလ့ၩ လၧယဟိဝၩ အံၫစရ့လၭအယွၩ အဆၧၥီၪ့ဆၧၥၫ့ အဖၧၩ့, လၧအၥၭ ထၧၫ့ဖျိၪ့ယၫအ့ၬ. စဲၪ့ဒၪ စယ့ၫရဘိအၫ့ လၧအဒုၭမၩ အံၫစရ့လၭ လၧဆၧဒဲၩဘၭလဂၩနီၪ အဆၧဒဲၩဘၭအ့ၬ. 32 ဆၧလၧမုနံၩလဖၪနီၪ ယဟိဝၩ ဒၪ့ထ့ၬခွံၬၥၫ့ အံၫစရ့လၭလီၫ. တၭ စဟၭဇအ့လၭ ကျီၪ့ခွံၬဝ့ၫ လၧအံၫစရ့လၭ အခးနဲၩ့ အဖၧၩ့ ထီးအလူၬလီၫ. 33 လၧယီၫဒၫ့ လၧမုထၪ့လခီၫ ကယဲ ဂၪ့ခိၪ ဘၪဆဲၫ့ လၧဂံလအၭ, ၦဂၭဖိၪ, ဒဲၦရုဘံၫ့ဖိၪ, ဒဲၦမနၭစ့ၫဖိၪ လၧအရိအၧၫ လၧအအီၪဝ့ၫ လၧထံၫ အၫနၫ့နဲၩ့, ဖိးလၧဂံလအၭ, ဒဲဘၫၡၫ့လီၫ. 34 တၭ ဆၧအီၪလၩ့ထး ဘၪဆဲၫ့ လၧစယံဟုၫ ဒဲကယဲ ဆၧလၧအမၩဝ့ၫ, ဒဲကယဲ ဆၧအစီၩ့အမၩ့နီၪ, ကွ့ၭအၥၭ လၧအံၫစရ့လၭ အစဎွၩ အလံၬကွ့ၭနဲၪ့ဆၧ အဖၧၩ့ နီၪ, မွဲအ့ၬဧၪ. 35 စယံဟုၫ မံၫဝ့ၫ လၧအဖါလဖၪ အၥိၭ တၭ, ၦခုၪ့လၩ့ဘၧၩ့ခွံၬဝ့ၫ လၧစမ့ရအၫအဖၧၩ့လီၫ. တၭ အဖိၪခွၫ စယဟိအဟၭ ကဲၪစဎွၩ လၧအလးလီၫ. 36 တၭ မုနံၩလဖၪ လၧစယံဟုၫ ကဲၪစဎွၩ လၧအံၫစရ့လၭ အဖၫ့ခိၪ လၧစမ့ရအၫအဖၧၩ့နီၪ, မွဲနံၫဆံၫဎိၭနံၪ့လီၫ.

၂ စဎွၩ 2 Kings 11

1 ထီးစအၫဟဇဲအၫ အမိ နးအၭ၁လဲအၫ လဂၩ ဒၪဘၪ လၧအဖိၪခွၫ ၥံၫဝ့ၫတၭ; ဂဲထုၪ့ မၩဂၭဂီၩ့ စဎွၩအချံၫအၥၪ ထီးအလူၬလီၫ. 2 အ့ၪမွဲ စဎွၩယိရၫ့ အဖိၪမုၪ, စအၫဟဇဲအၫ အထၧၫ့ဖုဝဲမုၪ နးယဟီၭၡဘၫ လဂၩ မၩန့ စအၫဟဇဲအၫ အဖိၪခွၫ စယိအၭတၭ, အၪ့ဂူၪန့ဝ့ၫ လၧစဎွၩ အဖိၪခွၫ လၧအဘၪ ဆၧမၩၥံၫဝ့ၫ အကျၩတၭ, အီၪက့ၪၥူၪခွံၬဝ့ၫဒၪ, ဒဲအၡၩ ဒုၭအၪ့နူ လဂၩဆ့ လၧလးမံၫလဖၪ အဒူၭဖၧၩ့ဘံၭခွံၬ လၧနးအၭ၁လဲအၫ အမ့ၬယၫ တၭ, ဘၪ ဆၧမၩၥံၫဝ့ၫအ့ၬ. 3 တၭ အဝ့ၫ ဒၪဘၪဆၧအီၪက့ၪၥူၪခွံၬဝ့ၫ လၧယဟိဝၩ အဂံၪ့ဖၧၩ့ ဎူၫနံၪ့လီၫ. တၭ နးအၭ၁လဲအၫနီၪ ကဲၪထၪ့ နးဎွၩမုၪ လၧခးအဖၫ့ခိၪလီၫ. 4 နွ့ၫနံၪ့လနံၪ့နီၪ စယဟီအဒၫ အၪ့မၧၫ့လၩ့ ဆၧတၭ, ဂဲၫဆိၬ ၦအယၩၥံၪ အၦဒိၪလဖၪ, ဒဲၦၥုၭခိၪလဖၪ, ဒဲၦခိၭထၬဆၧလဖၪတၭ, ဒုၭလ့ၩနုၬဝ့ၫ လၧယဟိဝၩ အဂံၪ့ဖၧၩ့တၭ, အုၩ့လၩ့ဆၧ လၧအဝ့ၫၥံၪတၭ, ဒုၭဆိၪလၩ့အၥၭ လၧယဟိဝၩ အဂံၪ့ဖၧၩ့တၭ, ဒုၭနဲၪဝ့ၫ လၧစဎွၩ အဖိၪခွၫလီၫ. 5 တၭ မၪလူၬအဝ့ၫၥံၪ, စံၭဝ့ၫဒၪ, အယီၩမွဲ ဆၧလၧနၥံၪ မိဘၪမၩလမံၩ့, နၥံၪဝ့ၫဒၪ, ၥၧၫ့ဒီၪ့ လဒီၪ့ လၧအလ့ၩနုၬ လၧမးၥံၫအနံၩလဖၪ, မိဘၪ ကဲၪထၪ့ ၦခိၭဆၧ လၧစဎွၩအဂံၪ့အဂး, 6 ၦၥၧၫ့ဒီၪ့လဒီၪ့ မိဘၪအီၪလၧတရၫ့စၧၫ အခၪ့ထံၭတၭ, ၦၥၧၫ့ဒီၪ့လဒီၪ့ မိဘၪ အီၪလၧတရၫ့ လၧၦခိၭထၬဆၧ အချိၫ့တၭ, နၥံၪ မိဘၪခိၭ ဂံၪ့အဆၧခိၭ ဘဲၫၥိၭ အထီးဘၪ ဆၧဘုၪ့ဖိးဝ့ၫ လဂ့ၩလီၫ. 7 တၭ ၦလၧအစဲၪ့ထၪ့ လၧမးၥံၫအနံၩ ထီးအလူၬ အကျၩနီၪ, နံၫဒီၪ့ မိဘၪခိၭ ယဟိဝၩအဂံၪ့ လၧစဎွၩ အနဲၩ့ထံၭ ဝၬဝၬနီၪလီၫ. 8 နၥံၪ မိဘၪ ဝၩ့ထၬ စဎွၩ ဝၬဖီၩ့ဝ့ၫ လဂၩလၧအစူၪဝဲၩ အီၪလၧအစူၪဖၧၩ့, လဂၩလၧအစူၪဝဲၩ လၧအစူၪဖၧၩ့တၭ, ၦလၧအလ့ၩနုၬ လၧဆၧအဂဲးလဖၪ လၧအဖၧၩ့နီၪ, မၩၥံၫဝ့ၫဆံၭ. ထီးစဎွၩ အ့ၪစဲၪ့ထၪ့တၭ, ထီးအဂဲၫနုၬတၭ, အီၪနၥံၪဝ့ၫ လၧစဎွၩအၥိၭနီၪဆံၭ. 9 ၦအယၩၥံၪ အခိၪလဖၪနီၪ, မၩဝ့ၫ ဘဲၫကယဲ ဆၧလၧၦလုဆၧ စယဟီအဒၫ မၪလူၬဝ့ၫ အၥိၭနီၪလီၫ. အဝ့ၫၥံၪ မၩန့ ၦလၧအဂဲၫနုၬ လၧမးၥံၫအနံၩ ဆုၬဆုၬ, ဒဲၦလၧအစဲၪ့ထၪ့ လၧမးၥံၫအနံၩတၭ, ဂဲၫလၧၦလုဆၧအဒိၪ စယဟီအဒၫ အအီၪလီၫ. 10 တၭ ၦလုဆၧလဂၩနီၪ ဖ့ၪလၫ့ ၦအယၩၥံၪအခိၪလဖၪ လၧစဎွၩဒၫဝံၭ အဖၩ့ၥံၪ, ဒဲအထၩ့ဖံၭၥံၪ, လၧအအီၪဝ့ၫ လၧယဟိဝၩ အဂံၪ့ဖၧၩ့လီၫ. 11 ၦခိၭထၬဆၧ ဆၧၫ့ထုၪ့ဝ့ၫ လဂၩ အီၪလၧအစူၪဝဲၩ လၧအစူၪဖၧၩ့တၭ, အီၪဝၬဖီၩ့ စဎွၩ လၧဆၧလုဂံၪ့ အနိၪ့စူၪထွ့ၪ, ဖိးလၧဆၧလုဂံၪ့ အနိၪ့စူၪစ့ၪ, လၧဆၧလုအလး ဒဲဆၧလုဂံၪ့ အနဲၩ့လီၫ. 12 အဝ့ၫ ဂဲၫဆိၬ စဎွၩ အဖိၪခွၫတၭ, ဒုၭချုၬဝ့ၫ လၧ၁ရဖူၩတၭ, အီၪက့ၪ ဆၧအုၩ့လၩ့တၭ; ဒုၭကဲၪ အဝ့ၫ လၧစဎွၩ ဂုၪဝ့ၫနီၪတၭ, အဝ့ၫၥံၪ ဒဲၩအစူၪတၭ, စံၭဝ့ၫဒၪ, မွဲစဎွၩ မၧၫ့ဝ့ၫဆံၭ. 13 ထီး နးအၭ၁လဲအၫနီၪ, နါဂၧၫ့ ၦခိၭထၬဆၧ, ဒဲၦခမျၧးအၥီၫ တၭ, ဂဲၫဝ့ၫ လၧၦခမျၧး အအီၪ လၧယဟိဝၩ အဂံၪ့ဖၧၩ့ လီၫ. 14 ထီးအယိဝ့ၫတၭ, ယိခွါ, စဎွၩ ဆၧၫ့ထုၪ့ဝ့ၫ လၧအလးထၪ့ထီၫ, ဘဲၫဆၧအထူၫအရူၫ အၥိၭနီၪတၭ, ၦဒိၪလဖၪ, ဒဲၦအူၪခွ့ၩလဖၪ အီၪဝ့ၫ လၧစဎွၩအနဲၩ့ထံၭ လီၫ. ခးအၡၩခမျၧး ထီးအလူၬနီၪ ၥုၪ့ထိၬၥၭထိၬတၭ, အူၪခွ့ၩလီၫ. နးအၭ၁လဲအၫ ၡၫ့အဆဲၫ့တၭ, ကိၭၡၭထၪ့, ဆၧပိၩ့ထၪ့ဖီၩ! ဆၧပိၩ့ထၪ့ဖီၩ! 15 တၭ ၦလုဆၧ စယဟီအဒၫ မၪလူၬ ၦအယၩၥံၪ အခိၪလဖၪ, ၦၥုၭမုခမျၧး အခိၪလဖၪတၭ, စံၭဝ့ၫ, နၫ့ထၪ့ခွံၬ အဝ့ၫ လၧအဂဲးလဖၪအချိၫ့တၭ, ၦလၧအလီၩ့ဝ့ၫလဖၪနီၪ မၩၥံၫဝ့ၫ လၧနၭဆံၭ. အဂဲးဘဲၫယီၩ ၦလုဆၧ စံၭယူၭ, မွဲနၥံၪ ထီးမၩၥံၫ အဝ့ၫ လၧယဟိဝၩ အဂံၪ့ဖၧၩ့ လဂ့ၩ. 16 ၦလဖၪ အီၪက့ၪအစူၪ လၧအလီၩ့တၭ, လ့ၩဝ့ၫ လၧဖၧၩ့ၥၭ လၧကၥ့ၪလဖၪ ဂဲၫနုၬဝ့ၫ လၧစဎွၩအဂံၪ့တၭ ဘၪ ဆၧမၩၥံၫဝ့ၫ ထီးနီၪလီၫ. 17 တၭ စယဟီအဒၫ မၩ ဆၧအုၩ့လၩ့ လၧယဟိဝၩ, ဒဲစဎွၩ ဒဲၦခမျၧး, ဘဲၫၥိၭ အဝ့ၫၥံၪ မိကဲၪထၪ့ ယဟိဝၩ အၡၩခမျၧးလီၫ. တၭ ဒုၭအုၩ့လၩ့ဆၧ လၧစဎွၩ ဒဲၦခမျၧး အဘိၩ့ဆၧၩ့ဆ့လီၫ. 18 ခးအၡၩခမျၧး ထီးအလူၬနီၪ လ့ၩနုၬ လၧဘၫအလၭ အဂံၪ့ဖၧၩ့တၭ, မၩလၩ့ဎီးဝ့ၫတၭ, မၩခါလၩ့ဘျ့ၭ အဆၧလုအလး, ဒဲအဆၧဂၩ့လဖၪတၭ, မၩၥံၫ ဘၫအလၭ အၡၩလုဆၧ စမၭတၫ့ လၧဆၧလုလးလဖၪ အမ့ၬယၫလီၫ. တၭ ၦလုဆၧနီၪ အီၪက့ၪလၩ့ ၦဒိၪဖၭဒိၪလဖၪ လၧယဟိဝၩအဂံၪ့ အဖၫ့ခိၪလီၫ. 19 အဝ့ၫဒၪ မၩန့ ၦအယၩၥံၪ အၦဒိၪလဖၪ, ဒဲၦၥုၭခိၪလဖၪ ဒဲၦခိၭထၬဆၧလဖၪ, ဒဲခးအၡၩခမျၧး ထီးအလူၬတၭ, ဂဲၫဆိၬခွံၬ စဎွၩ လၧယဟိဝၩအဂံၪ့တၭ, ဂဲၫလၧဖၧၩ့ၥၭ ဘၪ စဎွၩအဂံၪ့ လၧအၡၩခိၭထၬဆၧ အတရၫ့လီၫ. တၭ အဝ့ၫဒၪ ဆၧၫ့နၩ့ဝ့ၫ လၧစဎွၩလဖၪ အလးဆီၩ့ဆီ အဖၫ့ခိၪလီၫ. 20 တၭခးအၡၩခမျၧး ထီးအလူၬ ၥုၪ့ထိၬၥၭထိၬတၭ, ဒိၩ့ အီၪဂုးဖုးဝ့ၫလီၫ. ၦမၩၥံၫ နးအၭ၁လဲအၫ လၧနၭ လၧစဎွၩအဂံၪ့ အနဲၩ့နီၪလီၫ. 21 လၧစယဟိအၭ ကဲၪထၪ့ၥၫ့ စဎွၩနီၪ အၥၭအီၪနွ့ၫနံၪ့ လီၫ.

၂ စဎွၩ 2 Kings 12

1 စယံဟုၫ အနံၪ့ နွ့ၫနံၪ့လနံၪ့နီၪ, စယဟိအၭ ကဲၪၥၫ့ စဎွၩတၭ, ကဲၪစဎွၩ လၧယရုစလံၫ့ အဖၧၩ့ အနံၪ့ လံဆံၫလီၫ. အမိအမံၩ့မွဲ နးဇံၫဘဲအၫ ဘၪဆဲၫ့ လၧဘံအၧၫၡံဘၫလီၫ. 2 တၭ ကယဲ မုနံၩ လၧၦလုဆၧ စယဟီအဒၫ ၥီၪ့ထဲၩ့ၥၫ့ထဲၩ့ဝ့ၫနီၪ စယဟိအၭ မၩ ဆၧအတီၩ လၧယဟိဝၩ အမ့ၬယၫလီၫ. 3 လါနၫ့နီၪ ဆၧၥုၭခွံၬ ဆၧအလးထၪ့ထီၫလဖၪအ့ၬ. ၦခမျၧး လုထၪ့ဒံၭ ဆၧတၭ, ဆူၭခဲၩ ဆၧနၧၫ့မၧၫ့ လၧဆၧအလးထၪ့ထီၫလဖၪလီၫ. 4 တၭ စယဟိအၭ စံၭၦလုဆၧလဖၪ, ကယဲ စ့ၩ ဘၪဆဲၫ့ လၧဆၧဆံၫ့ဎံၪလဖၪ လၧအဘၪ ဆၧဂဲၫဆိၬဝ့ၫ လၧယဟိဝၩ အဂံၪ့ဖၧၩ့, ၦအစ့ၩ လၧအလ့ၩဖီၩ့ဆၧ ဆုၬဆုၬ, စ့ၩ လၧဆၧအီၪက့ၪဝ့ၫ လၧအၥၭလဖၪအဂး ဆုၬဆုၬ, ကယဲ စ့ၩလၧအဂဲၫထၪ့ လၧၦၡၩ အၥၭခံဖၧၩ့ ဘဲၫၥိၭ အမိဂဲၫဆိၬဝ့ၫ လၧယဟိဝၩအဂံၪ့ ထီးအလူၬနီၪ, 5 မွဲၦလုဆၧလဖၪ မၩန့ဝ့ၫ လဂၩလၧအထံၩအၥိၭ, လဂၩလၧအထံၩအၥိၭတၭ; မွဲအမၩဂ့ၩထၪ့ထဲၩ့ ဆၧဖိး လၧဂံၪ့ဖၧၩ့, ထီးဒၪအဒၪန့ ဆၧဖိး လစီၪ့လါလါနီၪဆံၭ. 6 တၭ လၧစယဟိအၭ အနံၪ့ နံၫဆံၫၥၧၫ့နံၪ့ လနံၪ့နီၪ, ဆၧမၩအၥၭ လၧၦလုဆၧလဖၪ မၩဂ့ၩထၪ့ထဲၩ့ဒံၭ ဂံၪ့အဖိးဒံၭအ့ၬ. 7 တၭ စဎွၩ ယဟိအၭ ကိၭန့ ၦလုဆၧ စယဟီအဒၫ ဒဲၦလုဆၧလဖၪတၭ, စံၭအဝ့ၫၥံၪ, နၥံၪ လမၩဂ့ၩထၪ့ထဲၩ့ဘၪ ဂံၪ့အဆၧဖိးနီၪ မွဲဘၪလဲၪ. ဘိၩ့နဲၪ့ယီၩ မၩန့လၧၩ့ စ့ၩလၧနၥံၪအထံၩအၥိၭ လဂ့ၩ, အ့ၪမွဲ ဖ့ၪလၫ့ လၧဂံၪ့ဖိးအဂးနီၪဆံၭ. 8 တၭ ၦလုဆၧလဖၪ ဒိၭန့လၧၩ့ စ့ၩ လၧၦခမျၧးမွဲဂ့ၩ, မၩဂ့ၩထၪ့ထဲၩ့ ဂံၪ့အဂး လၧဆၧဘုၪ့ဖိးၥံၪနီၪ မွဲဂ့ၩ, အုၩ့လၩ့ဝ့ၫအ့ၬ. 9 အ့ၪမွဲ ၦလုဆၧ စယဟီအဒၫ မၩန့ တလၫ လဖျိၪ့တၭ, ဖျံၭဖိးဝ့ၫ လၧအဖၫ့ခိၪတၭ, အီၪက့ၪဝ့ၫ လၧဆၧလုလး အနဲၩ့ထံၭ, လၧစူၪထွ့ၪလခီၫ ထီးၦလ့ၩနုၬ လၧယဟိဝၩ အဂံၪ့ဖၧၩ့လီၫ. ၦလုဆၧလဖၪ လၧအပၧၩ့ဘၪ တရၫ့နီၪ ဒုၭနုၬ ကယဲ စ့ၩ လၧၦဂဲၫဆိၬဝ့ၫ လၧယဟိဝၩ အဂံၪ့ဖၧၩ့ ထီးအလူၬလီၫ. 10 ထီးအဒၪဘၪ လၧစ့ၩ အီၪလၧတလၫဖၧၩ့နီၪ အၪဘံၪ့ တၭ, ဆၧမၩအၥၭ လၧစဎွၩ အၡၩကွ့ၭလံၬ, ဒဲၦလုဆၧအခိၪ ဂဲၫထၪ့တၭ, ဘီၪ့ထၪ့ဝ့ၫတၭ, ဝံထၪ့နၬထၪ့ စ့ၩ လၧအဒၪဝ့ၫ လၧယဟိဝၩ အဂံၪ့ဖၧၩ့နီၪလီၫ. 11 စ့ၩ ဘၪ ဝံထၪ့အၥၭနီၪ အဝ့ၫၥံၪ ဖ့ၪလၫ့ဝ့ၫ လၧၦမၩဆၧမၩလဖၪ လၧယဟိဝၩအဂံၪ့လီၫ. အဝ့ၫၥံၪနီၪ ဖ့ၪလၫ့ထဲၩ့ဝ့ၫ လၧၦလဲၬ၁မါၥံၪ, ဒဲၦၥုၪ့ဆၧၥံၪ လၧအမၩထဲၩ့ ယဟိဝၩအဂံၪ့လီၫ. 12 ဒဲလၧၦပၠၩ့၁မါၥံၪ, ဒဲလၧၦစိၭဖျၩ လိးၥံၪနီၪ, ဒဲဘဲၫၥိၭ ၦမိဎွ့ၩၥံၪ့ၥံၪ, လိးၥံၪ ဘၪစိၭဖျၩ အၥၭ လၧအမိမၩဂ့ၩထၪ့ထဲၩ့ ဆၧဖိး လၧယဟိဝၩ အဂံၪ့ဖၧၩ့, ဒဲလၧကယဲ ဆၧအဂး လၧအဖ့ၪလၫ့ဝ့ၫ လၧအဂံၪ့အဂး ဘဲၫအမိမၩဂ့ၩထၪ့ထဲၩ့ဝ့ၫလီၫ. 13 မွဲလါနၫ့တၭ လိၫ့စ့ၩမွဲဂ့ၩ, ထၭထံၬမ့ၪမွဲဂ့ၩ, ထွ့ၫၥံၪမွဲဂ့ၩ, ခွ့ၩၥံၪမွဲဂ့ၩ, ထွ့ၫထီၫ့မွဲဂ့ၩ, ထွ့ၫစ့ၩလမံၩ့မံၩ့မွဲဂ့ၩ, ၦၡၩ မၩကဲၪထၪ့န့ဝ့ၫ လၧစ့ၩ လၧၦဂဲၫဆိၬဝ့ၫ လၧယဟိဝၩအဂံၪ့နီၪ အ့ၬ. 14 အ့ၪမွဲ အဝ့ၫၥံၪ ဖ့ၪလၫ့ဝ့ၫ လၧၦမၩဆၧလဖၪ, ဒဲမၩဂ့ၩထၪ့ထဲၩ့ ယဟိဝၩအဂံၪ့ လၧဆၧနီၪလီၫ. 15 လၧနီၪအမ့ၬယၫ ၦလဖၪ လၧအဝ့ၫၥံၪ ဖ့ၪလၫ့ စ့ၩ လၧအစူၪဖၧၩ့ ဘဲၫၥိၭ အဝ့ၫၥံၪ မိဖ့ၪလၫ့ထဲၩ့ ၦမၩဆၧလဖၪနီၪ, အဝ့ၫၥံၪ ဒိၭန့ ဆရၫ့ လၧအအီၪအ့ၬ. အဂဲးဘဲၫယီၩ အဝ့ၫၥံၪနီၪ မၩဝ့ၫ လၧအလူတီၩလီၫ. 16 တၭ စ့ၩ ဘၪဆဲၫ့ လၧဆၧအမၪ, ဒဲစ့ၩ ဘၪဆဲၫ့ လၧဆၧဒဲၩဘၭနီၪ ၦဂဲၫဆိၬ လၧယဟိဝၩ အဂံၪ့ဖၧၩ့အ့ၬ. မွဲၦလုဆၧလဖၪ အဆၧလီၫ. 17 ထီးနီၪလဖၧၫ့ စံရအၫ အစဎွၩ ဟၭဇအ့လၭ လ့ၩထၪ့ တၭ, ဒုၭဆၧ လၧဂၫၥၭတၭ, မၩန့ဝ့ၫလီၫ. တၭ စဟၭဇအ့လၭ အီၪက့ၪအမ့ၬ လၧအမိလ့ၩထၪ့ လၧယရုစလံၫ့လီၫ. 18 တၭ ယုဒၫအစဎွၩ ယဟိအၭ အၪ့မၩန့ ကယဲ ဆၧဆံၫ့ဎံၪလဖၪ လၧအဖါၥံၪ, ယုဒၫ အစဎွၩလဖၪ, စယဟီၡဖၭ, ဒဲစယိရၫ့, ဒဲအၫဟဇဲအၫလဖၪ မၩဘိၪ့ဝ့ၫ အဆၧဒၪဝ့ၫ လၧအအီၪက့ၪဆံၫ့ဎံၪဝ့ၫ, ဒဲကယဲ ထီၫ့ၥံၪလွ့ၫၥံၪ လၧအဒၪန့ဝ့ၫ လၧဆၧအီၪကီၪ့အလးလဖၪ လၧယဟိဝၩ အဂံၪ့ဖၧၩ့ ဒဲလၧစဎွၩအဂံၪ့ဖၧၩ့ ထီးအလူၬတၭ, ဖ့ၪယုဝ့ၫ လၧစံရအၫ အစဎွၩ ဟၭဇအ့လၭလီၫ. တၭ အဝ့ၫဒၪ စဲၪ့ထၪ့ခွံၬ လၧယရုစလံၫ့လီၫ. 19 တၭ ဆၧအီၪလၩ့ထး ဘၪဆဲၫ့ လၧစယိအၭ, ဒဲကယဲ ဆၧလၧအမၩဝ့ၫ ထီးအလူၬနီၪ, ကွ့ၭအၥၭ လၧယုဒၫ အစဎွၩ အလံၬကွ့ၭနဲၪ့ဆၧ အဖၧၩ့နီၪ, မွဲအ့ၬဧၪ, 20 အခ့ၫအၡၩလဖၪ ဂဲထုၪ့ ထၫ့ဒၩဝ့ၫတၭ, အုၩ့လၩ့လိၬအၥၭတၭ, မၩၥံၫ စယဟိအၭ လၧမံလိၫ အဂံၪ့ဖၧၩ့ လၧဆၧလ့ၩလၩ့ လၧစံလၫလီၫ. 21 တၭ စၡံၭမအၭ အဖိၪခွၫ စယီၭဇခၫ, ဒဲစၡိမၧၫ့ အဖိၪခွၫ စယဟိဇဘၭ, အခ့ၫအၡၩလဖၪ ကျီၪ့ခွံၬဝ့ၫတၭ, ၥံၫဝ့ၫလီၫ. ၦခုၪ့လၩ့ဘၧၩ့ခွံၬဝ့ၫ လၧအဖါလဖၪအၥိၭ လၧစဒၫဝံၭ အဒိၩ့ဖၧၩ့ တၭ, အဖိၪခွၫ စအၫမဇဲအၫ ကဲၪထၪ့ စဎွၩ လၧအလးနီၪလီၫ.

၂ စဎွၩ 2 Kings 13

1 လၧယုဒၫ အစဎွၩ အၫဟဇဲအၫ အဖိၪခွၫ စယိအၭ အနံၪ့ နံၫဆံၫၥၧၫ့နံၪ့ အဖၧၩ့နီၪ စယံဟုၫ အဖိၪခွၫ စယဟိအဟၭ ကဲၪထၪ့ စဎွၩ လၧအံၫစရ့လၭ အဖၫ့ခိၪ လၧစမ့ရအၫ အဖၧၩ့တၭ, ပၧၩ့ဆၧ လဆံၫနွ့ၫနံၪ့လီၫ. 2 အဝ့ၫ မၩ ဆၧအၧၩ့ လၧယဟိဝၩ အမ့ၬယၫတၭ, လီၩ့ စနံဘၭ အဖိၪခွၫ စယ့ၫရဘိအၫ့ လၧအဒုၭမၩ အံၫစရ့လၭ လၧဆၧဒဲၩဘၭ လဂၩ အဆၧဒဲၩဘၭလီၫ. စဲၪ့ဒၪဝ့ၫအ့ၬ. 3 ယဟိဝၩ အၥၭထၪ့ ခဲၩထၪ့ဘၪ အံၫစရ့လၭတၭ, အဝ့ၫဒၪ ဖ့ၪလၫ့ခွံၬ အဝ့ၫၥံၪ လၧစံရအၫ အစဎွၩ ဟၭဇအ့လၭ အစူၪဖၧၩ့, ဒဲလၧစဟၭဇအ့လၭ အဖိၪခွၫ စဘံၫ့ဟၫဒၭ အစူၪဖၧၩ့ အမုနံၩ ထီးအလူၬလီၫ. 4 စယဟိအဟၭ အၪ့ကံၩ့အၪ့ယၫ ယဟိဝၩတၭ, ယဟိဝၩ ခိၭနၪအလူလီၫ. အဂဲးဘဲၫယီၩ ဒၪဘၪဝ့ၫ လၧအံၫစရ့လၭ အဆၧၡၪ့ဆၧနၭလီၫ. အဂဲးဘဲၫယီၩ စံရအၫ အစဎွၩ မၩနၭမၩၡၪ့ဝ့ၫလီၫ. 5 (ယဟိဝၩ ဖ့ၪလၫ့ အံၫစရ့လၭ လၧဆၧမၩဖီၩ့မၩဖျ့ၭဝ့ၫတၭ, အဝ့ၫၥံၪနီၪ စဲၪ့ထၪ့ခွံၬ လၧၦစံရအၫဖိၪ အစူၪဖၧၩ့တၭ, ၦအံၫစရ့လၭဖိၪ အီၪဝ့ၫ လၧအတဲၩလဖၪ အဖၧၩ့, ဘဲၫလၧအၥၫ့ လၧအခၪ့ထံၭအၥိၭ နီၪလီၫ. 6 မွဲလါနၫ့ဘိၩ စဲၪ့ဒၪ စယ့ၫရဘိအၫ့ လၧအဒုၭမၩ အံၫစရ့လၭ လၧဆၧဒဲၩဘၭလဂၩ အၡၩဂံၪ့ဖိၪ အဆၧဒဲၩဘၭအ့ၬ. လ့ၩဝ့ၫ လၧအဖၧၩ့တၭ, အၡ့ရိၫ အီၪဒံၭဆ့ လၧစမ့ရအၫ အဖၧၩ့နီၪလီၫ.) 7 အဝ့ၫဒၪ အီၪက့ၪလၩ့ထးဝ့ၫ လၧၦခမျၧးအကျၩ လၧစယဟိအဟၭ အဂးန့ၫ ၦကၥ့ၪၥုၭ ယဲဆံၫ, ဒဲလဲၪ့ၥုၭ ဆံၫခိၪ, ဒဲၦခၪ့ၥုၭ လလၬ လီၫ. အဂဲးဘဲၫယီၩ, စံရအၫ အစဎွၩ မၩဂၭဂီၩ့ဝ့ၫတၭ အီၪက့ၪဝ့ၫ ဘဲၫဆၧယဲးဘုၪ အဆၧဘံၪၥိၭ အၥိၭနီၪလီၫ. 8 တၭ ဆၧအီၪလၩ့ထး ဘၪဆဲၫ့ လၧစယဟိအဟၭ, ဒဲကယဲ ဆၧလၧအမၩဝ့ၫ, ဒဲအစီၩ့အမၩ့နီၪ ကွ့ၭအၥၭ လၧအံၫစရ့လၭ အစဎွၩ အလံၬကွ့ၭနဲၪ့ဆၧ အဖၧၩ့နီၪ, မွဲအ့ၬဧၪ. 9 တၭ စယဟိအဟၭ မံၫဝ့ၫ လၧအဖါလဖၪ အၥိၭတၭ, ၦခုၪ့လၩ့ဘၧၩ့ခွံၬဝ့ၫ လၧစမ့ရအၫ အဖၧၩ့တၭ, အဖိၪခွၫ စယိအၭ ကဲၪထၪ့စဎွၩ လၧအလးနီၪလီၫ. 10 လၧယုဒၫ အစဎွၩ ယိအၭ အနံၪ့ ၥၧၫ့ဆံၫနွ့ၫနံၪ့လနံၪ့ အဖၧၩ့နီၪ, စယဟိအဟၭ အဖိၪခွၫ စယဟိအၭ ကဲၪထၪ့ စဎွၩ လၧအံၫစရ့လၭ အဖၫ့ခိၪ လၧစမ့ရအၫ အဖၧၩ့ တၭ, ပၧၩ့ဆၧ လဆံၫဎူၫနံၪ့လီၫ. 11 အဝ့ၫဒၪ မၩ ဆၧအၧၩ့ လၧယဟိဝၩ အမ့ၬယၫတၭ, စဲၪ့ဒၪ စနံဘၭ အဖိၪခွၫ စယ့ၫရဘိအၫ့ လၧအဒုၭမၩ အံၫစရ့လၭ လၧဆၧဒဲၩဘၭ လဂၩ အဆၧဒဲၩဘၭနီၪ နးမံၩ့အ့ၬ. လ့ၩဝ့ၫ လၧအဖၧၩ့လီၫ. 12 ဆၧအီၪလၩ့ထး ဘၪဆဲၫ့ လၧစယဟိအၭ, ဒဲကယဲ ဆၧလၧအမၩဝ့ၫ, ဒဲအစီၩ့အမၩ့ လၧအဒုၭဆၧထၫ့ဒၩ ယုဒၫအစဎွၩ အၫမဇဲအၫနီၪ, ကွ့ၭအၥၭ လၧအံၫစရ့လၭ အလံၬကွ့ၭနဲၪ့ဆၧ အဖၧၩ့နီၪ, မွဲအ့ၬဧၪ. 13 တၭ စယိအၭ မံၫဝ့ၫ လၧအဖါလဖၪအၥိၭတၭ, စယ့ၫရဘိအၫ့ ဆၧၫ့နၩ့ လၧအလးဆီၩ့ဆီ အဖၫ့ခိၪတၭ, စယိအၭ ဘၪ ဆၧခုၪ့လၩ့ဘၧၩ့ဝ့ၫ လၧစမ့ရအၫ အဖၧၩ့ အီၪလၧအံၫစရ့လၭ အစဎွၩၥံၪ အၥိၭလီၫ. 14 စအံၫလဲၡၫ အဆၧၥံၫ. စအံၫလဲၡၫ ဆၫဝ့ၫ လၧဆၧဆၫ လၧအၥံၫဝ့ၫ လၧအကၠီၩ့တၭ, အံၫစရ့လၭ အစဎွၩ စယိအၭ ဂဲၫလၩ့ လၧအအီၪတၭ, ဂၪ့ဝ့ၫ လၧအမ့ၬ အဖၫ့ခိၪတၭ, စံၭဝ့ၫဒၪ, ယဖါဧ့, ယဖါဧ့, အံၫစရ့လၭ အလဲၪ့ကၥ့ၪ, ဒဲအကၥ့ၪၥုၭဧ့, 15 စအံၫလဲၡၫ စံၭဝ့ၫ, မၩန့ ချံၪ ဒဲဖျါလဖၪဆံၭ, တၭ အဆၧမၩန့ ချံၪ ဒဲဖျါလဖၪနီၪလီၫ. 16 စံၭအံၫစရ့လၭ အစဎွၩ, အီၪက့ၪ နစူၪ လၧချံၪ အဖၫ့ခိၪဆံၭ. တၭ အဆၧအီၪက့ၪ အစူၪလီၫ. တၭ စအံၫလဲၡၫ အီၪက့ၪ အစူၪ လၧစဎွၩအစူၪ အဖၫ့ခိၪလီၫ. 17 တၭ စံၭဝ့ၫဒၪ ဝဲထၪ့ တရၫ့လံၩ လၧမုထၪ့လခီၫဆံၭ. စအံၫလဲၡၫစံၭ, ခၭဆၧဘီၪ, တၭ အဆၧခၭဝ့ၫလီၫ. တၭ စံၭဝ့ၫဒၪ, ယဟိဝၩ အဆၧမၩဖီၩ့ဖျ့ၭ အဖျါလဘံၪ့, ဒဲဆၧမၩဖီၩ့ဖျ့ၭ လၧစံရအၫ အဖျါ လီၫ. အဂဲးဘဲၫယီၩ နမိကျီၪ့ခွံၬ ၦစံရအၫဖိၪ လၧအၫဖံၭ အဖၧၩ့ ထီးနမၩလူၬဝ့ၫလီၫ. 18 တၭ စံၭဝ့ၫဒၪ မၩန့ ဖျါလဖၪဆံၭ. တၭ အဆၧမၩန့ဝ့ၫလီၫ. တၭ စံၭအံၫစရ့လၭ အစဎွၩ, ထး ဂၪ့ခိၪဆံၭ. တၭ အဆၧထးဝ့ၫ ၥၧၫ့ဖၧၫ့တၭ အီၪပထုၬဝ့ၫလီၫ. 19 ယွၩအၡၩ ၥၭထၪ့ဝ့ၫတၭ, စံၭဝ့ၫဒၪ, ဂ့ၩ လၧနထးဆၧ ယဲဖၧၫ့ဎူၫဖၧၫ့လီၫ. ထီးနီၪလဖၧၫ့ နမိထးဘၪ စံရအၫ ထီးနမၩလူၬဝ့ၫလီၫ. အ့ၪမွဲ ဘိၩ့နဲၪ့ယီၩ နမိထး စံရအၫ ၥၧၫ့ဖၧၫ့လီၫ. 20 စအံၫလဲၡၫ ၥံၫဝ့ၫတၭ, ၦခုၪ့လၩ့ဘၧၩ့ခွံၬဝ့ၫလီၫ. တၭ ၦမိအၭဖိၪ အဒီၪ့လဖၪ, ဂဲၫနုၬဆီၪ့ လၧခးဖၧၩ့ လၧနံၪ့ထၪ့ၥၫ့နီၪလီၫ. 21 တၭ ၦခုၪ့လၩ့ဘၧၩ့ၦလဂၩ အဘိၩ့ဘၭနီၪ, ယိခွါ, ဆၧမၩအၥၭ လၧအဒၪဘၪ ၦလဒီၪ့တၭ, ခွံၬလၩ့ ၦလဂၩနီၪ လၧစအံၫလဲၡၫ အၥွၪခိၪဖၧၩ့တၭ, ထီးၦဆဲၩလၩ့ဝ့ၫတၭ, ဘၪထံၭ လၧစအံၫလဲၡၫ အဎွံၪလဖၪနီၪ မၧၫ့ထၪ့ထဲၩ့ဝ့ၫတၭ, ဆၧၫ့ထုၪ့ထၪ့ဝ့ၫ လၧအခၪ့လီၫ. 22 စံရအၫ အစဎွၩ ဟၭဇအ့လၭ မၩအၧၩ့မၩနၭ အံၫစရ့လၭ လၧစယဟိအဟၭ အမုနံၩ ထီးအလူၬအဖၧၩ့ လီၫ. 23 ယဟိဝၩ မၩခိးမၩတၩ အဝ့ၫၥံၪ, အၥၭအီၪ အဝ့ၫၥံၪတၭ, ယိမ့ၬဝ့ၫ လၧအဆၧအုၩ့လၩ့ လၧစအၫဘြဟၫ့, ဒဲစအံစၭ, ဒဲစယၫကူၭအကၠီၩ့ လမၩဂၭဂီၩ့ဘၪ အဝ့ၫၥံၪတၭ, ခွံၬၡိၭခွံၬဝ့ၫ လၧအမ့ၬယၫအ့ၬ. 24 စံရအၫ အစဎွၩ ဟၭစအ့လၭ ၥံၫဝ့ၫတၭ, အဖိၪခွၫ စဘံၫ့ဟၫဒၭ ကဲၪထၪ့ စဎွၩ လၧအလးနီၪလီၫ. 25 တၭ စယဟိအဟၭ အဖိၪခွၫ စယဟိအၭ မၩန့ထဲၩ့ ဒိၩ့လဖၪ, လၧစဟၭဇအ့လၭ အဖိၪခွၫ စဘံၫ့ဟၫဒၭ အစူၪဖၧၩ့ လၧအမၩန့ လၧအဖါ စယဟိအဟၭ အစူၪဖၧၩ့ လၧဆၧဒုၭၥုၭလီၫ. တၭ စယိအၭ မၩစၪဝ့ၫ ၥၧၫ့ဖၧၫ့တၭ, မၩန့ထဲၩ့ အံၫစရ့လၭ အဒိၩ့လဖၪနီၪလီၫ.

၂ စဎွၩ 2 Kings 14

1 လၧအံၫစရ့လၭ အစဎွၩ စယဟိအဟၭ အဖိၪခွၫ စယိအၭ အနံၪ့ နံၫနံၪ့လနံၪ့ အဖၧၩ့နီၪ, ယုဒၫ အစဎွၩ ယိအၭ အဖိၪခွၫ စအၫမဇဲအၫ ကဲၪထၪ့စဎွၩလီၫ. 2 ထီးအကဲၪၥၫ့ စဎွၩနီၪ အၥၭၡါ နံၫဆံၫယဲနံၪ့တၭ, ကဲၪစဎွၩ လၧယရုစလံၫ့ အဖၧၩ့ နံၫဆံၫခွံၫနံၪ့လီၫ. အမိအမံၩ့မွဲ နးယဟိအၭဒၫ့ လၧယရုစလံၫ့လီၫ. 3 အဝ့ၫနီၪ မၩဆၧတီၩဆၧလီၩ့ လၧယဟိဝၩ အမ့ၬယၫ လါနၫ့ဘိၩ, မၩဝ့ၫ ဘဲၫအဖါ စဒၫဝံၭ အၥိၭအ့ၬ. မွဲအမၩဝ့ၫ ဘဲၫအဖါစယိအၭ မၩဝ့ၫအၥိၭနီၪလီၫ. 4 မွဲလါနၫ့ဘဲၫနီၪတၭ, ဆၧၥုၭခွံၬ အလးထၪ့ထီၫလဖၪအ့ၬ. ၦခမျၧး လုထၪ့ဒံၭ ဆၧတၭ, ဆူၭခဲၩဒံၭ ဆၧနၧၫ့မၧၫ့ လၧဆၧအလးထၪ့ထီၫ အဖၫ့ခိၪနီၪလီၫ. 5 တၭ ထီးအဘၩ့အမုး အီၪဂုးအီၪခၧၫ့ လၧအစူၪဖၧၩ့တၭ, ဆၧမၩအၥၭ လၧအမၩၥံၫ အခ့ၫအၡၩလဖၪ, လၧအမၩၥံၫ အဝ့ၫဒၪအဖါနီၪလီၫ. 6 အ့ၪမွဲ ၦမၩၥံၫဆၧ အဖိၪအလံၩလဖၪနီၪ မၩၥံၫဝ့ၫအ့ၬ. ဘဲၫဆၧကွ့ၭအၥၭ လၧစမိစ့ၭ အဆၧၥီၪ့ဆၧၥၫ့ အလံၬဖၧၩ့အၥိၭ, ထီးယဟိဝၩ မၪလူၬဆၧ စံၭဝ့ၫဒၪ, ဖါလဖၪ ဘၪ ဆၧမၩၥံၫဝ့ၫ လၧဖိၪလဖၪ အကၠီၩ့အ့ၬ. ဒဲဖိၪလဖၪ ဘၪ ဆၧမၩၥံၫဝ့ၫ လၧဖါလဖၪ အကၠီၩ့ဆ့အ့ၬ. အ့ၪမွဲ ၦမိဘၪၥံၫ လၧအဆၧဒဲၩဘၭ ဒၪဝ့ၫအကၠီၩ့နီၪ ကိၭဂၩဒ့ၭ ဆုၬဆုၬလီၫ. 7 အဝ့ၫဒၪ မၩၥံၫ ၦအံဒၧၫ့ဖိၪ လလၬ လၧခိၪလီၩ့ ထံၫလၪ အဆူၭဖၧၩ့တၭ, လၧအဒုၭဆၧအဖၧၩ့နီၪ, မၩန့ စံလၫတၭ, ဖျိၬအမံၩ့ လၧယီၭၥၪအ့လၭ ထီးမုဆၫလနံၩယီၩလီၫ. 8 ထီးနီၪလဖၧၫ့ စအၫမဇဲအၫ အၪ့မၧၫ့လၩ့ အၥီၫ့လဖၪ လၧအံၫစရ့လၭ အစဎွၩ ယံဟုၫ အဖိၪခွၫ စယဟိအဟၭ အဖိၪခွၫ စယိအၭတၭ, စံၭဝ့ၫဒၪ, ဂဲၫဘီၪ, မွဲပယိလိၬပမ့ၬဆံၭ. 9 တၭ အံၫစရ့လၭ အစဎွၩ ယဟိအၭ အၪ့မၧၫ့လၩ့ ဆၧ လၧယုဒၫ အစဎွၩ အၫမဇဲအၫနီၪ, စံၭဝ့ၫဒၪ, ဆၧဆူၪ လၧလံၭဘနၧၫ့ အလီၩ့, အၪ့မၧၫ့လၩ့ ဆၧ လၧၥံၪ့ၡိၫအ့ရ့ၭ လၧလံၭဘနၧၫ့ အလီၩ့တၭ, စံၭဝ့ၫဒၪ, ဖ့ၪလၫ့ နဖိၪမုၪ လၧယဖိၪခွၫအမၫ အဂးဆံၭ. တၭ ဆၧဖိၪဆၧဎါအမံၩ့ လၧလံၭဘနၧၫ့ အလီၩ့ လဒုၩလ့ၩဆၧ တၭ ယဲးထဲးလၩ့ ဆၧဆူၪနီၪလီၫ. 10 နကျီၪ့ခွံၬယူၭ အံဒၧၫ့ တၡါယူၭတၭ နၥၭ အီၪက့ၪထၪ့ထီၫနၧၩလီၫ. အီၪက့ၪဖိၪလိၫနၥၭတၭ, အီၪဒၪဆၧ လၧနဂံၪ့ဆံၭ. နမိမၩဆၧ လၧနဆၧအၧၩ့အဂးတၭ လၩ့ထံၩဖါ နဝ့ၫဒၪ, ဒဲယုဒၫ အီၪလၧနၥိၭနီၪ မွဲဘၪလဲၪ. 11 အ့ၪမွဲ စအၫမဇဲအၫ ခိၭနၪဆၧအ့ၬ. အခိးမွဲ အံၫစရ့လၭ အစဎွၩ ယဟိအၭ လ့ၩထၪ့တၭ, အဝ့ၫဒၪ ဒဲယုဒၫအစဎွၩ အၫမဇဲအၫ ယိလိၬ အမ့ၬ လၧဘ့ၭ၁ၡ့မ့ၭ ဘၪဆဲၫ့ လၧယုဒၫလီၫ. 12 ယုဒၫ ဘၪ ဆၧမၩနၧၩ့မၩစၪဝ့ၫ လၧအံၫစရ့လၭ အမ့ၬယၫ တၭ, ၦစဲၪ့ထၪ့ခွံၬ လဂၩလၧအတဲၩဒၪဝ့ၫ, လဂၩလၧအတဲၩဒၪဝ့ၫနီၪလီၫ. 13 အံၫစရ့လၭ အစဎွၩ ယဟိအၭ မၩန့ ယုဒၫ အစဎွၩ, စအၫမဇဲအၫ, စယိအၭ အဖိၪခွၫ စအၫဟဇဲအၫ အဖိၪခွၫ, လၧဘ့ၭ၁ၡ့မ့ၭ အဖၧၩ့တၭ, ဂဲၫဝ့ၫ လၧယရုစလံၫ့တၭ, မၩလၩ့ဎီး ယရုစလံၫ့ အခိၪဒၧၩ့ အဖျါလံယၩ, လၧတရၫ့ အံဖြံၫ့ ထီၩ့လၧဆၧအနိၪ့ အတရၫ့လီၫ. 14 တၭ မၩန့ ထီၫ့ၥံၪလွ့ၫၥံၪ, ဒဲကျိၪၥံၪစ့ၩၥံၪ ထီးအလူၬ, ဒဲဆၧအဎၧၩ့အဎီ လၧအဒၪန့ဝ့ၫ လၧယဟိဝၩ အဂံၪ့ဖၧၩ့ ထီးအလူၬ, ဒဲဆၧလူဒိၪဎွ့ၩဒိၪ, လၧစဎွၩ အဂံၪ့ဖၧၩ့ ဒဲဆၧလၧၦပီၩ့လၩ့ဝ့ၫလဖၪတၭ, ထဲၩ့ကဒၩထဲၩ့ဝ့ၫ လၧစမ့ရအၫနီၪလီၫ. 15 ဆၧအီၪလၩ့ထး ဘၪဆဲၫ့ လၧစယဟိအၭ, ကယဲ ဆၧလၧအမၩဝ့ၫ, ဒဲအစီၩ့အမၩ့, ဒဲဒုၭၥုၭ လၧယုဒၫ အစဎွၩ အၫမဇဲအၫ အဂဲးအကၠီၪ့နီၪ ကွ့ၭအၥၭ လၧအံၫစရ့လၭ အစဎွၩ အလံၬကွ့ၭနဲၪ့ဆၧ အဖၧၩ့နီၪ, မွဲအ့ၬဧၪ. 16 စယဟိအၭ မံၫဝ့ၫ လၧအဖါၥံၪ အၥိၭတၭ, ဘၪ ဆၧခုၪ့လၩ့ဘၧၩ့ဝ့ၫ လၧစမ့ရအၫ အဖၧၩ့ အီၪလၧအံၫစရ့လၭ အစဎွၩလဖၪ အၥိၭတၭ, အဖိၪခွၫ စယ့ၫရဘိအၫ့ ကဲၪထၪ့ စဎွၩ လၧအလးနီၪလီၫ. 17 တၭ ယုဒၫ အစဎွၩ စယိအၭ အဖိၪခွၫ စအၫမဇဲအၫ, မၧၫ့ဒံၭဝ့ၫ လၧအံၫစရ့လၭ အစဎွၩ ယဟိအဟၭ အဖိၪခွၫ စယဟိအၭ ၥံၫဝ့ၫ အလးခဲၫ့နီၪ လဆံၫယဲနံၪ့လီၫ. 18 တၭ ဆၧအီၪလၩ့ထး ဘၪဆဲၫ့ လၧစအၫမဇဲအၫ ကွ့ၭအၥၭ လၧယုဒၫ အစဎွၩၥံၪ အလံၬကွ့ၭနဲၪ့ဆၧ အဖၧၩ့နီၪ, မွဲအ့ၬဧၪ. 19 ၦကိၪ့ဆၧအၧၩ့ ထၫ့ဒၩဝ့ၫ လၧယရုစလံၫ့ အဖၧၩ့တၭ, အဝ့ၫဒၪ စဲၪ့ဝ့ၫ လၧလၫခံၭတၭ, အဝ့ၫၥံၪ အၪ့မၧၫ့လၩ့ ၦလီၩ့အဝ့ၫ ထီၩ့လၧလၫခံၭတၭ, မၩၥံၫဝ့ၫ ထီးနီၪလီၫ. 20 ၦဂဲၫဆိၬဝ့ၫ လၧကၥ့ၪ အလီၩ့တၭ, ခုၪ့လၩ့ဘၧၩ့ခွံၬဝ့ၫ လၧယရုစလံၫ့အဖၧၩ့ လၧအဖါၥံၪအၥိၭ လၧစဒၫဝံၭ အဒိၩ့ဖၧၩ့လီၫ. 21 ယုဒၫ အၡၩခမျၧး ထီးအလူၬ မၩန့ စအၭဇရဲအၫ လၧအၥၭအီၪ လဆံၫဎူၫနံၪ့ လဂၩတၭ, အီၪက့ၪဝ့ၫ လၧစဎွၩ လၧအဖါ စအၫမဇဲအၫ အလးနီၪလီၫ. 22 အဝ့ၫဒၪ မၩဂ့ၩထၪ့ထဲၩ့ အံလၫတၭ, မၩန့ထဲၩ့ဝ့ၫ လၧယုဒၫအဂး တၭ, လၧဆၧနီၪ အလးခဲၫ့ စဎွၩ မံၫ လၧအဖါၥံၪအၥိၭ လီၫ. 23 လၧယုဒၫ အစဎွၩ ယိအၭ အဖိၪခွၫ စအၫမဇဲအၫ အနံၪ့ လဆံၫယဲနံၪ့လနံၪ့ အဖၧၩ့နီၪ, အံၫစရ့လၭ, အစဎွၩ ယိအၭ အဖိၪခွၫ စယ့ၫရဘိအၫ့ ကဲၪၥၫ့ စဎွၩ လၧစမ့ရအၫ လံဆံၫလနံၪ့လီၫ. 24 အဝ့ၫဒၪ မၩဆၧအၧၩ့ လၧယဟိဝၩ အမ့ၬယၫတၭ, စဲၪ့ဒၪခွံၬ စနံဘၭ အဖိၪခွၫ စယ့ၫရဘိအၫ့ လၧအဒုၭမၩ အံၫစရ့လၭ, လၧဆၧဒဲၩဘၭ လဂၩ အဆၧဒဲၩဘၭအ့ၬ. 25 အဝ့ၫမၩန့ထဲၩ့ အံၫစရ့လၭ အခးနဲၩ့ လၧဆၧလ့ၩနုၬ လၧဟၫမၭ ထီၩ့လၧဆၧပျၩ့ဖၧၩ့ အမၫဆမံၭ, ဘဲၫယဟိဝၩ အံၫစရ့လၭအယွၩ အလူ လၧအချဲၩ့ဝ့ၫ လၧအခ့ၫအၡၩ, စအမံၭတ့ၫ အဖိၪခွၫ စယိနၫ, မီၪ, လၧအဘၪဆဲၫ့ လၧဂၫၥၭဟံဖၧၫ အစူၪဖၧၩ့ အၥိၭနီၪလီၫ. 26 အဂဲးဘဲၫယီၩ ယဟိဝၩ ဒၪဘၪ အံၫစရ့လၭ အဆၧနၭဆၧၡၪ့ နၭမၬလီၫ. အဂဲးဘဲၫယီၩ ၦလၧအဘၪ ဆၧဒုၭထၬဝ့ၫ လအီၪ, ဒဲၦအီၪလၩ့ထး လအီၪ, ဒဲၦမၩဘိၭမၩဆၧၩ့ လၧအံၫစရ့လၭအဂး အီၪနးဂၩအ့ၬ. 27 တၭ ယဟိဝၩ စံၭ လၧအမိထူၭခွံၬ အံၫစရ့လၭ အမံၩ့ လၧမူၭခိၪ အဖၫ့လၬ မွဲအ့ၬ. မွဲအမၩဖီၩ့မၩဖျ့ၭဝ့ၫ လၧစယိအၭ အဖိၪခွၫ စယ့ၫရဘိအၫ့ အစူၪဖၧၩ့နီၪလီၫ. 28 ဆၧအီၪလၩ့ထး ဘၪဆဲၫ့ လၧစယ့ၫရဘိအၫ့, ဒဲကယဲ ဆၧလၧအမၩဝ့ၫ ဒဲအစီၩ့အမၩ့ လၧအဒုၭဆၧတၭ, မၩန့ထဲၩ့ ဒမၭစကၧၭ, ဒဲဟၫမၭ ဘၪဆဲၫ့ လၧယုဒၫ လၧအံၫစရ့လၭအဂးနီၪ, ကွ့ၭအၥၭ လၧအံၫစရ့လၭ အစဎွၩ အလံၬကွ့ၭနဲၪ့ဆၧ အဖၧၩ့နီၪ, မွဲအ့ၬဧၪ. 29 တၭ စယ့ၫရဘိအၫ့ မံၫဝ့ၫ လၧအဖါၥံၪ အၥိၭ လၧအံၫစရ့လၭ အစဎွၩလဖၪ အၥိၭတၭ, အဖိၪခွၫ စဇၭခရဲအၫ ကဲၪထၪ့စဎွၩ လၧအလးနီၪလီၫ.

၂ စဎွၩ 2 Kings 15

1 လၧအံၫစရ့လၭ အစဎွၩ ယ့ၫရဘိအၫ့ အနံၪ့ နံၫဆံၫနွ့ၫနံၪ့ အဖၧၩ့နီၪ ယုဒၫ အစဎွၩ အၫမဇဲအၫ အဖိၪခွၫ စအၭဇရဲအၫ ကဲၪထၪ့ၥၫ့ စဎွၩလီၫ. 2 လၧအကဲၪၥၫ့ စဎွၩနီၪ အၥၭအီၪ လဆံၫဎူၫနံၪ့တၭ, ကဲၪစဎွၩ လၧယရုစလံၫ့ အဖၧၩ့ ယဲဆံၫနံၫနံၪ့လီၫ. အမိအမံၩ့မွဲ နးယ့ၭကလဲအၫ လၧယရုစလံၫ့လီၫ. 3 အဝ့ၫ မၩဆၧအဂ့ၩ လၧယဟိဝၩ အမ့ၬယၫ, ဘဲၫကယဲ ဆၧလၧအဖါ စအၫမဇဲအၫ မၩဝ့ၫအၥိၭနီၪလီၫ. 4 မွဲလါနၫ့ဘိၩ ၥုၭခွံၬ ဆၧအလးထၪ့ထီၫလဖၪအ့ၬ. ၦခမျၧး လုထၪ့ဒံၭ ဆၧ, ဒဲဆူၭခဲၩဒံၭ ဆၧနၧၫ့မၧၫ့ လၧဆၧအလးထၪ့ထီၫလဖၪ အဖၫ့ခိၪ နီၪလီၫ. 5 ယဟိဝၩ ထး စဎွၩတၭ, အဝ့ၫ ကဲၪထၪ့ ၦခံၫထူၬဆၫအၧၩ့ ထီးမုလနံၩ လၧအၥံၫလီၫ. တၭ အီၪဝ့ၫ လၧဆၧဆၫ အဂံၪ့ဖၧၩ့လီၫ. စဎွၩ အဖိၪခွၫ စယိၥၫ့ အီၪဝ့ၫ လၧဂံၪ့အဖၫ့ခိၪတၭ စ့ၩရၫ့ ခးအၡၩခမျၧးလီၫ. 6 တၭ ဆၧအီၪလၩ့ထး ဘၪဆဲၫ့ လၧစအၭဇရဲအၫ, ဒဲကယဲ ဆၧလၧအမၩဝ့ၫ ထီးအလူၬနီၪ ကွ့ၭအၥၭ လၧယုဒၫ အစဎွၩ အလံၬကွ့ၭနဲၪ့ဆၧ အဖၧၩ့နီၪ, မွဲအ့ၬဧၪ. 7 စအၭဇရဲအၫ မံၫဝ့ၫ လၧအဖါၥံၪ အၥိၭတၭ, ၦခုၪ့လၩ့ဘၧၩ့ခွံၬဝ့ၫ လၧအဖါၥံၪအၥိၭ လၧစဒၫဝံၭ အဒိၩ့ဖၧၩ့ တၭ, အဖိၪခွၫ စယိၥၫ့ ကဲၪထၪ့စဎွၩ လၧအလးနီၪလီၫ. 8 လၧယုဒၫ အစဎွၩ အၭဇရဲအၫ အနံၪ့ ၥၧၫ့ဆံၫဎိၭနံၪ့ လနံၪ့အဖၧၩ့နီၪ, စယ့ၫရဘိအၫ့ အဖိၪခွၫ စဇၭခရဲအၫ ကဲၪထၪ့ စဎွၩ လၧအံၫစရ့လၭ အဖၫ့ခိၪ လၧစမ့ရအၫအဖၧၩ့ လၩဎူၫဘံၪ့လီၫ. 9 အဝ့ၫဒၪ မၩဆၧအၧၩ့ လၧယဟိဝၩ အမ့ၬယၫ ဘဲၫအဖါလဖၪ မၩဝ့ၫအၥိၭနီၪလီၫ. တၭ စဲၪ့ဒၪ စနံဘၭ အဖိၪခွၫ စယ့ၫရဘိအၫ့ လၧအဒုၭမၩ အံၫစရ့လၭ လၧဆၧဒဲၩဘၭ လဂၩ အဆၧဒဲၩဘၭအ့ၬ. 10 တၭ စယၫဘံၭ အဖိၪခွၫ စၡၫလၧၫ့ ကိၪ့ ဆၧအၧၩ့ထၫ့ဒၩဝ့ၫတၭ, ကျီၪ့ခွံၬဝ့ၫ လၧၦခမျၧး အမ့ၬယၫ, မၩၥံၫဝ့ၫ တၭ, ကဲၪထၪ့ စဎွၩ လၧအလးလီၫ. 11 တၭ ဆၧအီၪလၩ့ထး ဘၪဆဲၫ့ လၧစဇၭခရဲအၫနီၪ, ယိခွါ, ကွ့ၭအၥၭ လၧအံၫစရ့လၭ အစဎွၩ အလံၬကွ့ၭနဲၪ့ဆၧ အဖၧၩ့နီၪလီၫ. 12 အယီၩမွဲ ယဟိဝၩအလူ လၧအချဲၩ့ဆၧ လၧစယံဟုၫတၭ, စံၭဝ့ၫဒၪ, နဖိၪခွၫ မိဆၧၫ့နၩ့ လၧအံၫစရ့လၭ အလးဆီၩ့ဆီ အဖၫ့ခိၪ ထီးအဎွ့ၩထၪ့ လံဆိၩလဆိၩနီၪလီၫ. တၭ ဆၧမၩအၥၭဘဲၫနီၪလီၫ. 13 လၧယုဒၫ အစဎွၩ အၧၭဇဲအၫ အနံၪ့ ၥၧၫ့ဆံၫခွံၫနံၪ့ လနံၪ့အဖၧၩ့နီၪ, စယၫဘံၭ အဖိၪခွၫ စၡၫလၧၫ့ ကဲၪထၪ့ၥၫ့ စဎွၩတၭ, ပၧၩ့ဆၧ လၧစမ့ရအၫ အဖၧၩ့ ဎွ့ၩထၪ့ လၩလဘံၪ့လီၫ. 14 တၭ စဂၫဒံၫ အဖိၪခွၫ စမံၫ့နဟံၫ့ စဲၪ့ထၪ့ခွံၬ လၧတၧဇၫတၭ, ဂဲၫထီၩ့ဝ့ၫ လၧစမ့ရအၫတၭ, ကျီၪ့ခွံၬ စယၫဘံၭ အဖိၪခွၫ စၡၫလၧၫ့ လၧစမ့ရအၫ အဖၧၩ့ တၭ, မၩၥံၫဝ့ၫတၭ, ကဲၪထၪ့ စဎွၩ လၧအလးနီၪလီၫ. 15 တၭ ဆၧအီၪလၩ့ထး ဘၪဆဲၫ့ လၧစၡၫလၧၫ့, ဒဲအဆၧကိၪ့အၧၩ့ လၧအကိၪ့ဝ့ၫနီၪ, ယိခွါ, ကွ့ၭအၥၭ လၧအံၫစရ့လၭ အစဎွၩ အလံၬကွ့ၭနဲၪ့ဆၧ အဖၧၩ့နီၪလီၫ. 16 ထီးနီၪလဖၧၫ့ စမံၫ့နဟံၫ့ ကျီၪ့ခွံၬ တံပစၫ, ဒဲကယဲ ၦလၧအအီၪဝ့ၫ လၧအဖၧၩ့, ဒဲခးအီၪဝ့ၫ လၧအနဲၩ့ထံၭ လၧတၧဇၫလီၫ. အဂဲးဘဲၫယီၩ ၦၡၩ ဝဲထၪ့ဆၧအ့ၬ. မၩအၥၭဘဲၫနီၪတၭ အဝ့ၫဒၪ ကျီၪ့ခွံၬဝ့ၫလီၫ. တၭ ၦမုၪ လၧအဒၧၩ့ ထီးအလူၬနီၪ ဎွ့ၭဖၭဝ့ၫဒၪလီၫ. 17 လၧယုဒၫ အစဎွၩ အၭဇရဲအၫ အနံၪ့ ၥၧၫ့ဆံၫခွံၫနံၪ့ လနံၪ့အဖၧၩ့နီၪ, စဂၭဒံၫ အဖိၪခွၫ စမံၫ့နဟံၫ့ ကဲၪထၪ့ၥၫ့ စဎွၩ လၧအံၫစရ့လၭ အဖၫ့ခိၪတၭ, ပၧၩ့ဆၧ ဆံၫနံၪ့ လၧစမ့ရအၫ အဖၧၩ့လီၫ. 18 အဝ့ၫဒၪ မၩဆၧအၧၩ့ လၧယဟိဝၩ အမ့ၬယၫလီၫ. လဆိၩဒၪအဝ့ၫနီၪ စဲၪ့ဒၪ စနံဘၭ အဖိၪခွၫ စယ့ၫရဘိအၫ့ လၧအဒုၭမၩ အံၫစရ့လၭ လၧဆၧဒဲၩဘၭ လဂၩ အဆၧဒဲၩဘၭအ့ၬ. 19 အစံရအၫ အစဎွၩ ပုလၭ ဂဲၫထၫ့ဒၩ ထံၫၥံၪခးၥံၪတၭ, စမံၫ့နဟံၫ့ ဖ့ၪလၫ့ စပုလၭ လၧစ့ၩ အကံကၫ လထီၫ့, ဘဲၫၥိၭ အဝ့ၫၥံၪအစူၪ မိအီၪလၧအၥိၭ, ဘဲၫၥိၭ အမိဒုၭအီၪဂုးအီၪခၧၫ့ ဘၩ့မုး လၧအစူၪဖၧၩ့လီၫ. 20 တၭ စမံၫ့နဟံၫ့ မၩန့ဆီၪ့ စ့ၩ လၧအံၫစရ့လၭ ဒဲလၧကယဲ ၦအထူၭအလၧၫ့ အၪ, လဂၩစ့ၩၡက့လၭယဲဆံၫ, လဂၩစ့ၩၡက့လၭယဲဆံၫ, ဘဲၫၥိၭ အမိဖ့ၪလၫ့ အစံရအၫ အစဎွၩလီၫ. အစံရအၫ အစဎွၩ ထဲၩ့ကဒၩထဲၩ့တၭ, အီၪဝ့ၫ လၧခးဖၧၩ့နီၪ အ့ၬ. 21 တၭ ဆၧအီၪလၩ့ထး ဘၪဆဲၫ့ လၧစမံၫ့နဟံၫ့ ဒဲကယဲ ဆၧလၧအမၩဝ့ၫနီၪ ကွ့ၭအၥၭ လၧအံၫစရ့လၭ အစဎွၩ အလံၬကွ့ၭနဲၪ့ဆၧ အဖၧၩ့နီၪ, မွဲအ့ၬဧၪ. 22 စမံၫ့နဟံၫ့ မံၫဝ့ၫ လၧအဖါၥံၪ အၥိၭတၭ, အဖိၪခွၫ စပ့ၭကဟဲအၫ ကဲၪထၪ့ စဎွၩ လၧအလးနီၪလီၫ. 23 လၧယုဒၫ အစဎွၩ အၭဇရဲအၫ အနံၪ့ ယဲဆံၫနံၪ့လနံၪ့ အဖၧၩ့နီၪ, စမံၫ့နဟံၫ့ အဖိၪခွၫ စပ့ၭကဟဲအၫ ကဲၪၥၫ့ စဎွၩ လၧအံၫစရ့လၭ အဖၫ့ခိၪ လၧစမ့ရအၫ အဖၧၩ့ နံၫနံၪ့လီၫ. 24 အဝ့ၫ မၩဆၧအၧၩ့ လၧယဟိဝၩ အမ့ၬယၫ တၭ, စဲၪ့ဒၪ စနံဘၭ အဖိၪခွၫ စယ့ၫရဘိအၫ့ လၧအဒုၭမၩ အံၫစရ့လၭ လၧဆၧဒဲၩဘၭ လဂၩ အဆၧဒဲၩဘၭ အ့ၬ. 25 အၡၩအခိၪလဂၩ စရ့ၫမလဲအၫ အဖိၪခွၫ စပံကၫ ကိၪ့ဆၧအၧၩ့ထၫ့ဒၩ အဝ့ၫတၭ, ကျီၪ့ခွံၬဝ့ၫ လၧစမ့ရအၫ အဖၧၩ့ လၧစဎွၩအဂံၪ့ အနီးဖၧၩ့, အီၪလၧစအၫဂီၭ, ဒဲစအၫရအံၭ, ဒဲၦဂံလအၭဖိၪ ယဲဆံၫ အီၪလၧအၥိၭ တၭ, မၩၥံၫဝ့ၫတၭ, ကဲၪထၪ့ စဎွၩ လၧအလးနီၪလီၫ. 26 တၭ ဆၧအီၪလၩ့ထး ဘၪဆဲၫ့ လၧစဎွၩ ပ့ၭကဟဲအၫ ဒဲကယဲ ဆၧလၧအမၩဝ့ၫ ထီးအလူၬနီၪ, ယိခွါ, ကွ့ၭအၥၭ လၧအံၫစရ့လၭ အစဎွၩ အလံၬကွ့ၭနဲၪ့ဆၧ အဖၧၩ့ လီၫ. 27 လၧယုဒၫ အစဎွၩ အၭဇရဲအၫ အနံၪ့ ယဲဆံၫနံၫနံၪ့ လနံၪ့အဖၧၩ့နီၪ, စရ့ၫမလဲအၫ အဖိၪခွၫ စပံကၫ ကဲၪၥၫ့ စဎွၩ လၧအံၫစရ့လၭ အဖၫ့ခိၪ အနံၪ့နံၫဆံၫလီၫ. 28 အဝ့ၫဒၪ မၩဆၧအၧၩ့ လၧယဟိဝၩ အမ့ၬယၫလီၫ. တၭ စဲၪ့ဒၪ စနံဘၭ အဖိၪခွၫ စယ့ၫရဘိအၫ့ လၧအဒုၭမၩ အံၫစရ့လၭ လၧဆၧဒဲၩဘၭ လဂၩ အဆၧဒဲၩဘၭအ့ၬ. 29 လၧအံၫစရ့လၭ အစဎွၩ ပံကၫ အမုနံၩလဖၪနီၪ အစံရအၫ အစဎွၩ ထံၭစလၭပလံစၫ ဂဲၫဝ့ၫ, မၩန့ အဲယၧၫ့ ဒဲအၫဘလၭဘ့ၭ၁မၫကၫ, ဒဲယနိအၫ, ဒဲကၫဒ့ၭ, ဒဲဟၫဇီၫ, ဒဲဂံလအၭ, ဒဲဂၫလလံၫ, ဒဲနၭ၁လဲၫ အၡၩခးဖိၪ ထီးအလူၬတၭ, ဆိၬထၪ့ အၪ့မၧၫ့ဎီးဝ့ၫ လၧအစံရအၫ အဖၧၩ့လီၫ. 30 စအံလၫ အဖိၪခွၫ စဟိၫစံအၫ ကိၪ့ဆၧအၧၩ့ ထၫ့ဒၩ စရ့ၫမလဲအၫ အဖိၪခွၫ စပံကၫတၭ, ကျီၪ့ခွံၬဝ့ၫ, ဒဲမၩၥံၫဝ့ၫတၭ, ကဲၪထၪ့ စဎွၩ လၧအလး လၧစအၧၭဇဲအၫ အဖိၪခွၫ စယိၥၫ့ အနံၪ့ဘၪ နံၫဆံၫနံၪ့လနံၪ့ အဖၧၩ့နီၪလီၫ. 31 တၭ ဆၧအီၪလၩ့ထး ဘၪဆဲၫ့ လၧစပံကၫ, ဒဲကယဲ ဆၧလၧအမၩဝ့ၫ ထီးအလူၬနီၪ, ယိခွါ, ကွ့ၭအၥၭ လၧအံၫစရ့လၭ အစဎွၩ အလံၬကွ့ၭနဲၪ့ဆၧ အဖၧၩ့နီၪလီၫ. 32 လၧအံၫစရ့လၭ အစဎွၩ ရ့ၫမလဲအၫ အဖိၪခွၫ စပံကၫ အနံၪ့ နံၫနံၪ့လနံၪ့နီၪ, ယုဒၫ အစဎွၩ စအၧၭဇဲအၫ အဖိၪခွၫ စယိၥၫ့ ကဲၪၥၫ့ စဎွၩလီၫ. 33 လၧအကဲၪ စဎွၩနီၪ အၥၭၡါ နံၫဆံၫယဲနံၪ့တၭ, ကဲၪထၪ့ စဎွၩ လၧယရုစလံၫ့ အဖၧၩ့ လဆံၫဎူၫနံၪ့လီၫ. အမိအမံၩ့မွဲ နးယရုၡၫ, စဇၫဒီၭ အဖိၪမုၪလီၫ. 34 အဝ့ၫဒၪ မၩ ဆၧဂ့ၩ လၧယဟိဝၩ အမ့ၬယၫတၭ, မၩဝ့ၫ ဘဲၫကယဲ ဆၧလၧအဖါ စအၧၭဇဲအၫ မၩယူၭဝ့ၫ အၥိၭနီၪလီၫ. 35 မွဲလါနၫ့ဘိၩ ၥုၭခွံၬ ဆၧအလးထၪ့ထီၫလဖၪအ့ၬ. ၦခမျၧး လုထၪ့ဒံၭ ဆၧ, ဒဲဆူၭခဲၩထၪ့ဒံၭ ဆၧနၧၫ့မၧၫ့ လၧဆၧအလးထၪ့ထီၫလဖၪ အဖၫ့ခိၪလီၫ. အဝ့ၫဒၪနီၪ မၩထၪ့ထဲၩ့ ယဟိဝၩအဂံၪ့ အတရၫ့ လၧဆၧထၪ့ထီၫ လစီၪ့နီၪလီၫ. 36 တၭ ဆၧအီၪလၩ့ထး ဘၪဆဲၫ့ လၧစယိၥၫ့, ဒဲကယဲ ဆၧလၧအမၩဝ့ၫ ထီးအလူၬနီၪ, ကွ့ၭအၥၭ လၧယုဒၫ အစဎွၩ အလံၬကွ့ၭနဲၪ့ဆၧ အဖၧၩ့နီၪ, မွဲအ့ၬဧၪ. 37 လၧမုနံၩလဖၪနီၪ ယဟိဝၩ အၪ့မၧၫ့ၥၫ့ စံရအၫ အစဎွၩ ရံဇံၫ့, ဒဲစရ့ၫမလဲအၫ အဖိၪခွၫ စပံကၫလဖၪနီၪ ထၫ့ဒၩ ယုဒၫလီၫ. 38 စယိၥၫ့ မံၫဝ့ၫ လၧအဖါၥံၪအၥိၭတၭ ၦခုၪ့လၩ့ဘၧၩ့ခွံၬဝ့ၫ လၧအဖါၥံၪအၥိၭ လၧအဖါစဒၫဝံၭ အဒိၩ့ဖၧၩ့တၭ, အဖိၪခွၫ စအၫဟဇၭ ကဲၪထၪ့ စဎွၩ လၧအလးနီၪလီၫ.

၂ စဎွၩ 2 Kings 16

1 လၧစရ့ၫမလဲအၫ အဖိၪခွၫ စပံကၫ အနံၪ့ လဆံၫနွ့ၫနံၪ့လနံၪ့အဖၧၩ့နီၪ, ယုဒၫ အစဎွၩ ယိၥၫ့ အဖိၪခွၫ စအၫဟဇၭ ကဲၪၥၫ့ စဎွၩလီၫ. 2 လၧစအၫဟဇၭ ကဲၪၥၫ့ စဎွၩ နီၪ, အၥၭအီၪ အနံၪ့နံၫဆံၫတၭ, ကဲၪထၪ့စဎွၩ လၧယရုစလံၫ့အဖၧၩ့ လဆံၫဎူၫနံၪ့တၭ, မၩ ဆၧဂ့ၩ လၧယဟိဝၩ အမ့ၬယၫ ဘဲၫအဖါစဒၫဝံၭ အၥိၭနီၪအ့ၬ. 3 အ့ၪမွဲ ဖိၬ အံၫစရ့လၭ အစဎွၩလဖၪ အဖၧၩ့ၥၭတၭ, မွဲမၬ, အၪ့မၧၫ့ဆ့ အဖိၪခွၫ လ့ၩခၫ့ဂၬ မ့ၪ ဘဲၫၦဆၨၩဂူၫဂၩအဆၧ ဘၪၥၭလိၪအၥိၭ လၧယဟိဝၩ နၫ့ထၪ့ခွံၬဝ့ၫ လၧၦအံၫစရ့လၭဖိၪ အမ့ၬယၫနီၪလီၫ. 4 တၭ လုထၪ့ဆၧ, ဒဲဆူၭခဲၩ ဆၧနၧၫ့မၧၫ့ လၧဆၧအလးထၪ့ထီၫလဖၪ အဖၫ့ခိၪ ဒဲလၧဆၧစီၩ့ခိၪ ဒဲလၧကယဲၥံၪ့ၥံၫ့ဆ့ၬ အဖၫ့လၬလီၫ. 5 ထီးနီၪလဖၧၫ့ စံရအၫ အစဎွၩ ရံဇံၫ့, ဒဲအံၫစရ့လၭ အစဎွၩ ရ့ၫမလဲအၫ အဖိၪခွၫ စပံကၫ ဂဲၫဒုၭၥုၭ လၧယရုစလံၫ့တၭ, ဝၩ့ထၬ စအၫဟဇၭ, မွဲလါနၫ့, မၩနၧၩ့ဝ့ၫၥ့ၪ အ့ၬ. 6 အဆၧၫ့အထီထီးနီၪ, စံရအၫ အစဎွၩ ရံဇံၫ့ မၩန့ထဲၩ့ အံလၫ လၧစံရအၫ အဂးတၭ, နၫ့ထၪ့ခွံၬ ၦယုဒၫဖိၪ လၧအံလၫအဖၧၩ့တၭ, ၦစံရအၫဖိၪ ဂဲၫဝ့ၫ လၧအံလၫ တၭ, အီၪဝ့ၫထီးနီၪ ထီးမုဆၫလနံၩယီၩလီၫ. 7 စအၫဟဇၭ အၪ့မၧၫ့လၩ့ အၥီၫ့လဖၪ လၧအစံရအၫ အစဎွၩ တံၭဂလၭပလံစၫတၭ, စံၭဝ့ၫဒၪ, ယမွဲနခ့ၫနၡၩ, ဒဲနဖိၪခွၫလီၫ. ဂဲၫမၩဖီၩ့မၩဖျ့ၭယၧၩ လၧစံရအၫ အစဎွၩ အစူၪဖၧၩ့, ဒဲလၧအံၫစရ့လၭ အစူၪဖၧၩ့ လၧအဂဲထုၪ့ ထၫ့ဒၩယၧၩဆံၭ. 8 စအၫဟဇၭ မၩန့စ့ၩ, ဒဲထီၫ့ လၧအဒၪန့ လၧယဟိဝၩ အဂံၪ့ဖၧၩ့, ဒဲလၧစဎွၩအဂံၪ့ အဆၧလူဒိၪဎွ့ၩဒိၪ အကျၩတၭ, ဖ့ၪယုဝ့ၫ လၧလၬဆီၪ့ လၧအစံရအၫ အစဎွၩနီၪလီၫ. 9 အစံရအၫ အစဎွၩ ခိၭနၪအလူလီၫ. အစံရအၫ အစဎွၩ လ့ၩထၫ့ဒၩ ဒမၭစကၧၭတၭ, မၩန့ဝ့ၫ တၭ, ဆိၬအၪ့မၧၫ့ဎီးဝ့ၫ လၧကၧၫ ဒဲမၩၥံၫ စရံဇံၫ့လီၫ. 10 စဎွၩ အၫဟဇၭ လ့ၩထၪ့ဒၪလိၬအၥၭ လၧအစံရအၫ အစဎွၩ တံၭဂလၭပလံစၫ လၧဒမၭစကၧၭတၭ, ဒၪဘၪဆၧလုလးလဖျိၪ့ လၧအအီၪဝ့ၫ လၧဒမၭစကၧၭအဖၧၩ့ တၭ, စဎွၩ အၫဟဇၭ ဖ့ၪယု ၦလုဆၧ စယုၫရဲယၫ လၧဆၧလုလး အခံးအဂၩ့, ဒဲအဒီၩ့လဖျိၪ့ ဘဲၫကယဲ အဆၧမၩအၥိၭနီၪလီၫ. 11 တၭ ၦလုဆၧ စယုၫရဲယၫ မၩထၪ့ ဆၧလုလး ဘဲၫကယဲ ဆၧလၧစဎွၩအၫဟဇၭ ဖ့ၪယုဝ့ၫ လၧဒမၭစကၧၭ အၥိၭနီၪလီၫ. ၦလုဆၧ စယုၫရဲယၫ မၩဝ့ၫ ဘဲၫနီၪၥိၭ ထီးအဂီၩ့ လၧစဎွၩ အၫဟဇၭ လချုၭဂဲၫထဲၩ့ လၧဒမၭစကၧၭနီၪလီၫ. 12 ထီးစဎွၩ ဂဲၫထဲၩ့ လၧဒမၭစကၧၭတၭ, စဎွၩ ဒၪဘၪဆၧလုလးနီၪတၭ, စဎွၩၥုၭဘူၭ အၥၭ လၧဆၧလုလးအအီၪ လုထၪ့ဆၧ လၧအဖၫ့ခိၪ လီၫ. 13 ဆူၭခဲၩထၪ့ အဆၧလုမ့ၪတၭ, မၩဘိၪ့ အဆၧမၩဘိၪ့ကိၪမုၬ, ဒဲဂါလၩ့ အဆၧမၩဘိၪ့ အီၩဆၧ, ဒဲဎွံၪဆၧ ဘိၪ့ဘၪလိၬအိၭလိၬအၥွံၪ လၧဆၧလုလး အဖၫ့ခိၪနီၪလီၫ. 14 ဆၧလုလးထီးဝီၩ လၧအအီၪဝ့ၫ လၧယဟိဝၩ အမ့ၬယၫနီၪ ဆိၬဝ့ၫ လၧဂံၪ့အမ့ၬယၫ လၧဆၧလုလး ဒဲယဟိဝၩအဂံၪ့ အဘိၩ့ဆၧၩ့တၭ, အီၪက့ၪဝ့ၫ လၧဆၧလုလး မုဖၩလခီၫနီၪလီၫ. 15 စဎွၩ အၫဟဇၭ မၪလူၬ ၦလုဆၧ စယုၫရဲယၫတၭ, စံၭဝ့ၫဒၪ, လၧဆၧလုလးဖၭဒိၪ အဖၫ့ခိၪနီၪ ဆူၭခဲၩထၪ့ ဆၧလုမ့ၪ လၧဂီၩလခီၫ, ဒဲမၩဘိၪ့ ကိၪမုၬ လၧဂၪလခီၫ, ဒဲစဎွၩ အဆၧလုမ့ၪ, ဒဲအဆၧမၩဘိၪ့ကိၪမုၬ, ဒဲခးအၡၩခမျၧး ထီးအလူၬ အဆၧလုမ့ၪ, ဒဲအဝ့ၫၥံၪ အဆၧမၩဘိၪ့ကိၪမုၬ, ဒဲအဝ့ၫၥံၪ အဆၧမၩဘိၪ့အီၩဆၧတၭ, ဎွံၪ ဆၧလုမ့ၪအၥွံၪ ထီးအလူၬ ဒဲဆၧလုအၥွံၪ ထီးအလူၬ လၧအဖၫ့ခိၪနီၪဆံၭ. တၭ ဆၧလုအလး ထီးဝီၩလဖျိၪ့နီၪ မိဘၪကဲၪထၪ့ ဆၧလၧယမိအၪ့စၪ့ဆၧ လၧအဝ့ၫနီၪလီၫ. 16 ၦလုဆၧ စယုၫရဲယၫနီၪ မၩဝ့ၫ ဘဲၫကယဲ ဆၧလၧစဎွၩအၫဟဇၭ မၪလူၬဝ့ၫအၥိၭ နီၪလီၫ. 17 စဎွၩ အၫဟဇၭ ဒၪ့ထ့ၬခွံၬ ဆၧအခၪ့အနဲၩ့ထံၭတၭ, ဆိၬလၩ့ခွံၬ အံၫ့ဒိၫ့ လၧအဖၫ့ခိၪ, ဒဲကမၫ လၧချီဖၫထီးဝီၩၥံၪ အီၪလၧအဖၫ့လၬနီၪ, ဆိၬလၩ့ခွံၬဝ့ၫ လၧချီခိၪတၭ, အီၪက့ၪလၩ့ဝ့ၫ လၧဎၫ့လိးလဖၪ အဖၫ့ခိၪလီၫ. 18 ဆၧခိၪၥိၭထၪ့အၥၭ လၧမးၥံၫအနံၩအဂး လၧၦမၩဝ့ၫ လၧဂံၪ့ဖၧၩ့, ဒဲစဎွၩ ဂဲၫနုၬအလး လၧခီၫ့နီၪ, ဆိၬခွံၬဝ့ၫ လၧယဟိဝၩ အဂံၪ့ဖၧၩ့ လၧအစံရအၫ အစဎွၩအဂးလီၫ. 19 တၭ ဆၧအီၪလၩ့ထး ဘၪဆဲၫ့ လၧစဎွၩအၫဟဇၭ လၧအမၩဝ့ၫလဖၪနီၪ ကွ့ၭအၥၭ လၧယုဒၫအစဎွၩ အလံၬကွ့ၭနဲၪ့ဆၧ အဖၧၩ့နီၪ, မွဲအ့ၬဧၪ. 20 တၭ စအၫဟဇၭ မံၫဝ့ၫ လၧအဖါၥံၪအၥိၭတၭ, ၦခုၪ့လၩ့ဘၧၩ့ခွံၬဝ့ၫ လၧအဖါၥံၪအၥိၭ လၧစဒၫဝံၭ အဒိၩ့ဖၧၩ့တၭ, အဖိၪခွၫ စဟ့ၭဇကဲအၫ ကဲၪထၪ့စဎွၩ လၧအလးနီၪလီၫ.

၂ စဎွၩ 2 Kings 17

1 လၧယုဒၫအစဎွၩ အၫဟဇၭ အနံၪ့ လဆံၫနံၫနံၪ့လနံၪ့အဖၧၩ့နီၪ စအံလၫ အဖိၪခွၫ စဟိၫၡံအၫ ကဲၪထၪ့ၥၫ့ စဎွၩ လၧစမ့ရအၫအဖၧၩ့ အီၪဝ့ၫ လၧအံၫစရ့လၭ အဖၫ့ခိၪ ခွံၫနံၪ့လီၫ. 2 အဝ့ၫဒၪ မၩဆၧအၧၩ့ လၧယဟိဝၩ အမ့ၬယၫ လါနၫ့တၭ, မီၪ့ဎီၩ့ လၧအံၫစရ့လၭ အစဎွၩလဖၪ လၧအအီၪဝ့ၫ လၧအမ့ၬယၫ အၥိၭနီၪအ့ၬ. 3 အစံရအၫ အစဎွၩ ၡၫလမၫနံဇၧၫ လ့ၩထၫ့ဒၩဝ့ၫတၭ, စဟိၫၡံအၫ ကဲၪထၪ့ အခ့ၫအၡၩတၭ, ဖ့ၪလၫ့ဝ့ၫ အခီၫ့နီၪလီၫ. 4 အစံရအၫ အစဎွၩ ဒၪန့ လၧစဟိၫၡံအၫ ကိၪ့ ဆၧအၧၩ့ လၧအမိပိၩ့ထၪ့ဆၧလီၫ. အဂဲးဘဲၫယီၩ အၪ့မၧၫ့လၩ့ အၥီၫ့လဖၪ လၧအံဇံၭအစဎွၩ စိၫ တၭ, ဂဲၫဆိၬအခီၫ့ လၧအစံရအၫ အစဎွၩ အအီၪ ဘဲၫကိၭနံၪ့ဒ့ၭ အၥိၭအ့ၬ. မၩအၥၭဘဲၫနီၪတၭ, အစံရအၫ အစဎွၩ ဒုၭထၬ အဝ့ၫ, ဒဲစၧၩ့ထၬဝ့ၫ လၧထီၫ့ဖၧၩ့လီၫ. 5 ထီးနီၪလဖၧၫ့ အစံရအၫ အစဎွၩ ဂဲၫထၪ့ လၧခးဖၧၩ့ ထၧၫ့ဘံၪ့ယၫတၭ, လ့ၩထၪ့ လၧစမ့ရအၫတၭ, ဝၩ့ထၬဝ့ၫ ၥၧၫ့နံၪ့လီၫ. 6 လၧစဟိၫၡံအၫ အနံၪ့ ခွံၫနံၪ့လနံၪ့အဖၧၩ့နီၪ အစံရအၫ အစဎွၩ မၩန့ စမ့ရအၫတၭ, ဆိၬထၪ့ခွံၬ အံၫစရ့လၭ အၪ့မၧၫ့ဎီးဝ့ၫ လၧအစံရအၫ အဖၧၩ့တၭ, အီၪက့ၪလၩ့ဝ့ၫ လၧဟၫလၫအဖၧၩ့, ဒဲလၧဟၫဘီၫအဖၧၩ့ လၧထံၫမိၡါ ကိဇၫ့အနဲၩ့, လၧၦမံဒၠၫ့ဖိၪ အဒိၩ့လဖၪ အဖၧၩ့လီၫ. 7 တၭ ဆၧမၩအၥၭ လၧၦအံၫစရ့လၭဖိၪ မၩမၪဘၪ ယဟိဝၩ အဝ့ၫၥံၪအယွၩ လၧအဒုၭစဲၪ့ထၪ့ခွံၬဝ့ၫ လၧခးအံဇံၭအဖၧၩ့, လၧအံဇံၭ စဎွၩဖၫရိၫ အစူၪဖၧၩ့ လဂၩနီၪ, ၥၭမဲၪ ယွၩအဂူၫဂၩလဖၪနီၪ, 8 လ့ၩဆၧ လၧၦဆၨၩလဖၪ, လၧယဟိဝၩ နၫ့ထၪ့ခွံၬ လၧၦအံၫစရ့လၭဖိၪ အမ့ၬယၫ အထူၫအရူၫအဖၧၩ့, ဒဲလ့ၩဝ့ၫ ဘဲၫအံၫစရ့လၭ အစဎွၩၥံၪ ဒုၭအီၪထၪ့ဝ့ၫအၥိၭနီၪဆ့လီၫ. 9 တၭ ၦအံၫစရ့လၭဖိၪ မၩၥူၪဝ့ၫဆၧ လၧအလဂ့ၩဘၪနီၪ ထၫ့ဒၩ ယဟိဝၩ အဝ့ၫၥံၪအယွၩတၭ, မၩဆၧအလးထၪ့ထီၫလဖၪ လၧအဒိၩ့ဖၧၩ့ ထီးအလူၬအဖၧၩ့ လၧၦခိၭဆၧအတၨၭထၪ့ထီၫ, ဖိးလၧဒိၩ့အီၪလၧအခိၪဒၧၩ့ နီၪလီၫ. 10 အဝ့ၫၥံၪ အီၪက့ၪထၪ့ဝ့ၫ လၧဆၧဂၩ့, ဒဲအၡ့ရိၫ လၧကယဲ ဆၧစီၩ့ခိၪအလီၩ့, ဒဲလၧကယဲ ၥံၪ့ၥံၫ့ဆ့ၬ အဖၫ့လၬနီၪလီၫ. 11 တၭ အဝ့ၫၥံၪ ဆူၭခဲၩ ဆၧနၧၫ့မၧၫ့ ထီးနီၪ လၧကယဲ ဆၧအလးထၪ့ထီၫ အဖၫ့ခိၪ, ဘဲၫၦဆၨၩလဖၪအၥိၭ လၧယဟိဝၩ နၫ့ထၬခွံၬဝ့ၫ လၧအဝ့ၫၥံၪ အမ့ၬယၫတၭ, မၩဆၧအၧၩ့လဖၪ လၧအထိၪဂဲၩ ယဟိဝၩ အၥၭထၪ့လီၫ. 12 အဂဲးဘဲၫယီၩ အဝ့ၫၥံၪ မၩ ဆၧဂၩ့ အဆၧ လၧယဟိဝၩစံၭဝ့ၫ လၧအဂဲးအကၠီၪ့နီၪ, နၥံၪ ထီးမၩဆၧယီၩလမံၩ့လဂ့ၩ. 13 ယဟိဝၩ ထိးအၥၭထၫ့ဒၩ အံၫစရ့လၭ, ဒဲထၫ့ဒၩယုဒၫ, လၧမီၪထီးအလူၬ, လၧၦဒၪဆၧလၧယၫ ထီးအလူၬ တၭ, စံၭဝ့ၫဒၪ, ကၠၪခွံၬနၥံၪအၥၭ လၧနၥံၪ အဖၧၩ့ၥၭအၧၩ့တၭ, ထီးန့ယဆၧၥီၪ့ဆၧၥၫ့, ဒဲယဆၧမၪလူၬလဖၪ, ဘဲၫကယဲ ဆၧ၁နိၫလဖၪ လၧယမၪလူၬ နၥံၪအဖါၥံၪ, ဒဲဖ့ၪယု နၥံၪ လၧယခ့ၫယၡၩ မီၪလဖၪ အစူၪဖၧၩ့ အၥိၭနီၪဆံၭ. 14 မွဲလါနၫ့ဘိၩ အဝ့ၫၥံၪ ခိၭနၪဆၧအ့ၬ. မၩဆီၪ့အခိၬ ဘဲၫအဖါလဖၪအခိၬ လၧအလနဲၩထဲၩ့ဘၪ ယဟိဝၩ အဝ့ၫၥံၪအယွၩအၥိၭနီၪလီၫ. 15 အဝ့ၫၥံၪ ခွံၬၡိၭ အဆၧမၪလူၬ, ဒဲအဆၧအုၩ့လၩ့ လၧအဝ့ၫၥံၪ အဖါလဖၪ, ဒဲအဆၧထိးအၥၭ ထၫ့ဒၩ အဝ့ၫၥံၪတၭ, လ့ၩဖိၬထွ့ၫ ဆၧပျီၩပျီၩ အခဲၫ့တၭ, ကဲၪထၪ့ ၦဂၭဂီၩ့ဖိၪ, ဒဲဖိၬၦဆၨၩဂူၫဂၩလဖၪ လၧအအီၪဝၬဖီၩ့ဝ့ၫ အခဲၫ့တၭ ယဟိဝၩ မၪလူၬဝ့ၫ လၧဆၧလဖၪနီၪ အဂဲးအကၠီၪ့ လၧအဝ့ၫၥံၪ ထီးမၩဝ့ၫ ဘဲၫအဝ့ၫၥံၪအၥိၭနီၪ လဂ့ၩ. 16 အဝ့ၫၥံၪ စဲၪ့ဒၪ ယဟိဝၩ အဝ့ၫၥံၪအယွၩ အဆၧမၪလူၬလဖၪ တၭ, တဲၩ့ဆၧဂၩ့ၥိၫ့အၥၭ လၧအဂး ဒဲချီဖိၪ နံၫဒုၩတၭ, တဲၩ့အၡ့ရိၫ, ဒဲဘၩထၪ့ မူၭခိၪအၥုၭမု ထီးအလူၬတၭ, မၩ ဘၫအလၭအဆၧလီၫ. 17 အဝ့ၫၥံၪ အၪ့မၧၫ့ အဖိၪမုၪ ဒဲအဖိၪခွၫလဖၪ လ့ၩခၫ့ဂၬ မ့ၪ ဒဲအၪ့ဖၩ့ဆၧ ဒဲမၩဆၧအူၪဆၧပီၩ, ဆၧလီးဆၧဘွဲတၭ, အၪ့ဆၫခွံၬ အနၫ့ဆါဒၪဝ့ၫလဖၪ ဘဲၫၥိၭ အမိမၩဆၧအၧၩ့ လၧယဟိဝၩ အမ့ၬယၫ ဒဲထိၪဂဲၩ အၥၭထၪ့လီၫ. 18 မၩအၥၭဘဲၫနီၪတၭ, ယဟိဝၩ ၥၭထၪ့ဘၪ အံၫစရ့လၭ ဒိၪမၬတၭ, ၥုၭခွံၬ အဝ့ၫၥံၪ လၧအမ့ၬယၫလီၫ. ဆၧအီၪလၩ့ထးဝ့ၫအ့ၬ. အီၪန့ၫ ယုဒၫလဒီၪ့လီၫ. 19 ယုဒၫ ထီးန့ ယဟိဝၩ အဝ့ၫၥံၪအယွၩ အဆၧမၪလူၬဆ့အ့ၬ. အ့ၪမွဲ လ့ၩဝ့ၫ လၧအံၫစရ့လၭ အဆၧၥီၪ့ဆၧၥၫ့အဖၧၩ့ လၧအဝ့ၫၥံၪ မၩကဲၪထၪ့ဝ့ၫလီၫ. 20 ယဟိဝၩ ခွံၬၡိၭခွံၬ အံၫစရ့လၭ အချံၫအၥၪ ထီးအလူၬတၭ, မၩၡၪ့မၩနၭဝ့ၫတၭ, ဖ့ၪလၫ့ခွံၬဝ့ၫ လၧၦအၪ့ဂူၬန့ဆၧလဖၪ အစူၪဖၧၩ့ ထီးအခွံၬၡိၭခွံၬ အဝ့ၫၥံၪ လၧအမ့ၬယၫလီၫ. 21 အဂဲးဘဲၫယီၩ ၡၫ့ခွံၬ အံၫစရ့လၭ လၧစဒၫဝံၭ အဂံၪ့ဖိၪ အစူၪဖၧၩ့တၭ; အဝ့ၫၥံၪ အီၪက့ၪ စနံဘၭ အဖိၪခွၫ စယ့ၫရဘိအၫ့ လၧစဎွၩတၭ, စယ့ၫရဘိအၫ့နီၪ နၫ့ထၪ့ခွံၬ အံၫစရ့လၭ လၧဆၧဖိၬယဟိဝၩအခဲၫ့ တၭ, ဒုၭမၩဝ့ၫ လၧဆၧဒဲၩဘၭဖၭဒိၪလီၫ. 22 တၭ ၦအံၫစရ့လၭဖိၪ လ့ၩ လၧစယ့ၫရဘိအၫ့ အဆၧဒဲၩဘၭ လၧအမၩဝ့ၫ ထီးအလူၬအဖၧၩ့; လစဲၪ့ဒၪဘၪဝ့ၫ, 23 ထီး ယဟိဝၩ ၥုၭခွံၬ အံၫစရ့လၭ လၧအမ့ၬယၫ, ဘဲၫအစံၭဝ့ၫ လၧအခ့ၫအၡၩ မီၪလဖၪ ထီးအလူၬ အစူၪဖၧၩ့အၥိၭနီၪလီၫ. ဆၧဆိၬထၪ့ခွံၬ အံၫစရ့လၭ လၧအခးဖၧၩ့ဒၪဝ့ၫတၭ, အၪ့မၧၫ့ဎီးဝ့ၫ လၧအစံရအၫ အဖၧၩ့ ထီးမုဆၫလနံၩယီၩလီၫ. 24 အစံရအၫ အစဎွၩ ဂဲၫဆိၬ ၦၡၩ လၧဘၭဘလၧၫ့, ဒဲလၧကူၥၭ, ဒဲလၧအၫဝၫ, လၧဟၫမၭ ဒဲလၧစ့ၭဖၫဝံၫ့ တၭ အီၪက့ၪလၩ့ဝ့ၫ လၧစမ့ရအၫ အဒိၩ့လဖၪ အဖၧၩ့, လၧၦအံၫစရ့လၭဖိၪ အလးတၭ; အဝ့ၫၥံၪ မၩန့ စမ့ရအၫတၭ အီၪဝ့ၫ လၧဒိၩ့လဖၪအဖၧၩ့နီၪလီၫ. 25 တၭ လၧအအီၪၥၫ့ ထီးနီၪ ဆၧမၩအၥၭ လၧအဝ့ၫၥံၪ ၥၭမဲၪ ယဟိဝၩအ့ၬ. မၩအၥၭဘဲၫနီၪတၭ, ယဟိဝၩ အၪ့မၧၫ့ ဆၬလၥၧၫ့လဖၪ လ့ၩထၪ့ လၧအကျၩ လၧအမၩၥံၫ ၦလၧအကျၩနီၪလီၫ. 26 အခိးမွဲဘဲၫနီၪတၭ ၦၡၩချဲၩ့ဆၧ လၧအစံရအၫ အစဎွၩတၭ, စံၭဝ့ၫဒၪ, ၦဆၨၩလဖၪ လၧနၥုၭအလးတၭ, အီၪက့ၪလၩ့ လၧစမ့ရအၫ အဒိၩ့လဖၪ အဖၧၩ့နီၪ ၥ့ၪယၫ ခးအယွၩနီၪ အထူၫအရူၫအ့ၬ. မၩအၥၭဘဲၫနီၪတၭ အဆၧအၪ့မၧၫ့လၩ့ ဆၬလၥၧၫ့လဖၪ လၧအကျၩ, ယိခွါ, မွဲအဝ့ၫၥံၪ လၥ့ၪယၫဘၪ ခးအယွၩ အထူၫအရူၫတၭ, မၩၥံၫဝ့ၫလီၫ. 27 ထီးနီၪလဖၧၫ့ အစံရအၫ အစဎွၩ မၪလူၬဝ့ၫတၭ, စံၭဝ့ၫဒၪ, ထဲၩ့ဆိၬထဲၩ့ ၦလုဆၧ နးဂၩ လၧနၥံၪ ဂဲၫဆိၬခွံၬ ထီးနီၪတၭ, မွဲအဝ့ၫၥံၪ လ့ၩအီၪထီးနီၪ, ဒဲအဝ့ၫလဂၩ ၥီၪ့လိၪ အဝ့ၫၥံၪ လၧခးအယွၩ အထူၫအရူၫနီၪဆံၭ. 28 တၭ ၦလုဆၧလဂၩ လၧၦဆိၬခွံၬဝ့ၫ လၧစမ့ရအၫနီၪ, ဂဲၫဝ့ၫတၭ အီၪဝ့ၫ လၧဘ့၁လၭ အဖၧၩ့တၭ, ၥီၪ့လိၪ အဝ့ၫၥံၪ လၧဆၧၥၭမဲၪယဟိဝၩ လီၫ. 29 ဆၧမၩအၥၭ လၧၦကိၭဆၨၩဒ့ၭ မၩကဲၪထၪ့ အယွၩ ဒၪဝ့ၫ ဆုၬဆုၬတၭ, အီၪက့ၪလၩ့ဝ့ၫ လၧဆၧအလးထၪ့ထီၫလဖၪ အဂံၪ့ဖၧၩ့ လၧၦစမ့ရအၫဖိၪ မၩဝ့ၫ, ၦကိၭဆၨၩဒ့ၭ လၧအဒိၩ့ လၧအအီၪဝ့ၫ လၧအဖၧၩ့ ဆုၬဆုၬ လီၫ. 30 တၭ ဘၭဘလၧၫ့အၡၩ မၩကဲၪထၪ့ စၧကီၭဘနီၭ တၭ, ကူၥၭအၡၩ မၩကဲၪထၪ့ န့ရဂၫလၭ, ဒဲဟၫမၭအၡၩ မၩကဲၪထၪ့ ၡံမၫတၭ, 31 ၦအၫဝၫဖိၪ မၩကဲၪထၪ့ နံဘဟၭ, ဒဲတၫတၭ; ၦစ့ၭမၫဝံၫ့ဖိၪၥံၪ ဆူၭထၪ့ခွံၬ အဖိၪလဖၪ လၧမ့ၪဖၧၩ့, လၧအဒြၫမ့လ့ၭ, ဒဲအၫနမ့လၭ. ၦစ့ၭဖၫဝံၫ့ဖိၪ အယွၩလဖၪ အမ့ၬယၫလီၫ. 32 ဆၧမၩအၥၭ လၧၦလဖၪ ၥၭမဲၪ ယဟိဝၩတၭ, အီၪက့ၪ ၦအၡၪ့ထုၬ လၧၦခမျၧးအကျၩ လၧဆၧအလးထၪ့ထီၫ အၡၩလုဆၧ, လၧဆၧလုထၪ့ ဆၧလၧအဝ့ၫၥံၪအဂး လၧဆၧအလးထၪ့ထီၫလဖၪ အဂံၪ့ဖၧၩ့နီၪလီၫ. 33 အဝ့ၫၥံၪ ၥၭမဲၪ ယဟိဝၩတၭ, မၩအယွၩဒၪဝ့ၫ အဆၧ ဘဲၫၦဆၨၩဂူၫဂၩလဖၪ အထူၫအရူၫ လၧအဆိၬခွံၬဝ့ၫ ထီးနီၪအၥိၭလီၫ. 34 ထီးမုဆၫလနံၩယီၩ အဝ့ၫၥံၪ မၩဝ့ၫ ဘဲၫအထူၫအရူၫ လၧအၥၫ့အၥိၭနီၪလီၫ. ဘဲၫအ၁နိၫလဖၪမွဲဂ့ၩ, အဆၧစ့ၩရၫ့လဖၪမွဲဂ့ၩ, အဆၧၥီၪ့ဆၧၥၫ့ ဒဲဆၧမၪလူၬ လၧယဟိဝၩ မၪလူၬ စယၫကူၭအဖိၪၥံၪ လၧအဖျိၬဝ့ၫအမံၩ့ အံၫစရ့လၭအၥိၭနီၪ, အဝ့ၫၥံၪ လမၩဘၪတၭ, ၥၭမဲၪ ယဟိဝၩနီၪဆ့အ့ၬ. 35 ယဟိဝၩ အုၩ့လၩ့ဆၧ လၧအဝ့ၫၥံၪတၭ, မၪလူၬဆၧ စံၭဝ့ၫဒၪ, နၥံၪထီးၥၭမဲၪယွၩအဂူၫဂၩလဖၪ လဂ့ၩတၭ, ဘိၪ့ထၪ့ဘၩထၪ့ဝ့ၫ လဂ့ၩ, မၩအဆၧ လဂ့ၩ, တၭ လုထၪ့ဝ့ၫ လၧဆၧနးမံၩ့ လဂ့ၩ, 36 အ့ၪမွဲ ယဟိဝၩ လၧအဒုၭစဲၪ့ထၪ့ခွံၬ နၥံၪ လၧအံဇံၭ အဖၧၩ့ လၧအစီၩ့ဒိၪ အမၩ့ဒိၪ, ဒဲအစူၪယူၬထၪ့အၥၭ လဂၩနီၪ, နၥံၪဘၪၥၭမဲၪ အဝ့ၫ, ဒဲနၥံၪဘၪဘၩထၪ့ဝ့ၫ တၭ, နၥံၪ မိဘၪလုထၪ့ဆၧ လၧအဝ့ၫလီၫ. 37 တၭ ၁နိၫလဖၪ ဒဲဆၧစ့ၩရၫ့, ဒဲဆၧၥီၪ့ဆၧၥၫ့, ဒဲဆၧမၪလူၬ လၧအကွ့ၭန့ နၥံၪအဂးနီၪ, နၥံၪဘၪ ထီးန့ အဆိၩဆိၩအကၠၪကၠၪတၭ, နၥံၪ ထီးၥၭမဲၪ ယွၩအဂူၫဂၩလဖၪ လဂ့ၩ. 38 တၭ ဆၧအုၩ့လၩ့ လၧယအုၩ့လၩ့ နၥံၪနီၪ နၥံၪ ထီးၥၭနၪ့ လဂ့ၩ, နၥံၪ ထီးၥၭမဲၪ ယွၩအဂူၫဂၩလဖၪ လဂ့ၩ. 39 အ့ၪမွဲ နၥံၪဘၪၥၭမဲၪ ယဟိဝၩ နၥံၪအယွၩတၭ, အဝ့ၫဒၪ မိမၩဖီၩ့မၩဖျ့ၭ နၥံၪ လၧနၥံၪအဒုၪအဒၩ ထီးအလူၬ အစူၪဖၧၩ့လီၫ. 40 မွဲလါနၫ့ အဝ့ၫၥံၪ လခိၭနၪဘၪဆၧတၭ, မၩဝ့ၫ ဘဲၫအထူၫအရူၫ လၧအၥၫ့အၥိၭနီၪလီၫ. 41 ဆၧမၩအၥၭ လၧၦဆၨၩလဖၪနီၪ ၥၭမဲၪယဟိဝၩ, ဒဲမၩအဆၧဂၩ့အဆၧ, အဝ့ၫၥံၪ ဒဲအဖိၪလဖၪ, ဒဲအဖိၪလဖၪ အဖိၪၥံၪလီၫ. ဘဲၫ အဖါၥံၪ မၩဝ့ၫအၥိၭနီၪ, အဝ့ၫၥံၪ မၩဝ့ၫ ဘဲၫနီၪအၥိၭ ထီးမုဆၫလနံၩယီၩလီၫ.

1 လၧအံၫစရ့လၭ အစဎွၩ အံလၫ အဖိၪခွၫ စဟိၫၡံအၫ အနံၪ့ ၥၧၫ့ဆံၫလနံၪ့အဖၧၩ့နီၪ, ဆၧမၩအၥၭ လၧယုဒၫ အစဎွၩ အၫဟဇၭ အဖိၪခွၫ စဟ့ၭဇကဲအၫ ကဲၪၥၫ့ စဎွၩလီၫ. 2 လၧအကဲၪၥၫ့ စဎွၩနီၪ အၥၭၡါ နံၫဆံၫယဲနံၪ့ ကဲၪစဎွၩ လၧယရုစလံၫ့အဖၧၩ့ နံၫဆံၫခွံၫနံၪ့လီၫ. တၭ အမိအမံၩ့မွဲ နးအၫဘံၫ, စဇ့ၭခရဲအၫ အဖိၪမုၪလီၫ. 3 တၭ အဝ့ၫဒၪ မၩ ဆၧဂ့ၩ လၧယဟိဝၩ အမ့ၬယၫ, ဘဲၫ ကယဲ ဆၧလၧအဖါစဒၫဝံၭ မၩဝ့ၫအၥိၭနီၪလီၫ. 4 ၥုၭခွံၬ ဆၧအလးထၪ့ထီၫလဖၪတၭ, မၩခါလၩ့ဘျ့ၭ ဆၧဂၩ့လဖၪတၭ, ခူၬလၩ့ခွံၬ အၡ့ရိၫတၭ, မၩခါလၩ့ဘျ့ၭ ဂူထီးဝီၩ လၧစမိစ့ၭ တဲၩ့ဝ့ၫလီၫ. အဂဲးဘဲၫယီၩ ၦအံၫစရ့လၭဖိၪ ဆူၭခဲၩ ဆၧနၧၫ့မၧၫ့ လၧအမ့ၬယၫ ထီၩ့လၩ့ လၧမုနံၩနီၪလီၫ. တၭ ကိၭဝ့ၫ လၧနဟုၡတၫ့လီၫ. 5 အဝ့ၫ ဒိၭနဲၩ့အၥၭ လၧယဟိဝၩ အံၫစရ့လၭအယွၩတၭ, ၦလၧအလးခဲၫ့, ဒဲၦလၧအမ့ၬယၫ မီၪ့ဎီၩ့ လၧအဝ့ၫဒၪ လၧယုဒၫ အစဎွၩ ထီးအလူၬ အကျၩနီၪ အီၪနးဂၩအ့ၬ. 6 အဝ့ၫဒၪအၥၭ အီၪဂုးခၧၫ့ လၧယဟိဝၩ အဖၧၩ့တၭ, လီၩ့ဖိၬအခဲၫ့, ဒဲထီးန့ အဆၧၥီၪ့ဆၧၥၫ့ လၧယဟိဝၩ မၪလူၬ စမိစ့ၭနီၪလီၫ. 7 တၭ ယဟိဝၩ အီၪလၧအၥိၭလီၫ. ဒဲထီးဒၪ အလ့ၩထၪ့ လစီၪ့လါလါနီၪ ဘီၪထၪ့ယီၫထၪ့ဝ့ၫလီၫ. ပိၩ့ထၪ့ အစံရအၫ အစဎွၩတၭ, မၩအဆၧ အ့ၬ. 8 ကျီၪ့ခွံၬ ၦဖလံၡၫဖိၪ ထီၩ့လၧဂၫဇၫ ဒဲခးအနဲၩ့ထံၭ, လၧခိၭဆၧအတၨၭထၪ့ထီၫ ထီၩ့လၧဒိၩ့ အီၪလၧအခိၪဒၧၩ့လီၫ. 9 တၭ ဆၧမၩအၥၭ လၧစဎွၩ ဟ့ၭဇကဲအၫ အနံၪ့ လံနံၪ့လနံၪ့အဖၧၩ့, လၧအမွဲ အံၫစရ့လၭ အစဎွၩ အံလၫ အဖိၪခွၫ စဟိၫၡံအၫ အနံၪ့ နွ့ၫနံၪ့လနံၪ့နီၪ အစံရအၫ အစဎွၩ ၡၫလမနံဇၧၫ ဂဲၫထၫ့ဒၩ စမ့ရအၫတၭ, ဝၩ့ထၬဝ့ၫလီၫ. 10 ၥၧၫ့နံၪ့ ဖီၩ့ခွံၬတၭ, မၩဝ့ၫလီၫ. လၧစဟ့ၭဇကဲအၫ အနံၪ့ ဎူၫနံၪ့လနံၪ့အဖၧၩ့, ဘဲၫၦစံၭဆၧအၥိၭ အံၫစရ့လၭအစဎွၩ ဟိၫၡံအၫ အနံၪ့ ခွံၫနံၪ့လနံၪ့အဖၧၩ့နီၪ စမ့ရအၫ ဘၪ ဆၧမၩန့ဝ့ၫလီၫ. 11 တၭ အစံရအၫ အစဎွၩ ဆိၬထၪ့ခွံၬ အံၫစရ့လၭ ထီၩ့လၧခးအစံရအၫတၭ, အီၪက့ၪလၩ့ဝ့ၫ လၧဟၫလၫ အဖၧၩ့, ဒဲလၧဟၫဘိၫ အဖၧၩ့ လၧထံၫမိၡါ ဂိဇၫ့အနဲၩ့, လၧၦမံဒအၫ့ဖိၪ အဒိၩ့ၥံၪ အဖၧၩ့လီၫ. 12 အဂဲးဘဲၫယီၩ အဝ့ၫၥံၪ ခိၭနၪ ယဟိဝၩ အဝ့ၫၥံၪအယွၩ အလူအ့ၬ, အ့ၪမွဲ လုခၫ့ဖၬ အဆၧအုၩ့လၩ့, ကယဲ ဆၧလၧယဟိဝၩ အခ့ၫအၡၩ စမိစ့ၭ မၪလူၬဝ့ၫ ထီးအလူၬနီၪ, လခိၭနၪဘၪဝ့ၫ ဒဲလမၩဘၪဝ့ၫဆ့ လီၫ. 13 လၧစဎွၩ ဟ့ၭဇကဲအၫ အနံၪ့ လဆံၫလံနံၪ့အဖၧၩ့ နီၪ, အစံရအၫ အစဎွၩ စနၭခရံၭ ဂဲၫထၫ့ဒၩ ယုဒၫအဒိၩ့ အီၪလၧအခိၪဒၧၩ့ ထီးအလူၬ, ဒဲမၩန့ဝ့ၫလီၫ. 14 တၭ ယုဒၫ အစဎွၩ ဟ့ၭဇကဲအၫ အၪ့မၧၫ့လၩ့ ဆၧ လၧအစံရအၫ အစဎွၩ လၧအအီၪလၧလၫခံၭ အဖၧၩ့တၭ, စံၭဝ့ၫဒၪ, ယမၩမၪဘၪယူၭ, ထဲၩ့ကဒၩထဲၩ့လါ လၧယအီၪဆံၭ. ဆၧလၧနအီၪက့ၪ လၧယလီၩ့နီၪ ယမိဆိၬလီၫ. တၭ အစံရအၫ အစဎွၩ အီၪက့ၪလၩ့ ယုဒၫအစဎွၩ ဟ့ၭဇကဲအၫ လၧစ့ၩအကံကၫ ၥၧၫ့ယၩ, ဒဲထီၫ့အကံကၫ ၥၧၫ့ဆံၫလီၫ. 15 တၭ ဟ့ၭဇကဲအၫ ဖ့ၪလၫ့ ကယဲ စ့ၩလၧအဒၪန့ဝ့ၫ လၧယဟိဝၩ အဂံၪ့ဖၧၩ့, ဒဲလၧဆၧအီၪက့ၪကီၪ့အလး လၧစဎွၩ အဂံၪ့ဖၧၩ့လီၫ. 16 အဆၧၫ့အထီနီၪ စဟ့ၭဇကဲအၫ ကျိၬလၩ့ခွံၬဆၧ လၧယဟိဝၩ အနီးအတရၫ့, ဒဲလၧထုၪ့ဖၭဒိၪလဖၪ လၧယုဒၫအစဎွၩ ဟ့ၭဇကဲအၫ ဖီၪ့ထၬဝ့ၫတၭ, ဖ့ၪလၫ့ဝ့ၫ လၧအစံရအၫ အစဎွၩနီၪလီၫ. 17 အစံရအၫ အစဎွၩ အၪ့မၧၫ့လၩ့ စတၫတၫ့, ဒဲစရၭဘစၫရံၭ, ဒဲစရၭဘၡၫက့ၫလဖၪ လၧလၫခံၭနီၪ, လၧအဘၪလ့ၩ လၧစဎွၩ ဟ့ၭဇကဲအၫ အအီၪ, ဒဲအၡၩၥုၭမုခမျၧး ထၫ့ဒၩ ယရုစလံၫ့တၭ, အဝ့ၫၥံၪ လ့ၩဝ့ၫတၭ, ထီၩ့လၧယရုစလံၫ့လီၫ. ထီးအဝ့ၫၥံၪ ဂဲၫထီၩ့ဝ့ၫတၭ, ဂဲၫဆၧၫ့ထုၪ့ဝ့ၫ လၧကမၫ လၧထၭလခီၫလစီၪ့ အထံၫချိၬ အနဲၩ့ထံၭ လၧၦစုၪဆၧကဲၩ့ယၬ အဂၪ့ခိၪ အဝၩ့ အဖၧၩ့ၥၭမုနီၪလီၫ. 18 ထီးအဝ့ၫၥံၪ ကိၭထၪ့ လၧစဎွၩတၭ, ၦဂဲၫထၪ့ လၧအအီၪ, စဟံၫလကဲအၫ အဖိၪခွၫ စအံၫလဲအကံၫ့ လၧအအီၪလၧဂံၪ့အဖၫ့ခိၪ, ဒဲၦကွ့ၭလံၬ စၡံဘနၫ, ဒဲၦကွ့ၭနဲၪ့ဆၧ စအၫစၭ အဖိၪခွၫ စယိအၭနီၪလီၫ. 19 တၭ စရၭဘၡၫက့ၫ စံၭအဝ့ၫၥံၪ, လီၩဘၪ စဟ့ၭဇကဲအၫ, စဎွၩဖၭဒိၪ အစံရအၫ အစဎွၩ စံၭဘဲၫယီၩ, ဆၧဒိၭနဲၩ့အၥၭ အီၪလၧနၧၩ လၧနဒိၭနဲၩ့နၥၭ လၧအဝ့ၫမွဲ ဆၧနီၪလမံၩ့လဲၪ. 20 နစံၭ, (မွဲန့ၫဆၧချဲၩ့) ယအီၪလၧဆၧကိၪ့ဆၧဖၭ, ဒဲဆၧအဂဲးအဘၭ လၧဒုၭဆၧအဂး ဘိၩ့နဲၪ့ယီၩ လၧနပိၩ့ထၪ့ယၧၩနီၪ မွဲနဒိၭနဲၩ့နၥၭ လၧပလၫလဂၩလဲၪ. 21 ယိခွါ, နဒိၭနဲၩ့နၥၭ လၧနိၪထိၭဖီးဘီၩ့ လၧအဆ့ၫဖိလဘီၩ့ယီၩ လၧအံဇံၭ, လၧၦအ့ၪဒိၭနဲၩ့အၥၭ လၧအဝ့ၫတၭ, မိနုၬဝ့ၫ လၧအစူၪဖၧၩ့တၭ, မိဆ့ၭဖျီၫ့ဝ့ၫလီၫ. အံဇံၭ အစဎွၩ ဖၫရိၫ မၩအၥၭဘဲၫနီၪ, လၧကယဲ ၦလၧအဒိၭနဲၩ့အၥၭ လၧအဝ့ၫလီၫ. 22 အ့ၪမွဲ နၥံၪ အ့ၪစံၭယၧၩ, ပဒိၭနဲၩ့ပၥၭ လၧယဟိဝၩ ပယွၩနီၪတၭ, အဝ့ၫဒၪမွဲ ၦလၧစဟ့ၭဇကဲအၫ မၩန့ခွံၬယူၭ အလးထၪ့ထီၫလဖၪ, ဒဲအဆၧလုလးလဖၪတၭ, စံၭ ယုဒၫ ဒဲယရုစလံၫ့, နၥံၪ မိဘၪဘိၪ့ဆၧဘၩဆၧ လၧဆၧလုအလးယီၩ, အမ့ၬယၫ လၧယရုစလံၫ့အဖၧၩ့ ဧၪ. 23 ဘိၩ့နဲၪ့ယီၩ ဖ့ၪလၫ့ ၦထိးအၥၭလဖၪ လၧယကဆါ အစံရအၫ အစဎွၩနီၪဆံၭ. တၭ နဝ့ၫဒၪလခီၫ နအီၪက့ၪ ၦထူၬကၥ့ၪ လၧအလီၩ့ အ့ၪၥ့ၪတၭ, ယမိဖ့ၪလၫ့နၧၩ လၧကၥ့ၪ နံၫထီၫ့လီၫ. 24 မၩအၥၭဘဲၫနီၪတၭ, လၧယကဆါ အခ့ၫအၡၩအကျၩ ၥုၭခိၪ လၧအဆံၭထုၬ လဂၩ နမိဘိၭကၠၪကဒၩခွံၬ အမ့ၬတၭ, ဒိၭနဲၩ့နၥၭ လၧအံဇံၭ လၧအလဲၪ့ၥုၭအဂး, ဒဲလၧအကၥ့ၪၥုၭအဂး ဘဲၫၥ့ၪလဲၪ. 25 တၭ ဘိၩ့နဲၪ့ယီၩ ယဟိဝၩ လအီၪဘၪ လၧယၥိၭတၭ, ယဂဲၫထၫ့ဒၩ ဆၧအလးယီၩ ဘဲၫၥိၭ ယမိမၩဂၭဂီၩ့ဆ့ဧၪ. ယဟိဝၩ စံၭယၧၩ, လ့ၩထၪ့ ထၫ့ဒၩ ခးလဘံၪ့ယီၩ ဒဲမၩဂၭဂီၩ့ဝ့ၫဆံၭ. 26 တၭ စဟံၫလကဲအၫ အဖိၪခွၫ စအံၫလဲအကံၫ့, ဒဲစၡ့ဘနၫ, ဒဲစယိအၭလဖၪ, စံၭ စရၭဘၡၫက့ၫနီၪ, ချဲၩ့လါဆၧ လၧၦစံရအၫဖိၪအလၨ လၧနခ့ၫနၡၩဆံၭ. အဂဲးဘဲၫယီၩ ပနၪၥ့ၪလီၫ. ချဲၩ့ဆၧ လၧၦယုဒၫအလၨ လၧၦခမျၧး လၧအအီၪလၧခိၪဒၧၩ့ အဖၫ့ခိၪနီၪ အနါဖၧၩ့ လဂ့ၩ. 27 တၭ စရၭဘၡၫက့ၫ စံၭအဝ့ၫၥံၪ, ယကဆါ အၪ့မၧၫ့လၩ့ ယချဲၩ့ ဆၧချဲၩ့လဖၪယီၩ လၧနကဆါ ဒဲနၧၩ ဆ့ဧၪ. မွဲလၧၦဆၧၫ့နၩ့ လၧခိၪဒၧၩ့ အဖၫ့ခိၪ ဘဲၫအဝ့ၫၥံၪ မိအၪ့ အအ့ၪဒၪဝ့ၫ, ဒဲအီၩ အဆံၪထံၫဒၪဝ့ၫလဖၪနီၪ လၧနၥံၪအၥိၭ, မွဲအ့ၬဧၪ. 28 ထီးနီၪလဖၧၫ့ စရၭဘၡၫက့ၫ ဆၧၫ့ထုၪ့တၭ, ကိၭထၪ့ လၧအလူဖၭဒိၪ လၧယုဒၫအလၨနီၪ, ခိၭနၪ စဎွၩဖၭဒိၪ အစံရအၫ အစဎွၩအလူနီၪဆံၭ. 29 စဎွၩ စံၭဘဲၫယီၩ, မွဲစဟ့ၭဇကဲအၫ ထီးအၪ့လီၫန့ နၥံၪလဂ့ၩ; အဂဲးဘဲၫယီၩ အဝ့ၫဒၪ မၩဖီၩ့မၩဖျ့ၭ နၥံၪ လၧစဎွၩနီၪ အစူၪဖၧၩ့ ၥ့ၪအ့ၬ. 30 တၭ စဟ့ၭဇကဲအၫ မိစံၭနၥံၪ, ယဟိဝၩ မိမၩဖီၩ့မၩဖျ့ၭ တၡါပၧၩ, ဒဲအဒိၩ့လဖျိၪ့ယီၩ ဆၧလဖ့ၪလၫ့ခွံၬဘၪ လၧအစံရအၫ အစဎွၩ အစူၪဖၧၩ့တၭ, မွဲအထီးဒုၭဒိၭနဲၩ့နၥံၪအၥၭ လၧယဟိဝၩ အစူၪဖၧၩ့နီၪ လဂ့ၩ. 31 ခိၭနၪ စဟ့ၭဇကဲအၫအလူ လဂ့ၩ, အဂဲးဘဲၫယီၩ အစံရအၫ အစဎွၩ စံၭဘဲၫယီၩ, မၩဆၧ လၧယၧၩ လၧဆၧဆိၪဂ့ၩတၭ, ဂဲၫထၪ့ လၧယအီၪတၭ, အၪ့ လဂၩလၧအစဘံၭမုဒၪဝ့ၫ, လဂၩလၧအချိၪ့ဒိၩ့ဒၪဝ့ၫတၭ, အီၩ လဂၩလၧအထံၫဖၧၩ့ဒၪဝ့ၫ, လဂၩလၧအထံၫဖၧၩ့ဒၪဝ့ၫနီၪ, 32 ထီးယဂဲၫဆိၬထၪ့ခွံၬ နၥံၪ ထီၩ့လၧခးလဘံၪ့ မၩအၥၭဘဲၫနၥံၪအခးဒၪ နၥံၪဝ့ၫအၥိၭ, ခးလဘံၪ့ အီၪလၧဘုၪကၠိၩ့ ဒဲစဘံၭထံၫ, ခးလဘံၪ့ အီၪလၧကိၪ, ဒဲစဘံၭမုအလးလဖၪ, ခးလဘံၪ့ အီၪလၧၥံၪ့အလဲအိၫ့ အၥိၪ, ဒဲန့ၫစၩ့နီၪ, ဘဲၫၥိၭ နၥံၪ မိမၧၫ့ဒံၭတၭ, ၥံၫလဂ့ၩ. ထီးစဟ့ၭဇကဲအၫ စံၭ, ယဟိဝၩ မိမၩဖီၩ့ဖျ့ၭပၧၩတၭ, အၪ့ယၫ နၥံၪတၭ, မွဲနၥံၪ ထီးခိၭနၪလဂ့ၩ. 33 ၦဆၨၩၥံၪ အယွၩလဖၪ မၩဖီၩ့ဖျ့ၭတၡါ အထံၫအခး လၧအစံရအၫ အစဎွၩ အစူၪဖၧၩ့ဆ့ဧၪ. 34 ဟၫမၭ ဒဲအၫပၭ အယွၩလဖၪနီၪ, မွဲအအီၪခီၫခီၫလဲၪ, စ့ၭဖၫဝံၫ့, ဟံနၫ, ဒဲအံဝၫ အယွၩလဖၪနီၪ, မွဲအအီၪခီၫခီၫလဲၪ. မွဲအမၩဖီၩ့မၩဖျ့ၭ စမ့ရအၫ လၧယစူၪဖၧၩ့ဆ့ဧၪ. 35 ဘဲၫၥိၭ ယဟိဝၩ မိမၩဖီၩ့မၩဖျ့ၭ ယရုစလံၫ့ လၧယစူၪဖၧၩ့နီၪတၭ, လၧခးလဖၪအယွၩ ထီးအလူၬ အကျၩနီၪ, မွဲပလၫ မၩဖီၩ့မၩဖျ့ၭ အထံၫအခး လၧယစူၪဖၧၩ့ လဂၩလဲၪ. 36 ၦခမျၧး အီၪလၩ့မါပံၭတၭ, ချဲၩ့ဆၧၫ့ အဝ့ၫ နးထံၪအ့ၬ. အဂဲးဘဲၫယီၩ စဎွၩ မၪလူၬဆၧတၭ စံၭဝ့ၫဒၪ, စံၭဆၧၫ့ အဝ့ၫ နးထံၪလဂ့ၩ. 37 ထီးနီၪလဖၧၫ့ စဟ့ၭဇကဲအၫ အဖိၪခွၫ စအံၫလဲအကံၫ့ လၧအအီၪလၧဂံၪ့အဖၫ့ခိၪ, ဒဲၦကွ့ၭလံၬ စၡ့ၭဘနၫ, ဒဲၦကွ့ၭနဲၪ့ဆၧ စအၫစၭ အဖိၪခွၫ စယိအၭလဖၪနီၪ, ထဲၩ့ထဲၩ့ လၧစဟ့ၭဇကဲအၫ အအီၪလၧအကီၩ့အၥိၭအယၬ တၭ, လီၩဘၪဝ့ၫ လၧစရၭဘၡၫက့ၫ အဆၧချဲၩ့လဖၪနီၪလီၫ.

၂ စဎွၩ 2 Kings 19

1 ထီးစဎွၩ ဟ့ၭဇကဲအၫ နါဂၧၫ့ ဆၧနီၪတၭ, ဆၧမၩအၥၭ လၧအၡၫ့အဆဲၫ့တၭ, ၥိၭဝ့ၫ လၧရၧၬအဆၧယၬ တၭ လ့ၩနုၬ လၧယဟိဝၩ အဂံၪ့ဖၧၩ့နီၪလီၫ. 2 အၪ့မၧၫ့လၩ့ စအံၫလဲအကံၫ့ လၧအအီၪလၧအဂံၪ့အဖၫ့ခိၪ, ဒဲၦကွ့ၭလံၬ စၡ့ၭဘနၫ ဒဲၦလုဆၧ အၡၩၥုၪ့က့ၭၥၭၡါၥိၭဝ့ၫ လၧရၧၬအဆၧယၬ လၧစအၫမူၭ အဖိၪခွၫ မီၪစအဲၫစ့ယၫ အအီၪလီၫ. 3 တၭ အဝ့ၫၥံၪနီၪ စံၭအဝ့ၫ, စဟ့ၭဇကဲအၫ စံၭဘဲၫယီၩ, ဆၧလၧမုဆၫလနံၩယီၩ မွဲဆၧခိဆၧဝီၩ, ဒဲဆၧအၪ့ၥီၪ့, ဒဲဆၧဒုၪဒွ့ၪ အနံၩလီၫ. အဂဲးဘဲၫယီၩ ဖိၪၥၪၥံၪဘၪ လၧအအီၪဖျဲၪအခၫတၭ, ဆၧဂဲးဆၧဘၭ လၧအမိအီၪဖျဲၪန့ဝ့ၫနီၪ အီၪအ့ၬ. 4 ဘၪလဘၪ ယဟိဝၩ နယွၩ မိနါဂၧၫ့ စရၭဘၡၫက့ၫ အဆၧချဲၩ့ လၧအကဆါအစံရအၫ အစဎွၩ အၪ့မၧၫ့လၩ့ ဘဲၫၥိၭ အမိဒုၪဒွ့ၪ ယွၩ လၧအမၧၫ့ဝ့ၫနီၪ, ဒဲမိအၪ့ၥီၪ့ ဆၧချဲၩ့ လၧယဟိဝၩ နယွၩ နါဂၧၫ့ယူၭနီၪတၭ; မၩအၥၭဘဲၫနီၪတၭ, ဆိၬထၪ့ ဆၧဘၩဆိၪဖၪ လၧၦအီၪလၩ့ထးဒံၭလဖၪအဂးဆံၭ. 5 တၭ စဎွၩ ဟ့ၭဇကဲအၫ အခ့ၫအၡၩနီၪ လ့ၩလၧစအဲၫစ့ယၫ အအီၪလီၫ. 6 တၭ စအဲၫစ့ယၫ စံၭအဝ့ၫၥံၪ, နၥံၪ မိဘၪစံၭ နၥံၪအကဆါ ဘဲၫယီၩ, ယဟိဝၩ စံၭဘဲၫယီၩ, ၥၭမဲၪ ဆၧချဲၩ့ လၧနနါဂၧၫ့ လၧအစံရအၫ အစဎွၩ အခ့ၫအၡၩ ဒုၪဒွ့ၪဆၧ နီၪ လဂ့ၩ. 7 ယိခွါ, ယအီၪက့ၪ ၥၭလမံၩ့ လၧအဖၧၩ့တၭ, မိနါဂၧၫ့ ဆၧအပရၧၫ့တၭ, မိထဲၩ့ကဒၩထဲၩ့ လၧအခး ဒၪဝ့ၫတၭ, ယမိဒုၭလၩ့ထံၩဖါဝ့ၫ လၧနၭ လၧအခးဒၪဝ့ၫ အဖၧၩ့လီၫ. 8 စရၭဘၡၫက့ၫနီၪ ထဲၩ့ကဒၩထဲၩ့ဝ့ၫတၭ, ဒၪန့ အစံရအၫ အစဎွၩဒုၭဆၧ လၧလံၭဘနၫလီၫ. အဂဲးဘဲၫယီၩ နါဂၧၫ့ဘၪဝ့ၫ လၧအစဲၪ့ထၪ့ခွံၬယူၭ လၧလၫခ့ၭနီၪလီၫ. 9 ထီးအဝ့ၫဒၪ နါဂၧၫ့ လၧဆၧစံၭ လၧကူၡၫအစဎွၩ တၧၫဟၫကၫ အဂဲးတၭ; ယိခွါ, အဝ့ၫဒၪ ဂဲၫထၪ့ ဘဲၫအမိဒုၭ ဆၧထၫ့ဒၩနၧၩလီၫ. အဝ့ၫ အၪ့မၧၫ့လၩ့ဒီၭ အၥီၫ့လဖၪ လၧစဟ့ၭဇကဲအၫ အအီၪတၭ, စံၭဝ့ၫဒၪ, 10 နၥံၪ မိဘၪစံၭ ယုဒၫအစဎွၩ စဟ့ၭဇကဲအၫ ဘဲၫယီၩ, ယွၩ လၧနဒိၭနဲၩ့နၥၭ လၧအဝ့ၫလဂၩ စံၭနၧၩ ဆၧလဖ့ၪလၫ့ဘၪ ယရုစလံၫ့ လၧအစံရအၫ အစဎွၩ အစူၪဖၧၩ့ လါနၫ့ တၭ, မွဲအထီးအၪ့လီၫန့နၧၩ လဂ့ၩ. 11 ယိခွါ, ဆၧလၧအစံရအၫ အစဎွၩလဖၪ မၩထံၫၥံၪခးၥံၪ ထီးအလူၬ, လၧအမၩဂၭဂီၩ့ဝ့ၫ လူၬထူၬဆံၫ့ဘၩ့နီၪ နနါဂၧၫ့ယူၭတၭ, 12 နမိဖီၩ့ဖျ့ၭနဝ့ၫဆ့ဧၪ. ၦအဆၨၩၥံၪ လၧယဖါလဖၪ မၩဂၭဂီၩ့ဝ့ၫ, ဂိဇၫ့ ဒဲဟၫရၫ့, ဒဲရ့ဇ့ၭ, ဒဲၦအံဒံၫ့ဖိၪ လၧအအီၪလၧ၁လၭစၫ အဖၧၩ့နီၪ အယွၩလဖၪ မၩဖီၩ့ဖျ့ၭ အဝ့ၫၥံၪဆ့ဧၪ. 13 ဟၫမၭ အစဎွၩ, ဒဲအၫဖၭ အစဎွၩ, ဒဲဒိၩ့ စ့ၭဖၫဝံၫ့, ဟံနၫ, ဒဲအံဝၫ အစဎွၩနီၪ, မွဲအအီၪခီၫခီၫလဲၪ. 14 စဟ့ၭဇကဲအၫနီၪ န့ဘၪ လံၬလၧအၥီၫ့လဖၪ အစူၪဖၧၩ့တၭ ဖီဘၪဝ့ၫတၭ, စဟ့ၭဇကဲအၫ လ့ၩထၪ့ လၧယဟိဝၩ အဂံၪ့ဖၧၩ့တၭ, ပၠၪလၩ့ဝ့ၫ လၧယဟိဝၩ အမ့ၬယၫလီၫ. 15 တၭ စဟ့ၭဇကဲအၫ ဘၩဆိၪဖၪ ယဟိဝၩ တၭ, စံၭဝ့ၫဒၪ, ယဟိဝၩ အံၫစရ့လၭအယွၩ လၧအအီၪဝ့ၫ လၧခ့ၫရူၬ အဘိၩ့ဆၧၩ့ လဂၩဧ့, နဝ့ၫနမွဲယွၩ, န့ၫနၧၩ လဂၩဎး လၧဂၪ့ခိၪ အဘၩ့မုး ထီးအလူၬ အဖၫ့ခိၪလီၫ. နတဲၩ့လၩ့ မူၭခိၪ, ဒဲဂၪ့ခိၪလီၫ. 16 ဒိၭနနါ, ယဟိဝၩဧ့, ခိၭနၪဆံၭ, စၪ့ထၪ့ နမ့ၬၥၪ, ယဟိဝၩဧ့, ယိခွါ, ဒဲခိၭနၪ စနၭခရံၭ အဆၧချဲၩ့ ထီးအလူၬ လၧအအၪ့မၧၫ့လၩ့ ဆၧ ဘဲၫၥိၭ အမိဒုၪဒွ့ၪယွၩ လၧအမၧၫ့ဝ့ၫနီၪဆံၭ. 17 မွဲတၡါ ယဟိဝၩဧ့, အစံရအၫ အစဎွၩလဖၪ မၩဂၭဂီၩ့ခွံၬယူၭ ၦဆၨၩၥံၪ, ဒဲအထံၫၥံၪခးၥံၪ, 18 ဒဲခွံၬၡိၭခွံၬ အယွၩလဖၪ လၧမ့ၪဖၧၩ့, (အဂဲးဘဲၫယီၩ, မွဲယွၩလဖၪအ့ၬ. မွဲၥံၪ့ၥံၪဝၪၥံၪ, ဒဲလိးၥံၪလဲၫ့ၥံၪ ၦမၩဝ့ၫ လၧအစူၪလီၫ.) တၭ မၩဂၭဂီၩ့ခွံၬဝ့ၫလီၫ. 19 တၭ ဘိၩ့နဲၪ့ယီၩ, ယဟိဝၩ ပယွၩဧ့, မၩဖီၩ့မၩဖျ့ၭပၧၩ လၧအဝ့ၫဒၪ အစူၪဖၧၩ့ဆံၭ. တၭ ဂၪ့ခိၪအဘၩ့အမုး ထီးအလူၬ မိၥ့ၪယၫ လၧနမွဲ ယဟိဝၩန့ၫနၧၩ လဂၩဎးလီၫ. 20 ထီးနီၪလဖၧၫ့ စအၫမူၭ အဖိၪခွၫ စအဲၫစ့ယၫ အၪ့မၧၫ့လၩ့ ဆၧ လၧစဟ့ၭဇကဲအၫ အအီၪတၭ, စံၭဝ့ၫဒၪ, ယဟိဝၩ အံၫစရ့လၭအယွၩ စံၭဘဲၫယီၩ, ဆၧလၧနဘၩဆိၪဖၪယၧၩ လၧအစံရအၫ အစဎွၩ စနၭခရံၭ အဂဲးနီၪ, ယနါဂၧၫ့ဆ့ယူၭ. 21 အယီၩမွဲ ဆၧချဲၩ့ လၧယဟိဝၩချဲၩ့ဆၧ လၧအဂဲး ၦမုၪနၩ့ ဇံအိၫ့ အဖိၪမုၪ အီၪက့ၪနၧၩ လၧဆၧနးမံၩ့အ့ၬ. နံဒုၪဒွ့ၪဘၪနၧၩ, ယရုစလံၫ့ အဖိၪမုၪ ဂံၩဂုအခိၪ လၧနၧၩလီၫ. 22 နဒုၪဒွ့ၪ, ဒဲမၩကြၩ့ထမး ပလၫလဂၩလဲၪ. တၭ နထုၭထၪ့ နလူ လၧပလၫလဂၩ အဖၫ့ခိၪ, ဒဲကျဲၪ့ထၪ့နမ့ၬ လၧပလၫလဂၩ အဖၫ့ခိၪလဲၪ. ထၫ့ဒၩ ဒၪလ့ၬ အံၫစရ့လၭ, အဆၧဆံၫ့ဎံၪ လဂၩနီၪလီၫ. 23 နဒုၪဒွ့ၪယဟိဝၩ လၧနၥီၫ့လဖၪ အစူၪဖၧၩ့တၭ နစံၭ, ယထၪ့ဘၭ ခိၪလီၩ့လဖၪ အဆၧထီၫ, လ့ၭဘနၧၫ့ အနဲၩ့ဖၩ, လၧယလဲၪ့ၥုၭခမျၧး, ဒဲယမိခူၬလၩ့ခွံၬ အၥံၪ့ၡိၫအ့ရ့ၭအထီၫ, ဒဲအၥံၪ့ၡိၫ အဂ့ၩထုၬတၭ, ယမိထၪ့ဘၭ အလးထီၫထုၬ, ကျိၭ လၧမံၩ့လၬကျၩလီၫ. 24 ယခုၪ့လၩ့ဆၧတၭ, အီၩထံၫလၩ့မဲၩဒၪ အဆၧတၭ, မိမၩလၩ့ၥံၭ အံဇံၭ အထံၫချိၬ ထီးအလူၬ လၧယခၪ့ယၫၥၭလီၫ. 25 လၧအၥၫ့ လၧအခၪ့ထံၭ ယမၩယဝ့ၫတၭ, လၧမုနံၩလဖၪ လၧဖျိၩ့ ယမၩဝ့ၫနီၪ မွဲနနါဂၧၫ့အ့ၬဧၪ. တၭ ဘိၩ့နဲၪ့ယီၩ ယဒုၭမၩအၥၭ ဘဲၫၥိၭ နမိအီၪလၧဆၧမၩဂၭဂီၩ့ ဒိၩ့အီၪလၧအခိၪဒၧၩ့လဖၪ ဘဲၫဆၧအပိၩ့ အီၪယူဝ့ၫအၥိၭနီၪအဂးလီၫ. 26 တၭ ၦအီၪဝ့ၫလဖၪနီၪ အစူၪလၩ့ဖၨၪဝ့ၫလီၫ. မိၥၭမဲၪၥၭဖျဲၩ့ဆၧတၭ, အီၪက့ၪမဲအမ့ၬလီၫ. မွဲထးမု လၧမံၩ့လၬကျၩ, ဒဲနၪ့ၥံၪမံၩ့ၥံၪၥံၫ့ဆ့ၬ, နၪ့ အီၪလၧဂံၪ့အခိၪ, ဒဲဘုၪ ဘၪ လံၩအခိ လၧအလချုၭဒိၪထၪ့ဒံၭဘၪ လီၫ. 27 တၭ နဆၧၫ့နၩ့, ဒဲနလ့ၩထၪ့, ဒဲနလ့ၩနုၬ ဒဲနၥၭထၪ့ဘၪ ယၧၩနီၪ, ယၥ့ၪယၫလီၫ. 28 မွဲနၥၭထၪ့ယၧၩ, ဒဲနအီၪက့ၪထၪ့ထီၫနၥၭနီၪ ဂဲၫထၪ့ လၧယနါဖၧၩ့တၭ, ယမိအီၪက့ၪ ယခွၩ့ လၧနနၫဖၧၩ့, ဒဲယဖျံၩ လၧနနိၭဖၧၩ့တၭ, ယမိဘိၭကၠၪကဒၩထဲၩ့နၧၩ လၧဖၧၩ့ၥၭ လၧနဂဲၫလီၫ. 29 တၭ အယီၩ မိကဲၪထၪ့ ဆၧနဲၪ့လၧနဂး, အယီၩလနံၪ့ယီၩ နၥံၪ မိအၪ့ဆၧ လၧအမဲၪထၪ့ဒၪ အဆၧတၭ, နံၫနံၪ့ လနံၪ့နီၪ ဆၧလၧအမဲၪထၪ့ဒၪဆၧ လၧအဝ့ၫနီၪတၭ, ၥၧၫ့နံၪ့လနံၪ့နီၪ ဎွံၪဆၧ, ဒဲကူၭဆၧ, ဒဲၥုၪ့စဘံၭမုအလးလဖၪတၭ, အၪ့ အဆၧၥၪနီၪဆံၭ. 30 တၭ ဆၧဖီၩ့ဖျ့ၭ လၧယုဒၫ အၡၩဂံၪ့ဖိၪ လၧအအီၪလၩ့ထးနီၪ, မိဆဲၩလၩ့ အဝံ လၧလၬလခီၫတၭ, ၥၪထၪ့ လၧထၭလခီၫလီၫ. 31 အဂဲးဘဲၫယီၩ လၧယရုစလံၫ့ အဖၧၩ့နီၪ ၦလၧအအီၪလၩ့ထး မိစဲၪ့ထၪ့, ဒဲၦလၧအစဲၪ့ဖီၩ့ဖျ့ၭလဖၪနီၪ လၧခိၪလီၩ့ ဇံအိၫ့လီၫ. ဆၧၥုၭမုခမျၧး အယဟိဝၩ အၥၭဆီၪ့ မိမၩ ဆၧနီၪလီၫ. 32 မၩအၥၭဘဲၫနီၪတၭ, ယဟိဝၩ စံၭဆၧ လၧအစံရအၫ အစဎွၩအဂဲးနီၪ ဘဲၫယီၩ, မိဂဲၫနုၬဘၪ လၧဒိၩ့လဖျိၪ့ယီၩ အဖၧၩ့အ့ၬ. ဒဲခၭဘၪ ဖျါလဘံၪ့ ထီးနီၪဆ့အ့ၬ. ဒဲဂဲၫထၪ့ လၧအမ့ၬယၫ, လၧအထၩ့ဖံၭအ့ၬ, ဒဲမၩထၪ့ဘၪ ဆၧခိၪဒၧၩ့ ထၫ့ဒၩဝ့ၫဆ့အ့ၬ. 33 တၭ ဖၧၩ့ၥၭ လၧအဂဲၫနီၪ, မိထဲၩ့ထဲၩ့ လၧဖၧၩ့ၥၭလဘီၩ့နီၪတၭ, ဂဲၫနုၬဘၪ လၧဒိၩ့ဖၧၩ့ယီၩအ့ၬ; ယဟိဝၩ စံၭဝ့ၫဒၪ, 34 အဂဲးဘဲၫယီၩ ယမိအီၪဖီၩ့ ဒိၩ့လဖျိၪ့ယီၩ ဘဲၫၥိၭ ယမိမၩဖီၩ့မၩဖျ့ၭဝ့ၫ လၧယကၠီၩ့ဒၪယဝ့ၫ, ဒဲလၧယခ့ၫယၡၩ စဒၫဝံၭ အကၠီၩ့လီၫ. 35 တၭ လၧမုလနၩနီၪ ဆၧမၩအၥၭ လၧယဟိဝၩအၥီၫ့နီၪ စဲၪ့ထၪ့ ကျီၪ့ခွံၬ ၦၡၩ လကုၬဎိၭလၬယဲထီၫ့ လၧအစံရအၫ ၥုၪ့တဲၩအလးဖၧၩ့နီၪ, ထီးမုဆဲၪ့ထၪ့နီၪ ၦၡၩ ဂဲထုၪ့ ဂီၩဂီၩတၭ, ယိခွါ, ၦလဖၪ ထီးအလူၬနီၪ မွဲၦအစွၪ လီၫ. 36 အစံရအၫ အစဎွၩ စနၭခရံၭ စဲၪ့ထၪ့ဝ့ၫ ထဲၩ့ကဒၩထဲၩ့ဝ့ၫတၭ, အီၪဝ့ၫ လၧနံနဝ့ၫလီၫ. 37 တၭ အဝ့ၫဒၪ ဘိၪ့ထၪ့ဘၩထၪ့ဆၧ လၧအယွၩ နံၭစရီၭ အဂံၪ့ဖၧၩ့ အဘိၩ့ဘၭနီၪ, အဖိၪခွၫၥံၪ, စအဒြၫ့မလ့ၭ, ဒဲစၡၫရ့ဇၧၫနီၪ ကျီၪ့ခွံၬဝ့ၫ လၧအနၭတၭ, အဝ့ၫၥံၪ စဲၪ့ဖီၩ့ဖျ့ၭ လၧအခးအၫရရၭ အဖၧၩ့တၭ, အဖိၪခွၫ စအံစၫဟၭဒၧၫ့ ကဲၪထၪ့ စဎွၩ လၧအလးနီၪလီၫ.

၂ စဎွၩ 2 Kings 20

1 ဆၧလၧမုနံၩလဖၪနီၩ စဟ့ၭဇကဲအၫ ဆၫထၪ့ဝ့ၫ ထီးအမိၥံၫလီၫ. စအၫမူၭ အဖိၪခွၫ မီၪစအဲၫစ့ယၫနီၪ လ့ၩလၧအအီၪတၭ, စံၭအဝ့ၫ, မၪလူၬ နၡၩဂံၪ့ဖိၪ အဆၧ ဆံၭ. အဂဲးဘဲၫယီၩ နမိၥံၫတၭ, နမၧၫ့နဝ့ၫအ့ၬ. 2 အဝ့ၫဒၪ ကၠၪဒံၩ့ခံၫ့ အမ့ၬ လၧဆၧဒီၪ့တၭ, ဘၩဆိၪဖၪ ယဟိဝၩတၭ, စံၭဝ့ၫဒၪ, 3 ယဟိဝၩဧ့, ယလ့ၩဆၧ လၧနမ့ၬယၫ လၧဆၧမွဲဆၧတီၩ အဖၧၩ့ ဒဲလၧယၥၭ ထၧၫ့ဖျိၪ့ယၫ တၭ, ယမၩယူၭ ဆၧအဂ့ၩ လၧနမ့ၬယၫနီၪ နၪ့ထၪ့ထဲၩ့လါဆံၭ. စဟ့ၭဇကဲအၫ ဂၪ့ဝ့ၫ နၭမၬလီၫ. 4 တၭ စအဲၫစ့ယၫ လချုၭထီၩ့ဒံၭဘၪ လၧဆၧအဝၩ့အဖၧၩ့နီၪ ဆၧမၩအၥၭ လၧယဟိဝၩအလူ လၩ့ဘၪဝ့ၫ စံၭဝ့ၫဒၪ, 5 ထဲၩ့ထဲၩ့တၭ, လီၩဘၪ ယၡၩခမျၧးအခိၪ, စဟ့ၭဇကဲအၫ, ယဟိဝၩ နဖါစဒၫဝံၭအယွၩ စံၭဘဲၫယီၩ, ယနါဂၧၫ့ယူၭ နဘၩဆိၪဖၪဆၧယူၭ, ယဒၪဘၪ နမ့ၬထံၫယူၭ, ယိခွါ, ယမိမၩဘျၪထဲၩ့နၧၩလီၫ. လၧၥၧၫ့နံၩလနံၩနီၪ နမိလ့ၩထၪ့ လၧယဟိဝၩ အဂံၪ့ဖၧၩ့ လီၫ. 6 ယမိမၩအၪထၪ့ နနံၩလဖၪ လၧလဆံၫယဲနံၪ့လီၫ. ယမိမၩဖီၩ့မၩဖျ့ၭနၧၩ ဒဲဒိၩ့လဖျိၪ့ယီၩ လၧအစံရအၫ စဎွၩ အစူၪဖၧၩ့တၭ, ယမိအီၪဖီၩ့ ဒိၩ့လဖျိၪ့ယီၩ လၧယကၠီၩ့ဒၪယဝ့ၫ, ဒဲလၧယခ့ၫယၡၩ စဒၫဝံၭ အကၠီၩ့ လီၫ. 7 တၭ စအဲၫစ့ယၫ စံၭဝ့ၫဒၪ, မၩန့ ချိၪ့ဒိၩ့ၥၪ နးလီၪ့ ဆံၭ. အဝ့ၫၥံၪ မၩန့ဝ့ၫတၭ, အီၪက့ၪလၩ့ဝ့ၫ လၧဝံၫ့အဖၫ့ခိၪတၭ ဘျၪထဲၩ့ဝ့ၫလီၫ. 8 စဟ့ၭဇကဲအၫ စံၭစအဲၫစ့ယၫ, လၧယဟိဝၩ မိမၩဘျၪထဲၩ့ယၧၩတၭ, လၧယမိလ့ၩထၪ့ လၧယဟိဝၩ အဂံၪ့ဖၧၩ့ ၥၧၫ့နံၩလနံၩနီၪ, ဆၧမၩနဲၪ့မွဲ ဆၧနီၪလမံၩ့လဲၪ. 9 တၭ စအဲၫစ့ယၫ စံၭဝ့ၫဒၪ, အယီၩမွဲ ဆၧမၩနဲၪ့ လၧနဂး လၧနမိန့ဘၪ ဆၧလၧယဟိဝၩ, လၧယဟိဝၩ မိမၩဆၧ လၧအချဲၩ့ယူၭဝ့ၫနီၪလီၫ. ဆၧအလၩၡူၪ မိဘၪလ့ၩလၩ့လၧယၫ အဆၫ့ ဆံၫဆၫ့နီၪဧၪ, အ့ၪလမွဲဘၪမွဲ အဘၪထဲၩ့ကဒၩထဲၩ့လခီၫ အဆၫ့ဆံၫဆၫ့နီၪလဲၪ. 10 တၭ စဟ့ၭဇကဲအၫ စံၭဆၧၫ့ဝ့ၫဒၪ, ဆၧအလၩၡူၪ လ့ၩလၩ့လၧယၫ အဆၫ့ဆံၫဆၫ့နီၪ, မွဲဆၧအယီၫတၭ, မွဲအထဲၩ့ကဒၩထဲၩ့လခီၫ အဆၫ့ဆံၫဆၫ့နီၪဆံၭ. 11 တၭ မီၪစအဲၫစ့ယၫ အၪ့ကံၩ့အၪ့ယၫ ယဟိဝၩနီၪ, အဆၧဒုၭကဒၩထဲၩ့ အလၩၡူၪ အဆၫ့ ဆံၫဆၫ့ လၧအလ့ၩဖီၩ့ခွံၬယူၭ လၧစအၫဟဇၭ အမုနၩရံၩ အလီၩ့နီၪလီၫ. 12 ဆၧလၧအဆၧၫ့အထီနီၪ ဘၭဘလၧၫ့ အစဎွၩ စဘၫလဒၫ့ အဖိၪခွၫ စဘရီဒၭဘၫလဒၫ့ လဂၩ ဖ့ၪယုလံၬ, ဒဲလၬဆီၪ့ လၧစဟ့ၭဇကဲအၫလီၫ. အဂဲးဘဲၫယီၩ နါဂၧၫ့ဝ့ၫ လၧအဆၧဘျၪထဲၩ့ယူၭ လီၫ. 13 စဟ့ၭဇကဲအၫနီၪ ခိၭနၪ အဝ့ၫၥံၪအလူ တၭ, ဒုၭနဲၪ့ဝ့ၫ လၧဆၧလူဒိၪဎွ့ၩဒိၪ အဂံၪ့ ထၧၫ့ဂံၪ့ယၫ, စ့ၩ, ဒဲထီၫ့, ဒဲဆၧနၧၫ့မၧၫ့, ဒဲၥိၪအဂ့ၩ, ဒဲအစူၪဝဲၩအဂံၪ့ ထၧၫ့ဖျိၪ့ယၫ, ဒဲကယဲ အဆၧ လၧအအီၪလၧဆၧလူဒိၪဎွ့ၩဒိၪ အကျၩနီၪလီၫ. ဆၧလၧစဟ့ၭဇကဲအၫ လဒုၭနဲၪဘၪဝ့ၫနီၪ, အီၪလၧၩ့ လၧအဂံၪ့ဖၧၩ့, ဒဲအီၪလၧၩ့ လၧအဘၩ့အမုး ထၧၫ့ဘံၪ့ယၫအဖၧၩ့ နးမံၩ့အ့ၬ. 14 ထီးနီၪလဖၧၫ့ မီၪစအဲၫစ့ယၫနီၪ ဂဲၫလၧစဎွၩဟ့ၭဇကဲအၫ အအီၪတၭ, စံၭဝ့ၫၦလဖၪနီၪ စံၭဘဲၫၥ့ၪလဲၪ, မွဲအဂဲၫစိၩလၧနအီၪ အထံၭခီၫခီၫလဲၪ. တၭ စဟ့ၭဇကဲအၫ စံၭဝ့ၫဒၪ, ဂဲၫစိၩလၧယအီၪ လၧထံၫယဲၩ့ခးယဲၩ့လဘံၪ့, လၧဘၭဘလၧၫ့နီၪလီၫ. 15 တၭ အဆၧစံၭဝ့ၫဒၪ, မွဲအဒၪဘၪဆၧနီၪလၫ လၧနဂံၪ့ဖၧၩ့ လမံၩ့လဲၪ. တၭ စဟ့ၭဇကဲအၫ စံၭဆၧၫ့ဝ့ၫဒၪ, ဒၪဘၪယူၭ ကယဲ ဆၧလၧအအီၪလၧယဂံၪ့ဖၧၩ့ ထီးအလူၬယူၭ, ဆၧလၧယလဒုၭနဲၪဘၪဝ့ၫနီၪ အီၪလၧယဆၧလူဒိၪဎွ့ၩဒိၪအကျၩ နးမံၩ့အ့ၬ. 16 တၭ စအဲၫစ့ယၫ စံၭစဟ့ၭဇကဲအၫ, ခိၭနၪ ယဟိဝၩအလူဆံၭ. 17 ယိခွါ, မုနံၩလဖၪ မိဂဲၫ လၧကယဲ ဆၧအီၪ လၧနဂံၪ့ဖၧၩ့, ဒဲဆၧလၧနဖါၥံၪ အီၪက့ၪကီၪ့ဝ့ၫ ထီးမုဆၫလနံၩယီၩ, ဆၧမိလ့ၩဆိၬဝ့ၫ လၧဘၭဘလၧၫ့ အဖၧၩ့နီၪလီၫ. ဆၧမိအီၪလၩ့ထး နးမံၩ့အ့ၬ; ယဟိဝၩ စံၭဝ့ၫဒၪ, 18 မိဆိၬထၪ့ခွံၬ နဖိၪခွၫၥံၪ လၧအလၩ့ဆၨၩ လၧနၧၩ, လၧနထၪ့ဖိၪတၭ, မိကဲၪထၪ့ ၦဖၫဆွံၪ လၧဘၭဘလၧၫ့ အစဎွၩ အနီးဖၧၩ့လီၫ. 19 ထီးနီၪလဖၧၫ့ စဟ့ၭဇကဲအၫ, စံၭစအဲၫစ့ယၫ, ယဟိဝၩ အဆၧချဲၩ့ လၧအချဲၩ့ယူၭဝ့ၫနီၪ ဂ့ၩဝ့ၫလီၫ. တၭ စံၭဝ့ၫဒၪ, ဆၧဘၪလိၬအိၭလိၬ, ဒဲဆၧမွဲဆၧတီၩ မိအီၪဝ့ၫ လၧယမုနံၩလဖၪ အဖၧၩ့နီၪ, မွဲအ့ၬဧၪ. 20 တၭ ဆၧအီၪလၩ့ထး ဘၪဆဲၫ့ လၧစဟ့ၭဇကဲအၫ, ဒဲအစီၩ့အမၩ့ ထီးအလူၬ, လၧအမၩကမၫ ဒဲထံၫကၠီၪ့ လၧအဒုၭဂဲၫနုၬ ထံၫလၧဒိၩ့ဖၧၩ့ အဂဲးအကၠီၪ့နီၪ, ကွ့ၭအၥၭ လၧယုဒၫအစဎွၩ အလံၬကွ့ၭနဲၪ့ဆၧ အဖၧၩ့နီၪ, မွဲအ့ၬဧၪ. 21 စဟ့ၭဇကဲအၫ မံၫဝ့ၫ လၧအဖါၥံၪအၥိၭ တၭ, အဖိၪခွၫ စမနၭစ့ၫ ကဲၪထၪ့စဎွၩ လၧအလးနီၪလီၫ.

1 စမနၭစ့ၫ ကဲၪထၪ့ၥၫ့ စဎွၩနီၪ အၥၭအီၪ လဆံၫနံၫနံၪ့ တၭ, ကဲၪထၪ့စဎွၩ လၧယရုစလံၫ့အဖၧၩ့ ယဲဆံၫယဲနံၪ့ လီၫ. အမိအမံၩ့နီၪ, မွဲနးဟ့ဇဘၫလီၫ. 2 တၭ အဝ့ၫဒၪ မၩ ဆၧအၧၩ့ လၧယဟိဝၩ အမ့ၬယၫ ဘဲၫၦဆၨၩလဖၪ အဆၧဘၪၥၭလိၪ လၧယဟိဝၩ နၫ့ထၪ့ခွံၬ လၧၦအံၫစရ့လၭဖိၪ အမ့ၬယၫလီၫ. 3 မၩထဲၩ့ ဆၧအလးထၪ့ထီၫလဖၪ လၧအဖါ စဟ့ၭဇကဲအၫ မၩဂၭဂီၩ့ဝ့ၫတၭ, မၩထၪ့ ဆၧလုလးလဖၪ လၧဘၫအလၭ အဂးတၭ, တဲၩ့အၡ့ရိၫတၭ, မၩဝ့ၫ ဘဲၫအံၫစရ့လၭ အစဎွၩ အၫဟၭ အၥိၭတၭ, ဘၩထၪ့ မူၭခိၪ အၥုၭမုခမျၧး ထီးအလူၬ ဒဲမၩအဆၧလီၫ. 4 တၭ မၩ ဆၧလုလးလဖၪ လၧယဟိဝၩအဂံၪ့ လၧယဟိဝၩ စံၭလၧအဂဲး, ယမိအီၪက့ၪ ယမံၩ့ လၧယရုစလံၫ့ အဖၧၩ့လီၫ. 5 တၭ မၩ ဆၧလုလးလဖၪ လၧမူၭခိၪ အၥုၭမု ထီးအလူၬအဂး လၧယဟိဝၩ အဂံၪ့အဝၩ့ နံၫစီၪ့အဖၧၩ့လီၫ. 6 တၭ အၪ့မၧၫ့ အဖိၪခွၫ ခၫ့ဂၬ မ့ၪ, ဒဲဒုၪဆၧ အဆၧၫ့အထီ, ဒဲမၩ ဆၧလီးဆၧဘွဲၩ, ဆၧအူၪဆၧပီၩ, ဒဲမၩဎုၬဆၧ လၧဆၧယူၬၥံၪ ဒဲၦအီၪလၧဆၧနၪၥံၪတၭ, မၩ ဆၧအၧၩ့အၪမံၩ့ လၧယဟိဝၩ အမ့ၬယၫ လၧအဒုၭထၪ့အၥၭ လီၫ. 7 တၭ အီၪက့ၪလၩ့ အၡ့ရိၫအဂၩ့ လၧအတဲၩ့ဝ့ၫ လၧဂံၪ့ဖၧၩ့, လၧယဟိဝၩ စံၭစဒၫဝံၭ အဖိၪခွၫ စစီလမၧၫ့ လၧအဂဲး, လၧဂံၪ့လဖျိၪ့ယီၩအဖၧၩ့, ဒဲလၧယရုစလံၫ့ အဖၧၩ့ လၧယရွံန့ဝ့ၫ လၧအံၫစရ့လၭ အဒီၪ့ ထီးအလူၬ အကျၩနီၪ, ယမိအီၪက့ၪယမံၩ့ အဆိၩဆိၩအကၠၪကၠၪ လီၫ. 8 အဝ့ၫၥံၪ အ့ၪထီးန့ဆၧ ဘဲၫကယဲ ဆၧလၧယမၪလူၬ အဝ့ၫၥံၪ ဒဲဘဲၫကယဲ ဆၧၥီၪ့ဆၧၥၫ့ လၧယခ့ၫယၡၩ စမိစ့ၭ မၪလူၬ အဝ့ၫၥံၪ အၥိၭနီၪတၭ, ယဒုၭစဲၪ့ထၪ့လၧၩ့ အံၫစရ့လၭ အခၪ့ လၧခးလဘံၪ့ယီၩ လၧယဖ့ၪလၫ့ အဖါၥံၪ အဖၧၩ့အ့ၬ. 9 မွဲလါနၫ့ဘိၩ အဝ့ၫၥံၪ ခိၭနၪဆၧအ့ၬ. တၭ စမနၭစ့ၫ အၪ့လွ့ၫန့ဝ့ၫ ဘဲၫၥိၭ အမိမၩ ဆၧအၧၩ့ အၪနဲၪ့ ၦဆၨၩလဖၪ လၧယဟိဝၩ မၩဂၭဂီၩ့ဝ့ၫ လၧအံၫစရ့လၭ အမ့ၬယၫလီၫ. 10 ယဟိဝၩ ချဲၩ့ဆၧ လၧအခ့ၫအၡၩ မီၪလဖၪ အစူၪဖၧၩ့ တၭ, စံၭဝ့ၫဒၪ, 11 မွဲယုဒၫ အစဎွၩ မနၭစ့ၫ မၩဆၧဘၪၥၭလိၪလဖၪနီၪ, မၩဆၧအၧၩ့ အၪနဲၪ့ ၦအၫမၧၫ့ဖိၪ လၧအအီၪဝ့ၫ လၧအမ့ၬယၫ မၩဝ့ၫတၭ, ဒုၭမၩဆ့ ယုဒၫ လၧဆၧဒဲၩဘၭ လၧအဆၧဂၩ့ဆၧဖၪ့, 12 မၩအၥၭဘဲၫနီၪတၭ, ယဟိဝၩ အံၫစရ့လၭအယွၩ စံၭဘဲၫယီၩ, ယိခွါ, ယမိဒုၭဂဲၫဘၪ ယရုစလံၫ့, ဒဲယုဒၫ လၧဆၧအၧၩ့လမံၩ့, လၧထီးဒၪ ၦလၧအနါဂၧၫ့ဝ့ၫ လဂၩလါလါနီၪ, အနါ မိၥီၫထၪ့ နံၫခီၫလူၬလီၫ. 13 တၭ ယမိဆုးထၪ့ စမ့ရအၫအဖျံၩ ဒဲစအၫဟၭ အဂံၪ့အပနီၫ့ လၧယရုစလံၫ့ အဖၫ့ခိၪ တၭ, ယမိထူၭခွံၬ ယရုစလံၫ့ ဘဲၫၦထူၭခွံၬထွ့ၫအၥိၭနီၪ, ထူၭခွံၬဝ့ၫတၭ, ချုၬလၩ့ဝ့ၫဒၪလီၫ. 14 ယမိလ့ၩဒၪခွံၬ ယဆၧန့ၥၫ အဆၧအီၪလၩ့ထးတၭ, ဖ့ၪလၫ့ခွံၬဝ့ၫ လၧအဒုၪအဒၩ အစူၪဖၧၩ့တၭ, မိကဲၪထၪ့ ဆၧအၪ့ဂူၬန့အလး, ဒဲဆၧမၩန့ဆီၪ့ လၧအဝ့ၫၥံၪ အဒုၪအဒၩ ထီးအလူၬအဂးလီၫ. 15 အဂဲးဘဲၫယီၩ အဝ့ၫၥံၪ မၩဆၧအၧၩ့ လၧယမ့ၬယၫတၭ, ဒုၭၥၭထၪ့ယၧၩ အခီၫ လၧမုလနံၩ လၧအဖါၥံၪ ဂဲၫထၪ့ လၧအံဇံၭ အဖၧၩ့ ထီးမုဆၫလနံၩယီၩလီၫ. 16 စမနၭစ့ၫ ဂါလၩ့ခွံၬဆ့ ဆၧၥွံၪ လၧအဆၧဒဲၩဘၭ လအီၪဘၪနီၪ အၪအၪလ့ၬ ထီးအမၩဎွ့ၩထၪ့ ယရုစလံၫ့ လၧအယီၩလခီၫ ထီၩ့လၧအနီၪလခီၫတၭ; မွဲလၧအဆၧဒဲၩဘၭ လၧအဒုၭမၩ ယုဒၫ လၧဆၧဒဲၩဘၭ အဖၫ့ခိၪနီၪ, ဘဲၫၥိၭ အမိမၩဆၧအၧၩ့ လၧယဟိဝၩ အမ့ၬယၫ လီၫ. 17 ဆၧအီၪလၩ့ထး ဘၪဆဲၫ့ လၧစမနၭစ့ၫ, ဒဲကယဲ ဆၧလၧအမၩဝ့ၫ, ဒဲအဆၧဒဲၩဘၭ လၧအမၩဘၪဝ့ၫနီၪ ကွ့ၭအၥၭ လၧယုဒၫအစဎွၩ အလံၬကွ့ၭနဲၪ့ဆၧ အဖၧၩ့နီၪ, မွဲအ့ၬဧၪ. 18 စမနၭစ့ၫ မံၫဝ့ၫ လၧအဖါၥံၪအၥိၭတၭ, ၦခုၪ့လၩ့ဘၧၩ့ခွံၬဝ့ၫ လၧအဂံၪ့ဒၪဝ့ၫ အကျိၭဖၧၩ့, လၧစအၧၭဇၫ အကျိၭဖၧၩ့လီၫ. တၭ အဖိၪခွၫ စအၫမၧၫ့ ကဲၪထၪ့ စဎွၩ လၧအလးနီၪလီၫ. 19 လၧစအၫမၧၫ့ ကဲၪစဎွၩနီၪ အၥၭၡါ နံၫဆံၫနံၫနံၪ့ တၭ, ကဲၪစဎွၩ လၧယရုစလံၫ့အဖၧၩ့ နံၫနံၪ့လီၫ. တၭ အမိအမံၩ့မွဲ နးမရှုလမံၭ, စဟၫရၧၭ အဖိၪမုၪ လၧယီၬဘၫလီၫ. 20 အဝ့ၫဒၪ မၩဆၧအၧၩ့ လၧယဟိဝၩ အမ့ၬယၫ, ဘဲၫအဖါ စမနၭစ့ၫ မၩဝ့ၫအၥိၭနီၪလီၫ. 21 ဖိၬဖၧၩ့ၥၭလဖၪ လၧအဖါဖိၬဝ့ၫတၭ, မၩဆၧဂၩ့ အဆၧ လၧအဖါမၩဝ့ၫတၭ, ဘိၪ့ထၪ့ဘၩထၪ့ဝ့ၫလီၫ. 22 လ့ၩဒၪခွံၬ အဖါလဖၪ အယွၩတၭ, ဖိၬယဟိဝၩအဖၧၩ့ၥၭအ့ၬ. 23 စအၫမၧၫ့ အခ့ၫအၡၩၥံၪ ကိၪ့ဆၧအၧၩ့ ထၫ့ဒၩ အဝ့ၫတၭ, မၩၥံၫ စဎွၩ လၧအဂံၪ့ဒၪဝ့ၫ အဖၧၩ့နီၪလီၫ. 24 ခးအၡၩခမျၧး မၩၥံၫ ကယဲ ၦလၧအကိၪ့ဆၧအၧၩ့ ထၫ့ဒၩ စဎွၩ အၫမၧၫ့ ထီးအလူၬတၭ, အၡၩခမျၧး အီၪက့ၪအဖိၪခွၫ စယိၫစဲအၫ လၧစဎွၩအလးနီၪလီၫ. 25 တၭ ဆၧအီၪလၩ့ထး ဘၪဆဲၫ့ လၧစအၫမၧၫ့ လၧအမၩဝ့ၫနီၪ ကွ့ၭအၥၭ လၧယုဒၫ အစဎွၩ အလံၬကွ့ၭနဲၪ့ဆၧ အဖၧၩ့နီၪ, မွဲအ့ၬဧၪ. 26 ၦခုၪ့လၩ့ဘၧၩ့ခွံၬဝ့ၫ လၧအဆၧၥွၪခိၪ အဖၧၩ့ လၧစအၧၭဇၫ အကျိၭဖၧၩ့တၭ, အဖိၪခွၫ စယိၫစဲအၫ ကဲၪထၪ့ စဎွၩ လၧအလးနီၪလီၫ.

၂ စဎွၩ 2 Kings 22

1 လၧစယိၫစဲအၫ ကဲၪထၪ့ၥၫ့ စဎွၩနီၪ အၥၭအီၪ ဎိၭနံၪ့ တၭ ပၧၩ့ဆၧ လၧယရုစလံၫ့အဖၧၩ့ ၥၧၫ့ဆံၫလနံၪ့လီၫ. အမိအမံၩ့မွဲ နးယၭဒဒဲအၫ, စအၭဒဲအၫ အဖိၪမုၪ လၧဘီၭစကၭလီၫ. 2 အဝ့ၫ မၩ ဆၧဂ့ၩ လၧယဟိဝၩ အမ့ၬယၫတၭ ဖိၬအဖါ စဒၫဝံၭအဖၧၩ့ၥၭ ထၧၫ့ဘီၩ့ယၫ တၭ, လၧစူၪထွ့ၪမွဲဂ့ၩ, လၧစူၪစ့ၪမွဲဂ့ၩ, ကၠၪခွံၬအၥၭ အ့ၬ. 3 လၧစယိၫစဲအၫ အနံၪ့ လဆံၫဎိၭနံၪ့လနံၪ့ အဖၧၩ့ နီၪ, ဆၧမၩအၥၭ လၧစဎွၩ အၪ့မၧၫ့လၩ့ ၦကွ့ၭလံၬ စမၡၧလၫ့ အဖိၪခွၫ, စအၭဇလဲအၫ အဖိၪခွၫ, စၡၫဖၫ့ လၧယဟိဝၩအဂံၪ့, စံၭဝ့ၫဒၪ, 4 လ့ၩထၪ့ လၧၦလုဆၧအခိၪ စဟံၫလကဲအၫ အအီၪ ဘဲၫၥိၭ အမိဝံထၪ့နၬထၪ့ စ့ၩ လၧၦဂဲၫဆိၬဝ့ၫ လၧယဟိဝၩ အဂံၪ့ဖၧၩ့, လၧၦပၧၩ့တရၫ့ၥံၪ အၪ့ထုၫ့ကီၪ့ဝ့ၫ လၧၦခမျၧး အအီၪနီၪဆံၭ. 5 မွဲအဝ့ၫၥံၪ ဖ့ၪလၫ့ဝ့ၫ လၧၦမၩဆၧမၩ လၧအယိ ယဟိဝၩအဂံၪ့လဖၪ အစူၪဖၧၩ့တၭ, မွဲအဝ့ၫၥံၪ ဖ့ၪလၫ့ထဲၩ့ ၦလၧအမၩ ဆၧမၩ လၧယဟိဝၩ အဂံၪ့ဖၧၩ့ ဘဲၫၥိၭ အမိမၩဂ့ၩထဲၩ့ ဆၧဖိး လၧဂံၪ့ဖၧၩ့နီၪ, 6 လၧၦလဲၬ၁မါၥံၪ, ဒဲလၧၦၥုၪ့ဂံၪ့ၥံၪ, ဒဲလၧၦပၠၩ့၁မါၥံၪ, ဘဲၫၥိၭ အမိဎွ့ၩၥံၪ့, ဒဲလိးစိၭဖျၩအၥၭ လၧဆၧမၩထဲၩ့ ဂံၪ့အဂးနီၪဆံၭ. 7 မွဲလါနၫ့ဘိၩ, ဆၧဒိၭန့ ဆရၫ့ လၧၦလၧဆၧဖ့ၪလၫ့စ့ၩ လၧအစူၪဖၧၩ့အကၠီၩ့နီၪ, ဆၧဒိၭန့ ဆရၫ့အ့ၬ. အဂဲးဘဲၫယီၩ အဝ့ၫၥံၪ မၩ လၧအလူတီၩလီၫ. 8 တၭ ၦလုဆၧအခိၪ စဟံၫလကဲအၫ, စံၭၦကွ့ၭလံၬ စၡၫဖၫ့, ယဒၪန့ လံၬဆၧၥီၪ့ဆၧၥၫ့ လၧယဟိဝၩ အဂံၪ့ဖၧၩ့လီၫ. တၭ စဟံၫလကဲအၫ ဖ့ၪလၫ့ လံၬနီၪ လၧစၡၫဖၫ့တၭ, အဝ့ၫဒၪ ဖီဝ့ၫလီၫ. 9 ၦကွ့ၭလံၬ စၡၫဖၫ့ ဂဲၫထဲၩ့ လၧစဎွၩအအီၪတၭ, ဂဲၫဆိၬ ဆၧချဲၩ့ လၧစဎွၩအအီၪနီၪ, စံၭဝ့ၫဒၪ, နခ့ၫနၡၩလဖၪ အၪ့ထုၫ့ကီၪ့ယူၭ စ့ၩ လၧအဒၪန့ဝ့ၫ လၧဂံၪ့ဖၧၩ့တၭ, ဖ့ၪလၫ့ယူၭ ၦလၧအမၩ ဆၧမၩ, လၧအယိထဲၩ့ ယဟိဝၩအဂံၪ့ အစူၪဖၧၩ့ယူၭ. 10 ၦကွ့ၭလံၬ စၡၫဖၫ့ ဒုၭနဲၪဆၧ လၧစဎွၩတၭ, စံၭဝ့ၫဒၪ, ၦလုဆၧအခိၪ စဟံၫလကဲအၫနီၪ ဖ့ၪလၫ့ယၧၩ လၧလံၬလထူၫလီၫ. တၭ စၡၫဖၫ့ ဖီဝ့ၫ လၧစဎွၩ အမ့ၬယၫလီၫ. 11 ထီးစဎွၩ နါဂၧၫ့ လံၬအဆၧၥီၪ့ဆၧၥၫ့ အလူအထၫ တၭ, ဆၧမၩအၥၭ လၧအၡၫ့ယၬ အကီၩ့အၥိၭလီၫ. 12 တၭ စဎွၩ မၪလူၬ ၦလုဆၧ စဟံၫလကဲအၫ, ဒဲစၡၫဖၫ့ အဖိၪခွၫ စအဟဲကၫ့, ဒဲစမံၫခ့ယၫ အဖိၪခွၫ စအၫဘီၫ, ဒဲၦကွ့ၭလံၬ, စၡၫဖၫ့, ဒဲစဎွၩ အခ့ၫအၡၩ စအၭစအဲအၫ, စံၭဝ့ၫဒၪ, 13 လ့ၩအၪ့စၪ့ ယဟိဝၩ လၧယဂး, ဒဲလၧၦခမျၧးအဂး, ဒဲလၧယုဒၫ ထီးအလူၬအဂး, လၧလံၬ လၧၦဒၪန့ဝ့ၫ လထူၫယီၩ လၧဆၧချဲၩ့ အဂဲးအကၠီၪ့ဆံၭ. အဂဲးဘဲၫယီၩ ယဟိဝၩ အဆၧၥၭထၪ့ လၧအခဲၩထၪ့ဘၪပၧၩမွဲ အဒိၪမၬလီၫ. အဂဲးဘဲၫယီၩ ပဖါၥံၪ ခိၭနၪ လံၬယီၩ အဆၧချဲၩ့ ဘဲၫၥိၭ အမိမၩဝ့ၫ ဘဲၫကယဲ ဆၧကွ့ၭအၥၭ ဘၪဆဲၫ့ လၧပၧၩ အၥိၭနီၪအ့ၬ. 14 ၦလုဆၧ စဟံၫလကဲအၫ, ဒဲစအဟဲကၫ့, ဒဲစအၭဘီၫ, ဒဲစၡၫဖၫ့, စအၭစဟဲအၫၥံၪနီၪ လ့ၩဝ့ၫ လၧၦပၧၩ့ဆၧ အကီၩ့အၥိၭ စဟၫဟၭ အဖိၪခွၫ စတံၭဝၫ အဖိၪခွၫ စၡၫလၧၫ့အမၫ မီၪမုၪ နးဟၧလဒၫလဂၩ အအီၪတၭ, ချဲၩ့ဆၧ လၧအဝ့ၫလီၫ. အဝ့ၫဒၪ အီၪလၧယရုစလံၫ့ လၧဆၧအလး နံၫစီၪ့လစီၪ့တၭ အဝ့ၫၥံၪ ကၩ့ကၩဆၧ လၧအဝ့ၫနီၪလီၫ. 15 တၭ ၦမုၪနီၪ စံၭအဝ့ၫၥံၪ, ယဟိဝၩ အံၫစရ့လၭအယွၩ စံၭဘဲၫယီၩ, လီၩဘၪ ၦလၧအအၪ့မၧၫ့လၩ့ နၥံၪ လၧယအီၪ, 16 ယဟိဝၩ စံၭဘဲၫယီၩ, ယိခွါ, ယမိဒုၭဂဲၫ ဆၧအၧၩ့ လၧအလးယီၩ ဒဲလၧၦအီၪဝ့ၫ လၧအဖၧၩ့ အလီၩ့, ကယဲ လံၬအဆၧချဲၩ့ လၧယုဒၫအစဎွၩဖီဝ့ၫ ထီးအလူၬလီၫ. 17 အဂဲးဘဲၫယီၩ အဝ့ၫၥံၪ လ့ၩဒၪ ယၧၩတၭ, ဆူၭခဲၩ ဆၧနၧၫ့မၧၫ့ လၧယွၩအဂူၫဂၩလဖၪအဂး, ဘဲၫၥိၭ အမိဒုၭၥၭထၪ့ယၧၩ လၧအစူၪအမၩ ဆၧထီးအလူၬအကၠီၩ့လီၫ. အခိးမွဲ ယၥၭထၪ့ မိခဲၩထၪ့ ထၫ့ဒၩ အလးယီၩတၭ, မိလၩ့ဖံၬဘၪအ့ၬ. 18 အ့ၪမွဲ ယုဒၫ အစဎွၩ လၧအအၪ့မၧၫ့ နၥံၪ ဂဲၫအၪ့စၪ့ ယဟိဝၩနီၪ, နၥံၪ မိဘၪစံၭအဝ့ၫ, ယဟိဝၩ အံၫစရ့လၭအယွၩ စံၭဘဲၫယီၩ, ဆၧချဲၩ့ လၧနနါဂၧၫ့နီၪ, 19 မွဲနၥၭထၪ့တၭ, ထီးန နါဂၧၫ့ ဆၧချဲၩ့ထၫ့ဒၩ ဆၧအလးယီၩ, ဒဲထၫ့ဒၩ ၦလၧအအီၪလၧအဖၧၩ့ လၧအမိကဲၪထၪ့ ဆၧအီၪယူ, ဒဲဆၧဆိၪအၧၩ့ အလးနီၪတၭ, နဆၪ့လၩ့နၥၭ ဒဲၡၫ့နကီၩ့နၥိၭ, ဒဲဂၪ့ လၧယမ့ၬယၫနီၪ ယနါဂၧၫ့ဆ့ယူၭ ယဟိဝၩ စံၭဝ့ၫဒၪ. 20 မၩအၥၭဘဲၫနီၪတၭ, ယိခွါ, ယမိအီၪက့ၪကီၪ့ နၧၩ လၧနဖါလဖၪတၭ, ဆၧမိအီၪက့ၪကီၪ့နၧၩ လၧနၥွၪခိၪဖၧၩ့ မုၬမုၬတၭ, နမ့ၬၥၪလဖၪ မိဒၪဘၪဆၧအၧၩ့ ထီးအလူၬ, လၧယမိဒုၭဂဲၫဘၪ ဆၧအလးယီၩအ့ၬ. တၭ အဝ့ၫၥံၪနီၪ ဂဲၫဆိၬန့ စဎွၩ လၧဆၧချဲၩ့နီၪလီၫ.

၂ စဎွၩ 2 Kings 23

1 စဎွၩ အၪ့မၧၫ့လၩ့ ဆၧတၭ, ဒုၭအီၪကီၪ့ ယုဒၫအၡၩ ၥုၪ့က့ၭၥၭၡါ ဒဲယရုစလံၫ့ အၡၩၥုၪ့က့ၭၥၭၡါ ထီးအလူၬ လၧအအီၪလီၫ. 2 စဎွၩ လ့ၩထၪ့ လၧယဟိဝၩ အဂံၪ့ဖၧၩ့ ဒဲယုဒၫ အၦၡၩ ထီးအလူၬ, ဒဲၦအီၪဝ့ၫ လၧယရုစလံၫ့ အဖၧၩ့ ထီးအလူၬ အီၪလၧအၥိၭတၭ, ၦလုဆၧလဖၪ, ဒဲမီၪလဖၪ, ဒဲၦခမျၧး ထီးအလူၬ, ဒဲဒိၪဒဲဆံၭလီၫ. တၭ အဝ့ၫဒၪ ဖီဘၪ လၧအဝ့ၫၥံၪ အနါဖၧၩ့ လၧကယဲ ဆၧချဲၩ့ လၧလံၬဆၧအုၩ့လၩ့ လၧၦဒၪန့ဝ့ၫ လၧယဟိဝၩ အဂံၪ့ဖၧၩ့နီၪလီၫ. 3 စဎွၩ ဆၧၫ့ထုၪ့ လၧထုၪ့အနဲၩ့ထံၭ တၭ, အုၩ့လၩ့ဆၧ လၧယဟိဝၩ အမ့ၬယၫ လၧအမိဖိၬ ယဟိဝၩအခဲၫ့, ဒဲထီးန့ အဆၧမၪလူၬလဖၪ, ဒဲအဆၧထိးအၥၭလဖၪ, ဒဲအ၁နိၫလဖၪ, လၧအၥၭ ထၧၫ့ဖျိၪ့ယၫ, ဒဲလၧအၥၭၡီၩ့ ထီးအလူၬ ဘဲၫၥိၭ အမိမၩ ဆၧအုၩ့လၩ့ယီၩ အဆၧချဲၩ့ လၧအကွ့ၭအၥၭ လၧလံၬယီၩ အဖၧၩ့တၭ, ၦခမျၧး ထီးအလူၬ ထိးအၥၭ လၧဆၧအုၩ့လၩ့နီၪဆ့လီၫ. 4 တၭ စဎွၩ မၪလူၬ ၦလုဆၧအခိၪ စဟံၫလကဲအၫ, ဒဲၦလုဆၧလဖၪ နံၫဆၫ့လဆၫ့, ဒဲၦပၧၩ့တရၫ့လဖၪ ဘဲၫၥိၭ အမိဂဲၫဆိၬထၪ့ခွံၬ ကယဲ ထွ့ၫ လၧၦတဲၩ့ဝ့ၫ လၧဘၫအလၭအဂး, ဒဲလၧအၡ့ရိၫအဂး, ဒဲလၧမူၭခိၪ အၥုၭမု ထီးအလူၬၥံၪအဂး, လၧအအီၪလၧယဟိဝၩ အနီးဖၧၩ့လီၫ. တၭ အဝ့ၫ ဆူၭထၪ့ခွံၬဝ့ၫ လၧယရုစလံၫ့ အချိၫ့လခီၫ လၧကံဒြၧၫ့ အဆၧပျၩ့ဖၧၩ့တၭ, လ့ၩဆိၬ အဖံၫ့ချၪ လၧဘ့၁လၭလီၫ. 5 အဝ့ၫဒၪ အီၪက့ၪလၩ့ခွံၬ ၦဘၩဆၧဂၩ့ အၡၩလုဆၧလဖၪ လၧယုဒၫ အစဎွၩ အီၪက့ၪထၪ့ဝ့ၫ, ဘဲၫၥိၭ အမိဆူၭခဲၩ ဆၧနၧၫ့မၧၫ့ လၧအလးထၪ့ထီၫ အဖၫ့ခိၪ, လၧယုဒၫ အဒိၩ့ဖၧၩ့ လၧဆၧအီၪဝၬဖီၩ့ ယရုစလံၫ့, ဒဲလၧအဆူၭခဲၩ ဆၧနၧၫ့မၧၫ့ လၧဘၫအလၭ အဂး, လၧမုအဂး, လၧလၩအဂး, ဒဲၡၪၥံၪ အီၪပိၩ့, ဒဲမူၭခိၪ အၥုၭမုခမျၧး ထီးအလူၬအဂးလီၫ. 6 အဝ့ၫဒၪ ဂဲၫဆိၬထၪ့ခွံၬ အၡ့ရိၫ လၧယဟိဝၩ အဂံၪ့ လၧယရုစလံၫ့ အချိၫ့, ထီၩ့လၧထံၫချိၬ ကံဒြၧၫ့တၭ, ဆူၭထၪ့ခွံၬဝ့ၫ လၧထံၫချိၬ ကံဒြၧၫ့အနဲၩ့တၭ, ယဲးလၩ့ဘျ့ၭဝ့ၫ ထီးအကဲၪထၪ့ ဆၧအမုၬတၭ, ခွံၬၡိၭခွံၬ ဆၧအမုၬနီၪ လၧၦခမျၧး အဖိၪၥံၪ အၥွၪခိၪ ဖၫ့ခိၪနီၪလီၫ. 7 ၦအဲၪပခၧၩ့ဖိၪ အဂံၪ့ၥံၪ လၧအအီၪလၧယဟိဝၩ အဂံၪ့နဲၩ့ထံၭ, ထီးအလး လၧၦမုၪၥံၪ ထၭ ကလကၫ လၧအၡ့ရိၫအဂးနီၪ, မၩလၩ့ဎီးခွံၬဝ့ၫလီၫ. 8 အဝ့ၫ ဂဲၫဆိၬ ၦလုဆၧၥံၪ ထီးအလူၬ လၧယုဒၫ အဒိၩ့လဖၪအဖၧၩ့, ဒဲမၩဘၪၥၭလိၪ ဆၧအလးထၪ့ထီၫလဖၪ ထီးအလး လၧၦလုဆၧလဖၪ ဆူၭခဲၩ ဆၧနၧၫ့မၧၫ့, လၧဂံဘၫ, ထီၩ့လၧဘံအၧၫၡံၫဘၫတၭ, မၩလၩ့ဎီးခွံၬ တရၫ့ အလးထၪ့ထီၫလဖၪ လၧအအီၪဝ့ၫလၧဆၧလ့ၩနုၬလၧဒိၩ့အၦဒိၪ စယီရှုၫအ့ၫအတရၫ့ဖၧၩ့လၧအအီၪဝ့ၫ လၧဒိၩ့ အတရၫ့စူၪစ့ၪလခီၫနီၪလီၫ. 9 မွဲလါနၫ့တၭ, ဆၧအလးထၪ့ထီၫလဖၪ အၡၩလုဆၧၥံၪ ဂဲၫထၪ့ လၧယဟိဝၩ အဆၧလုလး လၧယရုစလံၫ့ အဖၧၩ့အ့ၬ. အ့ၪမွဲ အဝ့ၫၥံၪ အၪ့ကိၪလအီၪဘၪလၧမံၪ လၧအထၧၫ့ဖုဝဲ အကျၩလီၫ. 10 အဝ့ၫဒၪ မၩဘၪၥၭလိၪ ထိဖ့ၭ လၧအအီၪဝ့ၫ လၧၦဟံၪ့နၧၫ့ဖိၪ အခိၪလီၩ့ဆူၭဖၧၩ့, ဘဲၫၦထီးဒုၭခၫ့ဂၬ အဖိၪခွၫမွဲဂ့ၩ, ဖိၪမုၪမွဲဂ့ၩ, လၧမ့ၪ လၧမိလ့ၭအဂး နးဂၩ လဂ့ၩလီၫ. 11 အဝ့ၫဒၪ ဆိၬထၪ့ခွံၬ ကၥ့ၪလဖၪ လၧယုဒၫ အစဎွၩလဖၪ ဖ့ၪလၫ့ဝ့ၫ လၧမုအဂး ထီးဆၧလ့ၩနုၬ လၧယဟိဝၩ အဂံၪ့ဖၧၩ့ လၧၦဒိၪ စနၫၥၫ့မ့လ့ၭ အဒူၭအနဲၩ့ လၧအအီၪဝ့ၫ လၧခီၫ့တၭ, ဆူၭထၪ့ခွံၬ မုအလဲၪ့ကၥ့ၪ လၧမ့ၪလီၫ. 12 တၭ ဆၧလုလးလဖၪ လၧအအီၪဝ့ၫ လၧစအၫဟဇၭ အဒူၭ လၧထၭလခီၫ လဆၫ့ အဖၫ့ခိၪ, လၧယုဒၫ အစဎွၩလဖၪ မၩဝ့ၫ, ဒဲဆၧလုအလးလဖၪ လၧစမနၭစ့ၫ မၩဝ့ၫ လၧယဟိဝၩ အဂံၪ့အဝၩ့ နံၫစီၪ့ အဖၧၩ့နီၪ စဎွၩ မၩလၩ့ဎီးခွံၬဝ့ၫ, ဒဲမၩလၩ့ဘျ့ၭခွံၬဝ့ၫ ထီးနီၪတၭ, ခွံၬၡိၭခွံၬ အမုၬ လၧထံၫချိၬ ကံဒြၧၫ့အဖၧၩ့ နီၪလီၫ. 13 တၭ ဆၧအလးထီၫလဖၪ လၧအအီၪဝ့ၫ လၧယရုစလံၫ့ အမ့ၬယၫ လၧခိၪလီၩ့ မၩဂၭဂီၩ့ဆၧ လၧစူၪထွ့ၪလခီၫ လၧအံၫစရ့လၭ အစဎွၩ စီလမၧၫ့ ၥုၪ့ဝ့ၫ လၧၦဇဲဒၧၫ့ဖိၪ အဆၧဘၪၥၭလိၪ အၭၡတြီၭ အဂး, ဒဲလၧၦမိအၭဖိၪ အဆၧဘၪၥၭလိၪ, ခံမီၭ အဂး, ဒဲလၧအၫမၧၫ့ဖိၪ အဆၧဘၪၥၭလိၪ မိလ့ၭအဂးနီၪ, စဎွၩ မၩဘၪၥၭလိၪဝ့ၫလီၫ. 14 အဝ့ၫဒၪ မၩလၩ့ဘျ့ၭ ဆၧဂၩ့လဖၪ, ဒဲခူၬလၩ့ခွံၬ အၡ့ရိၫလဖၪတၭ, မၩဎွ့ၩဝ့ၫ အလးၥံၪ လၧၦၡၩ အဎွံၪအနၧၩ့လီၫ. 15 ဆၧလုအလး အီၪဝ့ၫ လၧဘ့၁လၭဆ့, ဒဲဆၧအလးထၪ့ထီၫ လၧစနံဘၭ အဖိၪခွၫ စယ့ၫရဘိအၫ့ လၧအဒုၭမၩ အံၫစရ့လၭ လၧဆၧဒဲၩဘၭ လဂၩ မၩဝ့ၫနီၪ, အဝ့ၫဒၪ မၩလၩ့ဎီးခွံၬ ဆၧလုအလးနီၪ, ဒဲဆၧအလးထၪ့ထီၫတၭ, ဆူၭထၪ့ခွံၬ ဆၧအလးထၪ့ထီၫ, ဒဲယဲးလၩ့ဘျ့ၭခွံၬဝ့ၫတၭ, ဆူၭထၪ့ခွံၬ အၡ့ရိၫနီၪလီၫ. 16 စယိၫစဲအၫ ကၠၪစိၩအၥၭတၭ, ဒၪဆၧၥွၪခိၪ အီၪလၧခိၪလီၩ့, ဒဲအၪ့မၧၫ့လၩ့ ဆၧ, မၩန့ထၪ့ ၦဎွံၪၥံၪ လၧဆၧၥွၪခိၪဖၧၩ့တၭ, ဆူၭထၪ့ခွံၬဝ့ၫ လၧဆၧလုလး အဖၫ့ခိၪ တၭ, မၩဘၪၥၭလိၪဝ့ၫ, ဘဲၫယဟိဝၩ အလူအထၫ, လၧယွၩအၡၩ ကိၭထၪ့ လၧဆၧချဲၩ့လဖၪနီၪ အၥိၭလီၫ. 17 ထီးနီၪလဖၧၫ့ အဝ့ၫဒၪစံၭ, ဆၧမၩနဲၪ့လဖျိၪ့ လၧယဒၪဘၪနီၪ, မွဲဆၧနီၪလမံၩ့လဲၪ. တၭ ဒိၩ့အၡၩၥံၪ စံၭဝ့ၫ, မွဲယွၩအၡၩ လၧအဂဲၫဝ့ၫ လၧယုဒၫ, ကိၭထၪ့ဆၧလဖၪ လၧနမၩထၫ့ဒၩ ဆၧလုအလး လၧဘ့၁လၭ အဖၫ့ခိၪ လဂၩ အဆၧၥွၪခိၪလီၫ. 18 အဆၧစံၭဝ့ၫဒၪမွဲ အအီၪဒၪဝ့ၫဆံၭ. မွဲၦထီးၥုၭခွံၬ အဎွံၪအနၧၩ့ နးဂၩလဂ့ၩ, အခိးမွဲဘဲၫနီၪတၭ, အဝ့ၫဒၪ အဎွံၪအနၧၩ့ ဒဲမီၪလၧအဂဲၫထၪ့ လၧစမ့ရအၫ လဂၩ အဎွံၪအနၧၩ့နီၪ အဝ့ၫၥံၪ မၩဘူၭဝ့ၫအ့ၬ. 19 တၭ ဆၧအလးထၪ့ထီၫလဖၪ အဂံၪ့ဆ့, လၧအအီၪဝ့ၫ လၧစမ့ရအၫ အဒိၩ့လဖၪ အဖၧၩ့ လၧအံၫစရ့လၭ အစဎွၩလဖၪ မၩဝ့ၫ ဘဲၫၥိၭ အမိဒုၭၥၭထၪ့ ယဟိဝၩနီၪ, စယိၫစဲအၫ မၩန့ထၪ့ခွံၬဝ့ၫတၭ, မၩဝ့ၫ ဘဲၫ ကယဲ ဆၧမၩ လၧအမၩဝ့ၫ လၧဘ့၁လၭအဖၧၩ့လီၫ. 20 အဝ့ၫဒၪ မၩၥံၫ ဆၧအလးထၪ့ထီၫ အၡၩလုဆၧလဖၪ လၧအအီၪ ထီးနီၪ ထီးအလူၬ လၧဆၧလုလး အဖၫ့ခိၪတၭ, ဆူၭထၪ့ခွံၬ အဎွံၪအနၧၩ့ လၧအဖၫ့ခိၪတၭ, ထဲၩ့ကဒၩထဲၩ့ လၧယရုစလံၫ့လီၫ. 21 စဎွၩ မၪလူၬ ၦခမျၧး ထီးအလူၬတၭ, စံၭဝ့ၫဒၪ, ထီးန့ ဘိၪ့လ့ၩဖၬ လၧယဟိဝၩ နၥံၪအယွၩ အဂး, ဘဲၫဆၧကွ့ၭအၥၭ လၧလံၬဆၧအုၩ့လၩ့အဖၧၩ့နီၪဆံၭ. 22 မွဲတၡါ ၦလမၩဘၪဘိၪ့လ့ၩဖၬ ဘဲၫနီၪအၥိၭ ခီၫလၧၦစ့ၩရၫ့ခွးၥံၪ လၧအစ့ၩရၫ့ အံၫစရ့လၭ အမုနံၩလဖၪနီၪ, မွဲဂ့ၩ, လၧအံၫစရ့လၭ အစဎွၩ ဒဲလၧယုဒၫ အစဎွၩ ထီးအလူၬနီၪ မွဲဂ့ၩ, အီၪနးဖၧၫ့အ့ၬ. 23 တၭ လၧစယိၫစဲအၫ အနံၪ့ လဆံၫဎိၭနံၪ့လနံၪ့ အဖၧၩ့နီၪ ၦမၩဘိၪ့လ့ၩဖၬလဖၧၫ့ယီၩ လၧယဟိဝၩ အဂး လၧယရုစလံၫ့အဖၧၩ့ လီၫ. 24 တၭ ၦလၧအအိၭလိၬအၥၭ လၧၦအီၪလၧဆၧနၪၥံၪ, ဒဲဆၧယူၬၥံၪ, ဒဲဆၧဂၩ့ တ့ၫရဖံၫ့, ဒဲဆၧဂၩ့ဆၧဖၪ့, ဒဲကယဲ ဆၧဘၪၥၭလိၪ လၧအဒၪဝ့ၫ လၧယုဒၫ အခးဖၧၩ့, ဒဲလၧယရုစလံၫ့ အဖၧၩ့ ထီးအလူၬနီၪ, စယိၫစဲအၫ ၥုၭခွံၬဝ့ၫ ဘဲၫၥိၭ အမိထီးန့ လံၬဆၧၥီၪ့ဆၧၥၫ့ အဆၧချဲၩ့ လၧအကွ့ၭအၥၭ လၧလံၬ လၧၦလုဆၧ စဟံၫလကဲအၫ ဒၪန့ဘၪဝ့ၫ လၧယဟိဝၩ အဂံၪ့ဖၧၩ့နီၪလီၫ. 25 တၭ စဎွၩ လၧအကၠၪစိၩအၥၭ လၧယဟိဝၩ အအီၪ လၧအၥၭ ထၧၫ့ဖျိၪ့ယၫ, ဒဲလၧအၥၭၡီၩ့ ထီးအလူၬ, ဒဲလၧအဂဲးအဘၭ ထီးအလူၬ, ဘဲၫစမိစ့ၭ အဆၧၥီၪ့ဆၧၥၫ့ ထီးအလူၬ အၥိၭနီၪ, မီၪ့ဎီၩ့အဝ့ၫနီၪ လၧအဝ့ၫ လချုၭအီၪဒံၭဘၪမွဲဂ့ၩ, လၧအဝ့ၫဒၪ အလးခဲၫ့မွဲဂ့ၩ, အီၪ နးဂၩအ့ၬ. 26 မွဲလါနၫ့ဘဲၫနီၪတၭ ယဟိဝၩ လကၠၪခွံၬဘၪအၥၭ လၧအဆၧၥၭထၪ့ ဆီၪ့ဆီၪ့လ့ၬ လၧအခဲၩထၪ့ ထၫ့ဒုၪဒၩ ယုဒၫ လၧဆၧၥၭထၪ့ ထီးအလူၬ အလး လၧစမနၭစ့ၫ ဒုၭထၪ့ဝ့ၫအၥၭ အကၠီၩ့နီၪလီၫ. 27 ယဟိဝၩ စံၭဝ့ၫဒၪ, ယမိၥုၭခွံၬ ယုဒၫ လၧယမ့ၬယၫ ဆ့, ဘဲၫယၥုၭခွံၬ အံၫစရ့လၭအၥိၭ နီၪတၭ, ယမိခွံၬၡိၭ ဒိၩ့ယရုစလံၫ့လဖျိၪ့ယီၩ လၧယရွံန့ဝ့ၫ, ဒဲဂံၪ့ လၧယစံၭ လၧအဂဲး, ယမံၩ့ မိအီၪ ထီးနီၪလီၫ. 28 တၭ ဆၧအီၪလၩ့ထး ဘၪဆဲၫ့ လၧစယိၫစဲအၫ, ဒဲကယဲ ဆၧလၧအမၩဝ့ၫ ထီးအလူၬနီၪ ကွ့ၭအၥၭ လၧယုဒၫ အစဎွၩၥံၪ အလံၬကွ့ၭနဲၪ့ဆၧ အဖၧၩ့နီၪ, မွဲအ့ၬဧၪ. 29 လၧမုနံၩလဖၪနီၪ အံဇံၭ အစဎွၩ ဖၫရိၫနံကိၫ လ့ၩထၪ့ ထၫ့ဒၩ အစံရအၫ အစဎွၩ လၧထံၫမိၡါ ယုၫဖြ့တံၫ, ဒဲစဎွၩ ယိၫစဲအၫ လ့ၩထၫ့ဒၩ အဝ့ၫဒၪတၭ, ထီးဆၧဒၪဘၪဝ့ၫတၭ, မၩၥံၫဝ့ၫ ထီးမဂံၭဒိၫ အဖၧၩ့လီၫ. 30 အခ့ၫအၡၩ ဆိၬထၪ့ဝ့ၫတၭ, ၥံၫဝ့ၫ လၧလဲၪ့ၥုၭအဖၧၩ့ လၧမဂံၭဒိၫတၭ, ဂဲၫဆိၬဝ့ၫ လၧယရုစလံၫ့တၭ, ခုၪ့လၩ့ဘၧၩ့ခွံၬဝ့ၫ လၧအၥွၪခိၪဒၪဝ့ၫ အဖၧၩ့လီၫ. တၭ ထံၫၥံၪခးၥံၪ အၡၩခမျၧး မၩန့ စယိၫစဲအၫ အဖိၪခွၫ စယဟိအဟၭ တၭ, ဂုၪဝ့ၫတၭ, အီၪက့ၪထၪ့ဝ့ၫ လၧစဎွၩ လၧအဖါအလးနီၪလီၫ. 31 လၧစဟိအဟၭ ကဲၪၥၫ့ စဎွၩနီၪ အၥၭ အီၪနံၫဆံၫၥၧၫ့နံၪ့တၭ, ကဲၪစဎွၩ လၩၥၧၫ့ဘံၪ့ လၧယရုစလံၫ့ အဖၧၩ့ လီၫ. တၭ အမိအမံၩ့မွဲ နးဟၫမုတလၭ, စယ့ၫရမဲအၫ လၧလံၭဘနၫလဂၩ အဖိၪမုၪလီၫ. 32 အဝ့ၫဒၪ မၩဆၧအၧၩ့ လၧယဟိဝၩ အမ့ၬယၫ ဘဲၫကယဲ ဆၧလၧအဖါလဖၪ မၩဝ့ၫအၥိၭနီၪလီၫ. 33 ဘဲၫၥိၭ အထီးပၧၩ့ဆၧ လၧယရုစလံၫ့ အဖၧၩ့နီၪ လဂ့ၩ, ဖၫရိၫနံကိၫ စၧၩ့ထၬဝ့ၫ လၧရံၭဘျၫ အဖၧၩ့ လၧခးဟၫမၭ အဖၧၩ့တၭ, အၪ့မၧၫ့ ၦခးဖိၪၥံၪ ဖ့ၪလၫ့ အခီၫ့ လၧစ့ၩအကံကၫ လယၩ, ဒဲထီၫ့လကံကၫလီၫ. 34 ဖၫရိၫနံကိၫ အီၪက့ၪ စယိၫစဲအၫ အဖိၪခွၫ စအံၫလဲအကံၫ့ လၧစဎွၩ လၧအဖါ စယိၫစဲအၫ အလးတၭ, ဖျိၬဝ့ၫ အမံၩ့ လၧစယဟီအကံၫ့တၭ, မၩန့ခွံၬ စယဟိအဟၭ တၭ, အဝ့ၫဒၪ ဂဲၫဝ့ၫ လၧအံဇံၭတၭ, ၥံၫဝ့ၫ ထီးနီၪလီၫ. 35 စယဟီအကံၫ့ ဖ့ၪလၫ့စ့ၩ, ဒဲထီၫ့ လၧဖၫရိၫ လါနၫ့တၭ, အၪ့ကံၩ့အခီၫ့ လၧၦခးဖိၪ ဘဲၫၥိၭ အမိဖ့ၪလၫ့စ့ၩ ဘဲၫ ဖၫရိၫ အဆၧမၩလူၬအၥိၭနီၪတၭ, အၪ့မၧၫ့ ထံၫၥံၪခးၥံၪ အၡၩခမျၧး ဖ့ၪလၫ့ စ့ၩ ဒဲထီၫ့ လဂၩဘဲၫအခီၫ့အၥိၭ, လဂၩဘဲၫအခီၫ့အၥိၭ, ဘဲၫအမိဖ့ၪလၫ့ဝ့ၫ လၧဖၫရိၫနံကိၫလီၫ. 36 လၧစယဟီအကံၫ့ ကဲၪၥၫ့ စဎွၩနီၪ အၥၭအီၪနံၫဆံၫယဲနံၪ့တၭ, ကဲၪစဎွၩ လဆံၫလနံၪ့ လၧယရုစလံၫ့ အဖၧၩ့ လီၫ. အမိအမံၩ့မွဲ နးဇံၫဘုဒၫ, စပဒၫယၫ အဖိၪမုၪ လၧရုမၫလီၫ. 37 အဝ့ၫဒၪ မၩဆၧအၧၩ့ လၧယဟိဝၩ အမ့ၬယၫ ဘဲၫ ကယဲ ဆၧလၧအဖါၥံၪ မၩဝ့ၫအၥိၭနီၪလီၫ.

၂ စဎွၩ 2 Kings 24

1 လၧအဝ့ၫဒၪ အမုနံၩလဖၪ အထးဖၧၩ့နီၪ ဘၭဘလၧၫ့ အစဎွၩ န့ၭဘူၫခၫန့ဇၫ ဂဲၫထၪ့တၭ, စယဟီအကံၫ့ ကဲၪထၪ့ အခ့ၫအၡၩ ၥၧၫ့နံၪ့တၭ, ထီးနီၪလဖၧၫ့, ကၠၪခွံၬအၥၭ ပိၩ့ထၪ့ဝ့ၫလီၫ. 2 တၭ ယဟိဝၩ အၪ့မၧၫ့ ဆၧလ့ၩထၫ့ဒၩ အဝ့ၫနီၪ, မွဲၦခၫလဒံအၫဖိၪ အဒီၪ့လဖၪ, ဒဲၦစံရအၫဖိၪ အဒီၪ့လဖၪ, ဒဲၦမိအၭဖိၪ အဒီၪ့လဖၪ, ဒဲၦအၫမၧၫ့ဖိၪ အဒီၪ့လဖၪတၭ, ဆၧအၪ့မၧၫ့လၩ့ အဝ့ၫၥံၪ ထၫ့ဒၩ ယုဒၫ ဘဲၫၥိၭ အမိမၩဂၭဂီၩ့ဝ့ၫ, ဘဲၫ ယဟိဝၩ အလူအထၫ လၧအချဲၩ့ဝ့ၫ လၧအခ့ၫအၡၩ မီၪၥံၪ အစူၪဖၧၩ့အၥိၭနီၪလီၫ. 3 မွဲမၬ, ဆၧဂဲၫဘၪယုဒၫ လၧယဟိဝၩ အဆၧမၪလူၬ ဘဲၫၥိၭ အမိၥုၭခွံၬဝ့ၫ လၧအမ့ၬယၫ လၧစမနၭစ့ၫ အဆၧဒဲၩဘၭအကၠီၩ့ ဘဲၫ ကယဲ ဆၧလၧအမၩဝ့ၫအၥိၭနီၪ, 4 ဒဲလၧဆၧၥွံၪ လၧဆၧဒဲၩဘၭ လအီၪဘၪ လၧအလူၫလၩ့ဝ့ၫ လၧယဟိဝၩ လဖျါခွံၬဘၪဝ့ၫ အကၠီၩ့နီၪလီၫ. အဂဲးဘဲၫယီၩ အဝ့ၫဒၪ မၩဎွ့ၩထၪ့ ယရုစလံၫ့ လၧဆၧၥွံၪ လၧဆၧဒဲၩဘၭ လအီၪဘၪနီၪလီၫ. 5 ဆၧအီၪလၩ့ထး ဘၪဆဲၫ့ လၧစယဟီအကံၫ့, ဒဲကယဲ ဆၧလၧအမၩဝ့ၫ ထီးအလူၬနီၪ ကွ့ၭအၥၭ လၧယုဒၫ အစဎွၩ အလံၬကွ့ၭနဲၪ့ဆၧ အဖၧၩ့နီၪ, မွဲအ့ၬဧၪ. 6 စယဟီအကံၫ့, မံၫဝ့ၫ လၧအဖါၥံၪ အၥိၭတၭ, အဖိၪခွၫ စယဟီအခံၫ့ ကဲၪထၪ့ စဎွၩ လၧအလးလီၫ. 7 တၭ အံဇံၭ အစဎွၩ စဲၪ့ထၪ့ခွံၬလၧၩ့ လၧအခးဒၪဝ့ၫ အဖၧၩ့အ့ၬ. အဂဲးဘဲၫယီၩ ဘၭဘလၧၫ့ အစဎွၩ မၩန့ ကယဲ ဆၧဘၪဆဲၫ့ လၧအံဇံၭ အစဎွၩ ပၧၩ့ဝ့ၫနီၪ, လၧအံဇံၭ အထံၫမိၡါ ထီၩ့လၧယုၫဖြ့တံၫ အထံၫမိၡါနီၪလီၫ. 8 လၧစယဟီအခံၫ့ ကဲၪၥၫ့ စဎွၩနီၪ အၥၭအီၪလဆံၫဎိၭနံၪ့တၭ, ကဲၪစဎွၩ လၩၥၧၫ့ဘံၪ့ လၧယရုစလံၫ့ အဖၧၩ့ တၭ, အမိအမံၩ့မွဲ နးနံၫဟုၡတၫ, စအ့လနၫၥၫ့ အဖိၪမုၪ လၧယရုစလံၫ့လီၫ. 9 အဝ့ၫဒၪ မၩဆၧအၧၩ့ လၧယဟိဝၩ အမ့ၬယၫ ဘဲၫကယဲ ဆၧလၧအဖါ မၩဝ့ၫအၥိၭနီၪလီၫ. 10 အဆၧၫ့အထီထီးနီၪ ဘၭဘလၧၫ့ အစဎွၩ န့ၭဘူၫခၭန့ဇၫ အခ့ၫအၡၩ ဂဲၫထၫ့ဒၩ ယရုစလံၫ့တၭ, ဒိၩ့ဘၪ ဆၧဝၩ့ထၬဝ့ၫလီၫ. 11 ဘၭဘလၧၫ့ အစဎွၩ န့ၭဘူၫခၭန့ဇၫ ဂဲၫထၫ့ဒၩ ဒိၩ့တၭ, အခ့ၫအၡၩ ဝၩ့ထၬဝ့ၫလီၫ. 12 တၭယုဒၫ အစဎွၩ ယဟီအခံၫ့ ဂဲၫထၪ့ လၧဘၭဘလၧၫ့ အစဎွၩ အအီၪ, အဝ့ၫဒၪအမိ, ဒဲအခ့ၫအၡၩလဖၪ, ဒဲအၦဒိၪဖၭဒိၪလဖၪ, ဒဲအၦဒိၪလဖၪတၭ, လၧအကဲၪစဎွၩ ဎိၭနံၪ့လနံၪ့နီၪ ဘၭဘလၧၫ့အစဎွၩ မၩန့ဝ့ၫလီၫ. 13 ဆိၬန့ခွံၬ ထီးနီၪ ကယဲ ဆၧလူဒိၪဎွ့ၩဒိၪ လၧယဟိဝၩ အဂံၪ့ဖၧၩ့, ဒဲဆၧလူဒိၪဎွ့ၩဒိၪ လၧစဎွၩ အဂံၪ့ဖၧၩ့တၭ, ဒၪ့ဘျ့ၭခွံၬ ကယဲ ဆၧအထွ့ၫထီၫ့လဖၪ လၧအံၫစရ့လၭ အစဎွၩ စီလမၧၫ့ မၩကဲၪထၪ့ဝ့ၫ လၧယဟိဝၩ အနီးဖၧၩ့, ဘဲၫ ယဟိဝၩ စံၭဝ့ၫအၥိၭနီၪလီၫ. 14 တၭ ဆိၬထၪ့ခွံၬ အၪ့မၧၫ့ဎီး ယရုစလံၫ့ဖိၪ ထီးအလူၬ, ဒဲၦအဆီၪ့ၦၥုၭဖိၪ ထီးအလူၬ, ၦကဲၪဎီးလလၬ, ဒဲကယဲ ၦမၩဆၧၥ့ၪ, ဒဲၦထမၬၥံၪ ထီးအလူၬလီၫ. လၧခးအၡၩခမျၧးအကျၩ နီၪ, အီၪလၩ့ထးန့ၫ ၦၡၪ့ဖိၪယၬဖိၪလီၫ. 15 အဝ့ၫဒၪ ဆိၬထၪ့ခွံၬ စယဟီအခံၫ့ ထီၩ့လၧဘၭဘလၧၫ့, ဒဲစဎွၩအမိ, ဒဲစဎွၩအမၫလဖၪ, ဒဲၦဒိၪလဖၪ, ဒဲထံၫၥံၪခးၥံၪ အၡၩဆီၪ့လဖၪလီၫ. ဆိၬထၪ့ခွံၬဝ့ၫ လၧယရုစလံၫ့ ထီၩ့လၧဘၭဘလၧၫ့တၭ, အၪ့မၧၫ့ဎီးဝ့ၫဒၪ လီၫ. 16 ကယဲ ၦ၁ထံၫနွ့ၫထီၫ့, ဒဲၦမၩဆၧၥ့ၪ, ဒဲၦထမၬၥံၪ လထီၫ့, ကယဲ ၦလၧအအီၪဆီၪ့ ၦၥုၭဖိၪ ထီးအလူၬနီၪ ဘၭဘလၧၫ့ အစဎွၩ ဂဲၫဆိၬ အၪ့မၧၫ့ဎီး လၧဘၭဘလၧၫ့နီၪလီၫ. 17 တၭ ဘၭဘလၧၫ့ အစဎွၩ ဒုၭကဲၪ အဖါ အထၧၫ့ဖုဝဲ စမၭတနဲအၫ လၧစဎွၩ လၧအလးတၭ, ဖျိၬဝ့ၫအမံၩ့အၥၫ့ လၧစဇ့ၭဒကဲအၫလီၫ. 18 လၧစဇ့ၭဒကဲအၫ ကဲၪထၪ့ၥၫ့ စဎွၩနီၪ အၥၭအီၪ နံၫဆံၫလနံၪ့တၭ, ကဲၪစဎွၩ လၧယရုစလံၫ့ အဖၧၩ့ လဆံၫလနံၪ့တၭ, အမိအမံၩ့မွဲ နးဟၫမုတလၭ, မွဲစယ့ၫရမဲအၫ လၧလံၭဘနၫ အဖိၪမုၪလီၫ. 19 အဝ့ၫဒၪ မၩဆၧအၧၩ့ လၧယဟိဝၩ အမ့ၬယၫ, ဘဲၫကယဲ ဆၧလၧစယဟီအခံၫ့ မၩဝ့ၫအၥိၭနီၪလီၫ. 20 အဂဲးဘဲၫယီၩ လၧယဟိဝၩ အၥၭထၪ့အကၠီၩ့နီၪ ဆၧမၩအၥၭ လၧယရုစလံၫ့, ဒဲလၧယုဒၫ အဖၧၩ့ ထီးအနၫ့ထၪ့ခွံၬ အဝ့ၫၥံၪ လၧအမ့ၬယၫတၭ, စဇ့ၭဒကဲအၫ ပိၩ့ထၪ့ ဘၭဘလၧၫ့ အစဎွၩနီၪလီၫ.

၂ စဎွၩ 2 Kings 25

1 တၭ လၧအကဲၪစဎွၩ အနံၪ့ ခွံၫနံၪ့လနံၪ့ လၧလၩဆံၫဘံၪ့လဘံၪ့ လၩထၪ့ဆံၫနံၩလနံၩနီၪ, ဆၧမၩအၥၭ လၧဘၭဘလၧၫ့ အစဎွၩ န့ၭဘူၫခၭန့ဇၫ ဂဲၫထၫ့ဒၩ ယရုစလံၫ့, အဝ့ၫဒၪ ဒဲအၡၩၥုၭမုခမျၧး ထီးအလူၬတၭ, ၥုၪ့တဲၩထၫ့ဒၩဝ့ၫ, မၩထၪ့ ထိၬလဖၪ ထၫ့ဒၩ အီၪဖီၩ့ဝ့ၫ ဝၬဝၬလီၫ. 2 တၭဒိၩ့နီၪ ဘၪ ဆၧဝၩ့ထၬဝ့ၫ ထီးအဘၪ စဎွၩ ဇ့ၭဒကဲအၫ အနံၪ့ လဆံၫလနံၪ့နီၪလီၫ. 3 တၭ လၩထၪ့ ခွံၫနံၩလနံၩနီၪ ဆၧၥၭဝံလၩ့ဒိၩ ဆီၪ့ထၪ့ဝ့ၫ လၧဒိၩ့ဖၧၩ့တၭ, ကိၪအီၪလၧခးအၡၩခမျၧး အဂးအ့ၬ. 4 ဒိၩ့နီၪ ဂၭဂီၩ့ဝ့ၫတၭ, ကယဲ ၦၥုၭဖိၪ ထီးအလူၬ စဲၪ့ထၪ့ခွံၬဝ့ၫ လၧမုနၩလခီၫ လၧတရၫ့ အဖၧၩ့ၥၭ လၧအအီၪလၧဆၧခိၪဒၧၩ့ နံၫစီၪ့ အဘိၩ့ဆၧၩ့ လၧအအီၪဝ့ၫ လၧစဎွၩ အကျိၭ အနဲၩ့ထံၭနီၪလီၫ. တၭ ၦခၫလဒံအၫဖိၪ အီၪဝၬဖီၩ့ ထၫ့ဒၩ ဒိၩ့နီၪတၭ, စဎွၩ လ့ၩ လၧဖၧၩ့ၥၭ တီၩ လၧဆၧပျၩ့ဖၧၩ့လခီၫလီၫ. 5 ၦခၫလဒံအၫဖိၪ ၥုၭမုခမျၧးၥံၪ လီၩ့ဆီး စဎွၩတၭ, ချုၭန့ဝ့ၫ လၧယ့ၫရခိၫ အဆၧပျၩ့ဖၧၩ့တၭ, အၡၩၥုၭမုခမျၧး ထီးအလူၬနီၪ လၩ့ပြံၩလၩ့?ပၩခွံၬ လၧအဝ့ၫလီၫ. 6 အဝ့ၫၥံၪ ဖီၪ့န့ စဎွၩ ဂဲၫထဲၩ့ဆိၬဝ့ၫ လၧဘၭဘလၧၫ့ အစဎွၩ အအီၪလၧရံၭဘျၫ အဖၧၩ့တၭ, အဝ့ၫၥံၪ စ့ၩရၫ့ အဝ့ၫလီၫ. 7 အဝ့ၫၥံၪ မၩၥံၫ စဇ့ၭဒကဲအၫ အဖိၪခွၫလဖၪ လၧအမ့ၬယၫတၭ, အီၩ့ခွ့ၭထၪ့ခွံၬ စဇ့ၭဒကဲအၫ အမ့ၬၥၪတၭ, စၧၩ့ထၬဝ့ၫ လၧၥွ့ၫထၭထီးဘၩ့တၭ, ဆိၬန့ အဝ့ၫ ထီၩ့လၧဘၭဘလၧၫ့ နီၪလီၫ. 8 လၩယဲဘံၪ့လဘံၪ့ လၩထၪ့ နွ့ၫနံၩလနံၩနီၪ, လၧအမွဲ ဘၭဘလၧၫ့ အစဎွၩ န့ၭဘူၫခၫန့ဇၫ, အနံၪ့ထၪ့ လဆံၫခွံၫနံၪ့လနံၪ့နီၪ, ဘၭဘလၧၫ့ အစဎွၩ အခ့ၫအၡၩ, ၦပၧၩ့ဆၧအခိၪ စန့ၭဘူၫဇၫရဒၫ့ ဂဲၫဝ့ၫ လၧယရုစလံၫ့အဖၧၩ့ လီၫ. 9 အဝ့ၫဒၪ ဆူၭထၪ့ခွံၬ ယဟိဝၩအဂံၪ့, ဒဲစဎွၩအဂံၪ့ လၧယရုစလံၫ့အဖၧၩ့ ထီးအလူၬတၭ, ကယဲ ၦအဒိၪ ထီးအလူၬအဂံၪ့နီၪ ဆူၭထၪ့ခွံၬဝ့ၫ လၧမ့ၪလီၫ. 10 တၭ ၦခၫလဒံအၫဖိၪ အၡၩၥုၭမု ထီးအလူၬ လၧအအီၪဝ့ၫ လၧၦခိၭဆၧအခိၪနီၪ, မၩလၩ့ဎီးခွံၬ ယရုစလံၫ့ အခိၪဒၧၩ့ ဝၬဖီၩ့ဝ့ၫလီၫ. 11 ၦခမျၧး လၧအအီၪလၩ့ထး လၧဒိၩ့ဖၧၩ့, ဒဲၦစဲၪ့ဖျိၭလဖၪ လၧအစဲၪ့ဒၪဆၧ လၧဘၭဘလၧၫ့ အစဎွၩ အအီၪ ဒဲၦခမျၧး အဆၧအီၪလၩ့ထးနီၪ ၦပၧၩ့ဆၧအခိၪ စန့ၭဘူၫဇၫရဒၫ့ ဆိၬအၪ့မၧၫ့ဎီးဝ့ၫလီၫ. 12 အ့ၪမွဲ ၦခးဖိၪ အၡၪ့အယၬလဖၪနီၪ ၦခိၭဆၧအခိၪ အီၪလၩ့ထးဝ့ၫ ဘဲၫၥိၭ အမိကဲၪထၪ့ ၦမၩစဘံၭအလး, ဒဲၦမၩကၩ လၧဂၪ့ခိၪနီၪလီၫ. 13 တၭ ထုၪ့ထီးဘၩ့လဖၪ လၧအအီၪလၧယဟိဝၩ အဂံၪ့ဖၧၩ့, ဒဲဆၧအခၪ့လဖၪ, ဒဲကမၫထီးဘၩ့ လၧအအီၪဝ့ၫ လၧယဟိဝၩ အဂံၪ့ဖၧၩ့နီၪ, ၦခၫလဒံအၫဖိၪ မၩခါခွံၬဝ့ၫတၭ, ဆိၬန့ခွံၬ ထီးဘၩ့ လၧဘၭဘလၧၫ့နီၪလီၫ. 14 တၭ ဖၧၩ့ၥံၪ, ဒဲဎ့ၬချီၩ့ၥံၪ, ဒဲထၭထံၬမ့ၪၥံၪ, ဒဲနိၪထိၩ့ၥံၪ, ဒဲကယဲ ဆၧအဎၧၩ့အဎီ ထီးဘၩ့ လၧၦမၩဆၧ လၧအဝ့ၫ ထီးအလူၬနီၪ အဝ့ၫၥံၪ ဆိၬန့ခွံၬဝ့ၫလီၫ. 15 တၭ ဖၧၩ့မ့ၪၥံၪ, ဒဲထွ့ၫၥံၪ ဒဲဆၧလၧၦမၩ လၧထီၫ့မွဲထီၫ့, ဒဲလၧစ့ၩမွဲစ့ၩ, ၦခိၭဆၧအခိၪ ဆိၬန့ခွံၬဝ့ၫလီၫ. 16 ထုၪ့ နံၫထုၪ့, ဒဲကမၫနီၪ ဒဲဆၧအခၪ့ၥံၪ လၧစစီလမၧၫ့ မၩကဲၪထၪ့ဝ့ၫ လၧယဟိဝၩ အဂံၪ့အဂးနီၪ, ဆၧထီးအလူၬ အထီးဘၩ့ အလယၧးအီၪအ့ၬ. 17 ထုၪ့လထုၪ့ အထီၫမွဲ လဆံၫဎိၭဖျါတၭ, အခိၪစီၪ့ လၧအဖၫ့ခိၪမွဲ ထီးဘၩ့, အခိၪ အထီၫမွဲ ၥၧၫ့ဖျါ, ဒဲဆၧၥံၪအၥၭ, ဒဲ၁လဲၩၥၪ လၧအခိၪဝၬဖီၩ့ဝ့ၫနီၪ, မွဲထီးဘၩ့ ထီးအလူၬလီၫ. တၭ ဘဲၫအဝ့ၫၥံၪ အၥိၭနီၪ ထုၪ့ နံၫထုၪ့ လထုၪ့ဒၪနီၪ အီၪလၧဆၧၥံၪ အၥၭလီၫ. 18 တၭ ၦခိၭဆၧအခိၪ မၩန့ ၦလုဆၧအခိၪ စစံၫရအဲအၫ, ဒဲၦလုဆၧနံၫဂၩလဂၩ စဇ့ၭဖနဲအၫ, ဒဲၦပၧၩ့တရၫ့ ၥၧၫ့ဂၩလီၫ. 19 တၭ လၧဒိၩ့ဖၧၩ့နီၪ အဝ့ၫ မၩန့ ၦဒိၪလဂၩ လၧအအီၪဝ့ၫ လၧၦၥုၭဖိၪ အဖၫ့ခိၪ, ဒဲၦယဲဂၩ လၧအအီၪဒၪအဆၧ လၧစဎွၩ အမ့ၬယၫ လၧအဒၪန့ဝ့ၫ လၧဒိၩ့ဖၧၩ့တၭ, ၦၥုၭမုခမျၧးအၡၩ ၦကွ့ၭလံၬအခိၪ လၧအဒုၭအီၪကီၪ့ ခးၥံၪ အၡၩခမျၧး, ဒဲၦဎူၫဆံၫ လၧခးအၡၩခမျၧး အကျၩ လၧအဒၪန့ဝ့ၫ လၧဒိၩ့ဖၧၩ့လီၫ. 20 ၦခိၭဆၧအခိၪ စန့ၭဘူၫဇၫရဒၫ့ မၩန့ အဝ့ၫၥံၪနီၪတၭ, ဂဲၫဆိၬဝ့ၫ လၧဘၭဘလၧၫ့ အစဎွၩ အအီၪ လၧရံၭဘျၫ အဖၧၩ့နီၪလီၫ. 21 ဘၭဘလၧၫ့ အစဎွၩ ကျီၪ့ခွံၬဝ့ၫတၭ, မၩၥံၫဝ့ၫ လၧရံၭဘျၫ အီၪလၧခးဟၫမၭ အဖၧၩ့နီၪလီၫ. ယုဒၫဘၪ ဆၧဆိၬထၪ့ခွံၬဝ့ၫ လၧအထံၫအခးဒၪဝ့ၫ ဘဲၫနီၪၥိၭလီၫ. 22 ၦခမျၧး လၧအအီၪလၩ့ထး လၧခးယုဒၫ အဖၧၩ့ လၧဘၭဘလၧၫ့ အစဎွၩ န့ၭဘူၫခၭန့ဇၫ အီၪက့ၪလၩ့ထးဝ့ၫနီၪ, အဝ့ၫဒၪ အီၪက့ၪ စၡၫဖၫ့ အဖိၪခွၫ စအဟဲကၫ့ အဖိၪခွၫ, စဂ့ၭဒလဲအၫ လၧအခိၪ လၧၦၡၩလဖၪနီၪ အဖၫ့ခိၪလီၫ. 23 ထီးၦၥုၭမုခမျၧးအခိၪ ထီးအလူၬလဖၪနီၪ, အဝ့ၫၥံၪ ဒဲအၡၩလဖၪ နါဂၧၫ့ဝ့ၫ လၧဘၭဘလၧၫ့ အစဎွၩ အီၪက့ၪ စဂ့ၭဒလဲအၫ လၧဆၧအခိၪတၭ, ၦဂဲၫလၧစဂ့ၭဒလဲအၫ အအီၪ လၧမံဇပၫ အဖၧၩ့ လၧန့ၭ၁နဲအၫ အဖိၪခွၫ စအံၫၡမၫအ့လၭ, ဒဲစကရံအၫ အဖိၪခွၫ စယိၫဟၫနၫ့, ဒဲၦနတီၭဖၥဲၭဖိၪ, စတၫ့ဟုမ့ၭ အဖိၪခွၫ စစံၫရအဲအၫ, ဒဲၦမၫအကၭဖိၪလဂၩ အဖိၪခွၫ စယအၭဇနဲအၫ အဝ့ၫၥံၪ ဒဲအၡၩၥံၪလီၫ. 24 တၭ စဂ့ၭဒလဲအၫ ဆိၪလၩ့အၥၭ လၧအဝ့ၫၥံၪ ဒဲအၡၩၥံၪတၭ, စံၭဝ့ၫ, နၥံၪ ကဲၪထၪ့ ၦခၫလဒံအၫဖိၪ အခ့ၫအၡၩနီၪ အၪ့ယိၪလဂ့ၩ, အီၪလၧခးဖၧၩ့, ဒဲမၩ ဘၭဘလၧၫ့ အစဎွၩ အဆၧမၩ ဆံၭ. တၭ နၥံၪ မိဘီၪထၪ့ယီၫထၪ့လီၫ. 25 အ့ၪမွဲ လၧလၩနွ့ၫဘံၪ့လဘံၪ့ အဖၧၩ့နီၪ စဎွၩ အချံၫအၥၪ စအံၫလံၭၡမၫ အဖိၪခွၫ စန့ၭ၁နဲအၫ အဖိၪခွၫ စအံၫၡမၫအ့လၭ, ဂဲၫဝ့ၫတၭ, ၦဆံၫဂၩ အီၪလၧအၥိၭ, ကျီၪ့ခွံၬ စဂ့ၭဒလဲအၫတၭ, အဆၧၥံၫဝ့ၫ, ဒဲၦယုဒၫဖိၪ, ဒဲၦခၫလဒံအၫဖိၪ လၧအအီၪလၧအၥိၭ လၧမံဇပၫအဖၧၩ့လီၫ. 26 ၦခမျၧး ထီးအလူၬ, ဒဲဒိၪဒဲဆံၭ ဒဲၦၥုၭမုခမျၧးအခိၪလဖၪ ဂဲထုၪ့တၭ, လ့ၩ လၧအံဇံၭ အဖၧၩ့လီၫ. အဂဲးဘဲၫယီၩ အဝ့ၫၥံၪ ၥၭမဲၪ ၦခၫလဒံအၫဖိၪလီၫ. 27 လၧယုဒၫ အစဎွၩ ယဟီအခံၫ့ ကဲၪဎီး ၥၧၫ့ဆံၫနွ့ၫနံၪ့လနံၪ့ အဖၧၩ့နီၪ လၩလဆံၫနံၫဘံၪ့လဘံၪ့, လၩထၪ့ နံၫဆံၫနွ့ၫနံၩလနံၩနီၪ, ဆၧမၩအၥၭ လၧဘၭဘလၧၫ့ အစဎွၩ စအံဝ့ၫမရီဒၭ ကဲၪၥၫ့ စဎွၩလနံၪ့နီၪတၭ, ဘိၭထၪ့ ယုဒၫ အစဎွၩ ယဟီအခံၫ့ အခိၪဎွံၪ ထုၭထၪ့ခွံၬဝ့ၫ လၧထီၫ့ဖၧၩ့လီၫ. 28 ချဲၩ့ဆၧမုၬမုၬ လၧအဝ့ၫတၭ, အီၪက့ၪ အလးဆီၩ့ဆီ ထီၫနဲၪ့ စဎွၩလဖၪ အလးဆီၩ့ဆီ လၧအအီၪလၧအၥိၭ လၧဘၭဘလၧၫ့ အဖၧၩ့နီၪလီၫ. 29 တၭ အၪ့လဲၩခွံၬ အထီၫ့ အဆၧကီၩ့ဆၧၥိၭတၭ, အဆၧအၪ့ကိၪ လၧအမ့ၬယၫ လထံၪဎး လဆိၩဒၪအၥၭလီၫ. 30 တၭ အဆၧအၪ့နၩ့ဖၭနီၪမွဲ ဆၧဖ့ၪလၫ့ လၧစဎွၩ ဖ့ၪလၫ့ဝ့ၫ လထံၪဎး, ဆၧလၧလနံၩအဂး လနံၩအဂး လဆိၩဒၪအၥၭလီၫ.